SunOnline: #VAAHAKA: hyacinth 17\nއައިޝާ ނަސީމް 09 Jun 2022, 08:43\n"ރަސޫލު ބޭކަލުންގެ ވާހަކަތައް ކިޔާ އެ ބޭކަލުންގެ ހަޔާތްޕުޅުން އިބުރަތް ލިބިގަނެ ﷲ ސުބުހާނަހޫ ވަތައާލާ ތިބާއަށް މިންވަރުކުރެއްވި ގޮތާއިމެދު ރުހޭށެވެ. މިއީ ދާއިމީ ގޮވަތްޗެއް ނޫނެވެ. ވަގުތީ ފާލަމެކެވެ. "\n"އަހަރެން ނަވޫދު ކައިރިއަށް ގެންދެބަލަ. އަހަންނަށް އެހީތެރިވެވިދާނެ. އަހަންނަށް އެ މަންޒަރު ފެނުނު. ކުޑަދޮރުން ބޭރަށް ބަލަން ހުއްޓާ އެ ހާދިސާ ހިނގީ............"\n"ޕްލީޒް. އާދޭސްކޮށްފައި މިބުނީ......"\nއަލްވާ ފުން ނޭވާއެއްދޫކޮށްލިއެވެ. އޭނައަށް މި ވަދެވުނީ ކޮންފަދަ އުދަގޫ ހާލަތެއްގެ ތެރެއަށްހެއްޔެވެ؟\n"އެންމެ ރަގަޅު. އެހެންވިއްޔާ ބޭބެއަށް އެހީވާން ދަމާ.." އަލްވާ ބުނެލިއެވެ." އެންމެ ފުރަތަމަ އޭނަގެ އެކުވެރިޔާ ލައިލް ގާތަށް ދާނީ. އަހަންނަށްވީ އެންމެ ސަތާރައަހަރު އަދި ލީގަލް އުމުރަކަށްވެސް ނުދޭ...."\nއަލްވާ ބަސް ދަތުރުކުރާ މަގުގެ ޗާޓަށް ފަރުވާތެރިކަމާއެކު ބެލިއެވެ.\n"އަހަރެންގެ އުމުރު ކުޑައެއްނޫން. ވިހި އަހަރު.." ނަމްރާ ތަންކޮޅެއް ހަރުކޮށް ބުނެލުމުން އަލްވާ ގަބޫލުނުކުރާފަދަ ގޮތަކަށް މޫނަށް ހެދުމުން ނަމްރާ ވަކިން ރުޅިގަދަވިއެވެ." މިހެން މިބުނީ އެކަން ގެސްކުރާވަރަށް ސްމާޓްހެން ހީނުވާތީ. އެކަމަކު ނަވޫދުއަކީ އެއްމާބަނޑު ބޭބެ. އެހެންވީމަ ގަބޫލުކުރޭ. އަހަންނަށް ވިހި އަހަރު ފުރިއްޖެ...."\n"އޮފްކޯޒް ގަބޫލުކުރަން. ހަމަ ޝޮކެއްލިބުނީ. އެހެންވެ. ހީކުރީ ބޭބެއަށްވުރެ ފަސްވަރަކަށް އަހަރު ދޮށިވާނެކަމަށް. ބިޔަކޮށް ހުއްޓަސް އޭނަ މާ ޅަކަމަށް ދައްކާ......"\nނަމްރާ އަރައިގަތް ރުޅިގަނޑު މަތަކުރަން އޭނަ ފުން ނޭވާތަކެއްލިއެވެ. "މި ރޫޑް އަންހެންކުއްޖާ.." އޭނަ މިހާރުވެސް މިކުއްޖާދެކެ ރުޅިއަރަން ފަށައިފިއެވެ. ނަވޫދު ގުޅިގެން މިއުޅެނީ ކޮންކަހަލަ އެކުވެރިންނެއްހެއްޔެވެ؟ ފުރަތަމަ މީހާ "ބަޒް ހެއަރކަޓް" އަކާއެކު ކަންފަތް ތޮރުފާފައެވެ. މި ފޫހި ފުރާވަރު ކުއްޖާ މީހުންނަށް ނުސީދާކޮށް މަލާމާތްކުރަން ލަދެއްވެސް ނުގަނެއެވެ. އޭނަ ގައިގާ ދުވަސްވީ ވައްތަރުޖަހާކަމަށް ލަދެއްނެތި ބުނިގޮތް ދެކެބަލާށެވެ. ނަމްރާގެ އަމިއްލަ ސޫރައާއިމެދު ވިސްނާނެ ހަކަތައެއް އޭނަގެ ނެތެވެ. އިސްތަށިގަނޑު ރީތިކޮށް ބަހައްޓަން މަސައްކަތްނުކުރާތާގައި ދުވަހަކު މޭކަޕްވެސް ބޭނުމެއްނުކުރެއެވެ. ހަންގަނޑު ހިކިވެފައި ތުންފަތް ކުރަކިއެވެ. އެކަމަކު އެއީ މައްސަލައެއް ހެއްޔެވެ؟ ނޫނެކެވެ. އޭނައަށް ނުހިނގޭއިރު ރީތި ވެގެން ހުރުމުން ފައިދާއެއްވެ ލިބޭނީ ވަކި ކޯނޗެއްހެއްޔެވެ؟\nއެދެކުދިން ފޭބީ ނަވޫދު މަސައްކަތްކުރާ ތަނާއި ކައިރީގައި ހުރި ބަސް ސްޓޮޕްއަށެވެ. ފުލުހުންގެ އުޅަދެއް އެތަނާއި ދާދި ކައިރީގައި ޕާކްކޮށްފައި އޮތްއިރު ކުރިމަތީގައި ހުރީ ނަވޫދު ފިޔަވާ ދެވަނަ މީހެއް ނޫނެވެ.\n"އަދިވެސް އެއްފަހަރު އަޅުގަނޑުމެން މާފަށް އެެދެން މިސްޓަރ ނަވޫދު. އަލުގަނޑުމެންނަށް ނުބައިކޮށް ޖަޖްކުރެވުނީ. އަޅުގަނޑުމެންނަށް މާފުކޮށްދޭނެކަމަށް ހީކުރަނީ..." ފުލުސް އޮފިސަރު އެހެން ބުނެފައި ދާން ހިނގައިގަތްތަން އަލްވާއާއި ނަމްރާއަށް ފެނުނެވެ.\n"ހޭއި. ކިހިނެއްވީތަ؟ އެމީހުން އެންމެ ކުރިން ހައްޔަރުކުރީ ކީއްވެތަ؟ ތިއީ ގާތިލެއް ނޫންތަ؟" އަލްވާގެ ސުވާލުތައް ވަގުތުން ނަވޫދުއަށް އަމާޒުވިއެވެ. ވަޑާންގޭގެ ވެރިޔާ ހުމާމްވެސް އެތަނުގައި މަޑުކޮށްލައިގެން ހުއްޓެވެ."ތިއީ ނަވޫދުގެ އާއިލާކަން ޔަގީން. ކަންބޮޑުނުވޭ. އެމީހުން ނަވޫދުއަށް ނުބައި ތުހުމަތެއްކުރީ. މިސް ސިލްވާ މަަރުވެފައި އޮތް ހިސާބުން ނަވޫދުގެ ލޭ ފެނުނުކަމަށްވަނީ. އެމީހުންނަކަށް ނޭގުނު އަނެއް ފަޅީގައިކަން ނަވޫދުގެ ގެ ހުންނަނީ..."\n"އެކަމަކު އެކުއްޖާ މަރާނުލަންޏާ ނަވޫދުގެ ލޭ އެތަނުގައި ހުންނަންވީ ކީއްވެ؟ މިބުނީ ގާތިލުން ފުދޭވަރަކަށް އެކަހަލަ ވަޑާން ކުރާ ސާމާންތައް ގެންގުޅެން ކުޅަދާނަވާނެ އަދި ނަވޫދް މަސައްކަތް މިކުރަނީ މިތާ. މެހެކްގެ ގެއިން ކޮންމެވެސް ވަރަކަށް ކްރައިމް މޫވީސްތައް ބަލާލާފައި ހުރީ. އެހެންވެ އަހަންނަށް އެނގޭ....." އަލްވާ އަށް ވާނުވާ ނޭގުނަސް ހިތަށް އެރި އެއްޗެއް ކިޔާ ނިންމައިލިއެވެ.\n"ހޭއި، ތިއުޅެނީ އަހަރެން ކުށްވެރިކުރަންތަ؟"ނަވޫދު ފިނިގޮތަކަށް ބުނެލިއެވެ. އަދި އޭނަގެ ނަޒަރުން އަލްވާ ހިމޭންކޮށްލައިފިއެވެ. ދައްކަންވީ ވާހަކައާއި ނުދައްކަންވީ ވާހަކަތައް ދަސްކުރަން އޭނައަށް ޖެހެއެވެ.\n"ނަވޫދު މަސައްކަތްކުރަނިކޮށް ފައި ޒަޚަމްވީ. އަހަރެމެން އެންމެނަކީ ހެކިވެރިން. އެހެންވީމަ މަގުމަތިން އޭނަގެ ލޭ ފެނުމަކީ ހައިރާންވާން ޖެހޭކަމެއްނޫން..." ނަވޫދުގެ ދިފާއުގައި ވާހަކަދެއްކީ ހުމާމްއެވެ. ނަމްރާ ބަހެއް ބުނުމެއްނެތި ހިމޭންކަން ޚިޔާރުކޮށްގެން ހުރުމުން އަލްވާއަށް ބަލައިލެވުނިއިރު ލޮލުގެ އެސްފިޔަތައް ތެމެމުން ދިޔައީ ކަރުނައިންނެވެ. އެހުރިހާ އިރެއްވާންދެން އޭނަގެ ނަޒަރު ހުއްޓިފައިވީ އޭނަގެ ބޭބެއަށެވެ. ޝަކުވާގެ ނަޒަރެކެވެ. ކޮއްކޮޮ ފެނިފައި ނަވޫދުގެ މޫނުމައްޗަށް މަޑުމޮޅިކަން ވެރިވިތަން އަލްވާއަށްވެސް ފެނުނެވެ. އޭނަ ކަކޫމައްޗަށް ތިރިވަމުން ނަމްރާގެ އަތުގައި ހިފެހެއްޓިއެވެ."އައިމް ސޮރީ ނަމްރާ. ދެން މިހެން ނުވާނެ. ޓްރަސްޓްމީ..." ނަވޫދު ބުނެލިލެއް މަޑުމައިތިރިކަމާއި އޯގާތެރިކަމުން އަލްވާވެސް ހައިރާންވިއެވެ. މިއީ އޭނަ ނަވޫދުގެ ނުދެކޭ ފަރާތެކެވެ. ވީއިރު އޭނަ ބޭނުމިއްޔާ އޯގާތެރިކޮށް ވާހަކަދައްކަންވެސް އެނގޭތާއެވެ.\n"ގެއަށް ދަމާ..." ނަވޫދުގެ ޖުމްލައިން ނަމްރާ ބޯ ޖަހައިލިއެވެ.\n"ހޭއި. ތީނަ ބުނިގޮތަށް އަހަރެން ކޮއްކޮއަށް އެހީވިން. އެކުވެރިޔާ ލައިލްއަކާއި ގުޅޭނެ ގޮތެއްނުވި އެކަމަކު އަހަރެން....."އަލްވާ އެމީހުން ދާންފެށުމުން ފަހަތުން ބާރަށް ބުނެލިއެވެ. އެދެބެން އެގޮތަށް އޭނަގެ މަތިން ހަނދާން ނައްތާލާފައި އެކަނިކޮށްލާފައި ދާން ކެރުނީ ކިހިނެއްހެއްޔެވެ؟ އޭނަ އެތައް ވަގުތެއް ނަމްރާއަށް އެހީވުމުގައި ހޭދަކޮށްފިއެވެ.\n"އަހަރެން ދެން ޝުކުރުވެރިވާން ޖެހޭތަ؟" ނަވޫދު ކުޑަކޮށް އެނބުރި އެއްބުމަ އަރުވައިލިއެވެ." އަހަރެން ކޮއްކޮއާއިމެދު ކަންތައްކުރަނީ ރަގަޅަށްތޯ ބަލަން ފާރަލާންވެގެން ނޫންތަ ކޮއްކޮ ފަހަތުން އައީ؟"\nނަވޫދުގެ ޖުމްލަތަކުން އަލްވާ އުއްމީދުކުރިވަރަށްވުރެ ބޮޑަށް ހިތުގައި ޖެހުނެވެ. ސަބަބަކީ މިފަހަރު ހަގީގަތުގައިވެސް ނަވޫދު މީހަކު މަރާނުލާނެކަމަށް އޭނަ ގަބޫލުކުރިއެވެ. އޭނަގެ ކުރިމަތީގައި ފުލުހުން ނަވޫދު ހައްޔަރުކުރިއިރުވެސް އޭނަގެ ހިތުގެ ކޮންމެވެސް ކަނަކުން އެމީހުން އެކުރީ ރަގަޅުކަމެއް ނޫންކަން އެނގުނެވެ. އޭނަ ގަބޫލުކުރީ ނަވޫދުއަކީ ރަގަޅު އިންސާނެއްކަމުގައެވެ. ރަގަޅެވެ. އޭނަވަނީ ކުރިން ނަވޫދުއާއިމެދު ނުބައިކޮށް ވިސްނާފައެވެ. އޭނަގެ ބުޅަލަށް އަނިޔާވެރިވިކަމަށް އަދި އެއްމާބަނޑު ކޮއްކޮ ކިޑްނެޕްކުރަން އުޅުނުކަމުގައިވެސް ތުހުމަތު ކުރެވުނެވެ. އެކަމަކު އޭނަ ނަވޫދުއަކީ ގޯސްމީހެއްކަމަށް ދެކެފައެއް ނުވެއެވެ. އެހާ ގޮސް މީހެއްކަމަށް ހީކުރެވުނުނަމަ ނަވޫދުއާއި އެވަރަށްވެސް ގުޅުމެއް ނުބޭއްވީހެވެ. އެހާ މޮޔައެއް ނޫނެވެ. އެހެން ހީކުރެވުނު ނަމަ ކޮންމެ ހާލެއްގައިވެސް އޭނަ ނަވޫދުއާއި ދުރަށް ދުވީހެވެ. އެހާވަރުން ނަވޫދު އަދި ކޮއްކޮއަށް އެހީތެރިވާން ކުރި މަސައްކަތްވެސް ބަލައެއް ނުގަތެވެ. އެކަން ބަލައިގަނެ އެންމެ ކުޑަވެގެން ހިނިތުންވުމެއް ދޭނެކަމަށް އަލްވާ އުއްމީދުކުރިއެވެ. އެކަމަކު އެކައްޗެއްވެސް ނުލިބުނެވެ. އޭނައަށް ފަރުވާލެއްނެތެވެ. އަލްވާ ރުޅިވެރި ކަރުނަތައް އެސްފިޔަ ޖަހައިލުމަށްފަހު ފޮރުވިއެވެ. އަދި އަނެއްފަރާތަށް އެނބުރުނެވެ. މިދެވެނީ އަދި ނުބައި ކޮޅަށް ކަން ވިސްނި ކަނައްތަފަރާތަށް ހިނގައިގަތީ ބަސް އަންނަންވާއިރަށް މަޑުކޮށްލުމަށެވެ. މަގުމަތީގައި ކުނިއަޅަން ބަހައްޓާފައި ހުރި އެއްޗަކުން ވިދާ ފިޔާތޮށިކުލައެއް ލޮލުގައި އަޅައިގަތެވެ. އެހާ ހަޑި ކުނި އަޅާ އެއްޗަކުން މާ ރީތި ކުލައެއް ދައްކައިލުމުން އެދިމާލަށް ނުގޮސް ނުހުރެވުނެވެ. އެ ފިޔާތޮށި ރިބަންކޮޅު އޭނަ ދަންނަ އެއްޗެއްހެން ހީވީއެވެ. އަލްވާ ރަގަޅަށް އޭގެ ތެރެއަށް ބަލައިލުމާއެކު އަތް މުށްކެވިއްޖެއެވެ. އޭނަ އެހާވަރުން ދިން ހަދިޔާ ނަވޫދު އެއްލައިލީ ކުނި ވަށިގަނޑަށެވެ. ކުނި އެއްޗެހީގެ ތެރޭގައި އަތްނުލާ ހުރި ބްރައުނީޒްތައް ހިތާމަވެރިގޮތަކަށް އުކާލެވިފައެވެ. ނަވޫދުއަށް ހަދިޔާއެއް ދޭވަރަށް އޭނަ މޮޔައީއެވެ. އެ ޝަޚުސް ދެނެގަތުމުގައިވެސް އޭނައަށް ނުކުޅެދުނީއެވެ. ވީއިރު އޭނަގެ ބޮލުގައި އެޅުނު ތުހުމަތު ހަގީގަތަކަށްވެދާނެހެއްޔެވެ؟ މަޑުމައިތިރި މާތްގޮތެއް ބޭރުފުށުން ދައްކައިގެން ހުރި ގާތިލަކަށް އޭނަ ނުވާނެހެއްޔެވެ؟\nކުއްލިއަކަށް އަލްވާއަށް ވިސްނުނީ ބަސް އަތުނުލެވިދާނެކަމެވެ. އަލްވާ ފަޔަށްލެވުނުހާ ބާރެއްލާފައި ދުއްވައިގަންނަމުން ހަޅޭއްލަވައިގަތެވެ."ހޭއި ބަސް. އަހަރެން އަންނާންދެން މަޑުކުރޭ...." ނަވޫދުއާއި ކުރިމަތިލާކަށް ވަގުތެއްވެސް ނެތެވެ.ނަވޫދު ގާތިލަކަށްވިޔަސް އޭނައާއި ކޮންކަމެއްހެއްޔެވެ؟ އޭނައަށް ހުރިކަމެއް ލިބޭނެއެވެ. އަދި އަވަހަށް ނޫނީ ފަހުން ނަމަވެސް އަދަބު ލިބޭނެއެވެ. އެކަމަކު އެވަގުތުން ފެށިގެން އޭނަ އަމިއްލަ ނަފުސަށް ވައުދުވީ ނަވޫދުއާއި ދުވަހެއްގެ ކޮޅުންވެސް އަނގައިން ނުބުނުމަށެވެ. އޭނަގެ މައްސަލައަކީ އެއީއެވެ. ބީރައްޓެހިންނާއި އެކުވެރިކަން ބަދަހިކުރުމެވެ. އޭނަގެ މައިންބަފައިން އެއަށްވުރެ ރަގަޅަށް ބުނެދީފައި ވަނިކޮށެވެ.\nއަލްވާ ބަހުގައި އިށީދެލައިގެން އިންއިރު ނަވޫދުގެ ޖުމްލަތަކުން ހިތަށް ލިބުނު ދަތިކަން ހަނދާން ނައްތާލަން މަސައްކަތްކުރިއެވެ. އޭނަ ކުރި މަސައްކަތަށް އެމީހުން ޝުކުރު ނުކުރިއްޔާ ކޮންކަމެއްހެއްޔެވެ؟ ނަވޫދުގެ ކޮއްކޮއަކީވެސް ނަވޫދުފަދަ މީހެކެވެ. ނަމްރާއަށްވެސް އޭނަގެ ބޭބެ ފެނުމާއެކު އަލްވާއަކީ އެތާހުރި މީހެއްކަމަށްވެސް ހަދާނުލިއެވެ. ނަމްރާ ބަހުގައި ގެންގޮސް އޭނަގެ ބޭބެ ހޯދުމުގައި އެހީތެރިވެދިންކަން އެކުއްޖާވެސް ހަނދާން ނައްތައިލީއެވެ.\nއެވަގުތު ބަހުގެ ކުޑަދޮރުން އޭނަގެ މޫނު ކޮންމެވެސް ވަރަކަށް ފެނި ބިރުންގޮސް ހަޅޭއްލަވާ ނުގަނެވުނީ ހަމަ ކިރިޔާއެވެ. އޭނަގެ ބުމައިގާ ކުލަ ޖައްސަން ބޭނުންކުރި ކަޅުކުލައިގެ މާކަރުގެ ކުލަ ފޭދި ލޮލުގެ ވަށައިގެން ކަޅުވެފައިވާގޮތުން ހީވަނީ އެތައް ރެއެއްގެ ނިދިން މަހުރޫމްވެފައިވާހެންނެވެ.\n"ޔޫ ޑަމްބްހެޑް......"އަލްވާ އަމިއްލަ ކޯތާފަތުގައި ޖެހިއެވެ. އޭނަ ފަހަރެއްގައިވެސް ދެން މޭކަޕްގައި އަތެއްނުލާނެއެވެ. އޭނަ ސުފިޔާންގެ ކުރިމަތީގައިވެސް ހުރީ މިހެން ހެއްޔެވެ؟ ކުޑަކުއްޖެއްކަމުގައި ސުފިޔާން ހީކުރިކަމާއިމެދު ހައިރާންވާކަށް ނުޖެހެއެވެ. ހަގީގަތުގައިވެސް އޭނައަކީ ހަމަ މޮޔަ ކުޑަކުއްޖެކެވެ. އަޖައިބަކީ ހޫނު ކަރުނަތައް ކޯތާފަތުން ތިރިއަށް ދެމިގަތް ކަމެވެ. އޭނަ ރުޅިވެރިކަމާއެކު މޫނުމަތި ފޮހެލައިފިއެވެ.\n"މިހާރު ރޮނީ ކީއްވެ މޮޔަ ކުއްޖާ.." އޭނަ އަމިއްލައަށް ކުދި ކިޔައިގަތެވެ. މިއީ އަދި ހަޔާތުގއި އައި އެންމެ ހިތްދަތި އީދެވެ. އޭނަ އާއިލާއާއި އެކުވެރިންނާއެކު އީދު މަޖާ ނެގުނުނަމައެވެ.\nސުފިޔާން އޭނައަށްވުރެ ދޮށީ އެގާރަ އަހަރެވެ. އޭނަ ބޮލުތެރެއިން ހިސާބުހެދިއެވެ. އޭނަގެ އުމުރުން ވިހި އަހަރުވާއިރު ސުފިޔާންއަށް ވާނީ އެއްތިރީސް އަހަރެވެ. އޭރުން ރަގަޅުވާނެހެއްޔެވެ؟ އެދުވަހަކުން އޭނަ ބަލައިގަންނާހެއްޔެވެ؟ ނޫނީ ހަމަ އޭނައާއި ބަލާއިރު ޅަކަމަށް ދެކޭނެހެއްޔެވެ؟ މެހެކް ފެންނަނީ އުމުރަށްވުރެ ހަރުކޮށެވެ. ވިހި އަހަރުގެ ފަހުކޮޅުގައި އުޅޭފަދައެވެ. ސުފިޔާން އޭނައަށްވުރެ މެހެކްއަށް ޝައުގުވެރިވީ ސަބަބަކީ އެއީހެއްޔެވެ؟ ދައުވަތުނުދޭ މެހުމާނުންފަދައިން އެކި ޚިޔާލުތައް އޭނަގެ ސިކުނޑިއަށް ވެރިވެގަނެ އުދަގޫކުރަމުން ދިޔައެވެ.\nއެއްކަމެއް ޔަގީން ކުރެވިއްޖެއެވެ. އޭނަ އެންމެ ފުރަތަމަ ގަޔާވި ޒުވާނަކީ ސުފިޔާންއެވެ. އޭނަގެ ކޮންމެވެސް ކަހަލަ ދަމައިގަންނަގޮތެއް ހުރެއެވެ. އެ ހިނިތުންވުންތަކެވެ. އަމިއްލަ ނަފުސަށް އެ އޮންނަ އިތުބާރެވެ. އިންސާނިއްޔަތަށް ބޮޑު ކާރިސާއެއް ކުރިމަތިވިޔަސް ދުނިޔެވެސް ސަލާމަތްކުރެވޭނެފަދަ އިތުބާރެއް އޮންނަފަދައެވެ. އަދި އެ އޯގާތެރި ހިތް. އޭނަ މަންމައާއި މަންމަގެ ފޮތްތަކުގެ ވާހަކަދެއްކީ ހާދަ ލޯބިންނެވެ. ދުވަހަކުވެސް ބައްދަލުވެފައިނުވާ ސުފިޔާންގެ މަންމައަށް އަވަސް ޝިފާއަކަށް އެދި ދުޢާވެސް ކުރެވުނެވެ. އެ ލޮލުން އަބަދު ފެންނަ ހިތާމަވެރި އަސަރުގެ ސަބަބަކީ އޭނަގެ މަންމައެވެ. އަލްވާ ބޭނުންވަނީ ސުފިޔާން އުފާވެރިކަންމަތީގައި ހުރުމެވެ. އަނެއްކާ އޭނަގެ ސިކުނޑިއަށް ސުފިޔާން ވެރިވެގަތީހެއްޔެވެ؟ އަލްވާ ފުން ނޭވާއެއްދޫކޮށްލިއެވެ." ތި ސްނެޕް އިން ނުކުމޭ. އެއީ ވާން ހުރިކަމެއްނޫން. އޭނަ ދެކެނީ ތިއީ ކުޑަކުއްޖެއްގެ ގޮތުގައޭ....."\nއަލްވާ ގެއަށް ފޯރިއިރު އަދިވެސް އޭނަގެ މައިންބަފައިން ވީ ކޮމިއުނިޓީ ސެންޓަރުގައެވެ. އީދުގެ ހުރިހާ ކަމެއް ފާހަގަކުރުން އޮތީ އެތަނުގައެވެ. އޭނަ ގަޑިބަލައިލިއިރު އަދިވެސް މެންދުރުގެ ވަގުތެވެ. ނަސީބަކުން އެހާ ލަހެއްނުވިއެވެ. ގޭތެރެއަށް ވަދެ ހެދުން ބަދަލުކޮށް ތާޒާވެލުމަށްފަހު އާއިލާގެ ގާތަށް ދާން ހިތަށް އެރިއެވެ. އެކަމަކު ކޮންމެވެސް ސަބަބަކާއި ހުރެ އޭނައަށް ހީވީ ހަށިގަނޑުގެ ހަކަތަހުސްވެފައިވީ ހެންނެވެ. އާ އަދި ބީރައްޓެހި އިހުސާސެކެވެ. އާ ކަންތައް ތަޖުރިބާކުރުމަށް އަލްވާ ފަހަރެއްގައިވެސް ވަރުބަލިވެފައެއް ނެތަސް މިއަދު އަލުން ބޭރަށްދާން ޟަމީރު ދެކޮޅުހެދިއެވެ. އެހެންވެ އެނދަށް ވެއްޓިގަތުމަށްފަހު ފަންގިފިލާއަށް ބަލަން އޮވެވުނީއެވެ. ދެން ކުއްލިއަކަށް ކަމެއް ހަނދާންވުމާއެކު ފުންމައިގެން ތެދުވެ ދަބަސް ހުޅުވާލައިފިއެވެ. އަދި ސުފިޔާން އޭނައަށް ދިން އީދު ހަދިޔާނެގިއެވެ. އެއީ ހަގީގަތުގައި ރޯޒްކްލިފް ކުންފުނިން އެންމެނަށް އާއްމުކޮށް ދިން ހަދިޔާއެވެ. ހުރިހާ އެއްޗެއްގައިވީ ހަމަ އެއް ހަދިޔާތަކެވެ. އެކަމަކު މި ހަދިޔާ ލިބުނީ ސުފިޔާންގެ އަތުންނެވެ. ކޮންމެވެސް ސަބަބަކާއިހުރެ އޭނަގެ ހިތަށް އުފާވެރިކަމެއް ލިބުނެވެ. އޭނަ ހަދިޔާ ދަބަސް ހުޅުވާލައިފިއެވެ. ކެމެރާތަކާއި ފޮތްތަކުގެ ތެރޭގައި ކުޑަ ކަރުދާސްކޮޅެއް އޮތެވެ. އަވަސްވެފައިވާ ހިތަކާއިއެކު އޭނަ ކަރުދާސްކޮޅު ނިއުޅާލައިފިއެވެ.\n"އީދު މުބާރަކް އަލްވާ. ލަވްލީ ސީންގް ޔޫ..ސުފިޔާން"\nއެ ޖުމްލަކިޔުމާއެކު ދާދި އަވަހަށް އަލްވާގެ ތުންފަތަށް ހިނިތުންވުމެއް ވެރިވެއްޖެއެވެ. އެ ކަރުދާސްކޮޅަށް ނަޒަރު ހުއްޓާލައިގެން އޮވެ އެނދަށް ވެއްޓިގަތެވެ. ހާދަ ރީތި ލިޔުމެކެވެ. އެ އަކުރުތައް ހުރީ ބުނަން ނޭގޭފަދަ ފަށުވި އަދި ޝާހީކޮށެވެ. އާޝޯޚުވެ މޮޔަވާހާ ރީއްޗެއް ނޫންހެއްޔެވެ؟ އެއީ ކޮން އިރަކު ލިޔުނު އެއްޗެއް ބާވައެވެ. ހާދަ ލޯބި ޒުވާނެކެވެ. އަލްވާއަށް އެ ކަރުދާސްކޮޅުން ނަޒަރު ވަކިކުރުމެއްނެތި އޮވެވުނީ އެ މޮޔަ ހިނިތުންވުންވެސް ފިލުވައިލަން ނޭގިފައެވެ. ދެން ކުއްލިއަކަށް ރަކި ހިންޏަކަށްފަހު އެނބުރިލުމުން އެނދުން ވެއްޓުނީ ސީދާ އުއްޑުންނެވެ. ބާރު އަޑަކާއެކުގައެވެ. ވެއްޓުމާއެކު ހަމަ ބިމަށް އާދެވުނެވެ. އަދި ފާރުގައި ހުރި ގަޑިއަށް ބަލައިލިއިރު މެންދުރު ނަމާދުގެ ވަގުތު ފާއިތުވަނީކަން އެނގުނެވެ.\nސުފިޔާންގެ ނޯޓްކޮޅު ޑެސްކްގެ ވައްގަނޑުގައި ރީތިކޮށް ފޮރުވާފައި އޭނަ އަވަސްވެގަތީ ނަމާދަށެވެ. އޭނަ ހަނދާންވީ ނާކިއާ ބުނި ވާހަކަތަކެވެ. މިވަގުތީ މަންޒިލްގެ އެއްވެސް އެއްޗެއް އަބަދަށްޓަކާ ދެމިގެން ނުދާނެއެވެ. އަދި ﷲ ސުބުހާނަހޫ ވަތައާލާގެ މަތިން ހަދުމަ ނުކުރަންޏާ އުފާވެރިކަމެއްވެސް ދެމި ނޯންނާނެއެވެ. މަސައްކަތްކުރަން ޖެހެނީ އާޚިރަތްދުވަހަށްޓަކާ ކާމިޔާބު ހޯދުމަށެވެ. ހެއްދެވި ފަރާތަށް އަޅުކަން ކުރުމުގައި ފެއިލް ވެއްޖެއްޔާ ހަޔާތުގެ އެއްވެސް ކަމެއްގައި ބަރަކާތް ނުލައްވާނެއެވެ. ކާއިނާތުގައިވާ ކޮންމެ އެއްޗެއް އުފެއްދެވި ޚާލިގަކީ ހެއްދެވި ފަރާތެވެ.\nއަލްވާ ނަމާދުކުރުމަށްފަހު ހިމޭންކަމާއެކު ސުފިޔާންގެ މަންމައަށް ދުޢާކުރިއެވެ. އަދި ތިމާއަށް ރަގަޅު ހަޔާތެއް ދެއްވުމަށްވެސް އެދި ދެންނެވިއެވެ. އޭނައާއި ސުފިޔާން ގުޅެން ނެތިއްޔާ އޭނަ ގަބޫލުކުރާނީ އެއީ އޭނައަށް އެންމެ ރަގަޅަށް ދިމާވިގޮތެއް ކަމުގައެވެ. އެކަމާއި ހިތާމަކުރުމުގެ ބަދަލުގައި ހަޔާތުގެ ރާސްތާގައި ކުރިއަށް ދާނީއެވެ. އޭނަ މުސައްލާމަތިން ތެދުވާން އުޅެފައި އަނެއްކާ އިށީދެ ނާކިއާގެ ދަރިފުޅު ސަލާމަތުން ދުނިޔެއަށް އައުމަށް އެދިވެސް ދުޢާކުރިއެވެ. އެއަށްފަހު އަވަސްވެގަތީ އީދުގެ އުފާތަކުގައި އާއިލާއެކު ބައިވެރިވާން ދިޔުމަށެވެ.\nއަލްވާއަށް މޭރީ ފެނުނީ އެގޭގެ ފެންޑާގައި އަތްގަނޑުލީ ގޮނޑިއެއްގައި އެކަނިމާ އެކަނި އިންދައެވެ. މޭރީ ފެންދޭ ގަސްތައް ހުރީ ފަތްތައް ވެރި ހިކި އަނަރޫފަވެފައެވެ. އެގެއަށްވެސް މެމްބަރަކު މަދުވިކަން އިހުސާސްވެފައިވާ ފަދައެވެ. އެގެ ފެންނަނީ ފަޅުކޮށެވެ. އުފާވެރިކަމާއި އަލިކަމުން މަހުރޫމްވެ ބަނަވެފައެވެ. މާރިއާއަށްޓަކާ އަލްވާގެ ހިތް ހަމްދަރުދީއިން ފުރުނެވެ. ކުއްލިއަކަށް އެ ބަލި ދަރިފުޅު ދުނިޔެއާއި ވަކިވެގެން ދިޔުމަކީ ބޮޑު ހިތާމައެކެވެ. އޭނަގެ ފިރިމީހާވެސް ނިއުމޯނިއާ ޖެހި ނިޔާވީ ދާދި ފަހުންނެވެ. އަދި ދަރިފުޅު ވަކިވެގެން އެދިޔައީ އޭނަ ދުނިޔެއަށް އެކަނިކޮށްފައެވެ.\nބުނަން ވީ އެއްޗެއް ނޭގުނަސް އަލްވާ ގޮސް ގޮނޑި ކައިރީ ތަޅުންމަތީގައި އިށީދެ މޭރީގެ އަތުގައި ހިފެހެއްޓިއެވެ. އެވަރުންވެސް މޭރީ އޭނައާއި ދިމާލަށް ބަލައިނުލިއެވެ. އެނަޒަރުވަނީ މާ ދުރަށް ހުއްޓިފައެވެ. އަސަރެއްނެތެވެ. އެކަމަކު މޭރީ އޭނަގެ އިނގިލިތައް އަލްވާގެ އިނގިލިތަކާއި މަހައިލަމުން ބާރުކޮށްލިއެވެ. މަޑުމަޑުންނެވެ. އެކަނިއިނުމަކީ ހިތަށް ދަތިކަން ލިބޭނެކަމެކެވެ. އަދި އެވެސް އީދު ދުވަހުއެވެ. އެގޮތަަށްމީހެއްގެ ހިތްހަމަޖައްސައިދީ އެހީތެރިވެވުމުން އަލްވާގެ ހިތަށް އުފާވެރިކަން ލިބެއެވެ. މެހެކް ބުނާނީ މީހުންގެ ކަންތައްތަކަށް ވަންނަނީ ކަމުގައެވެ. އެކަމަކު އަލްވާއަށް މީހެއްގެ ތަދު އަދި ކަރުނަތަކަށް އަޅާ ނުލާ ނުދެވޭނެއެވެ. އެހީތެރިކަމަށް ބޭނުންވާ ކޮންމެ މީހަކަށް އެފަދަ އަތެއް ދިއްކޮށްލަން އަލްވާ ހުންނަނީ އަބަދު ތައްޔާރަށެވެ.\nއެތައް މިނިޓެއް ވޭތުވެގެން ދިޔަފަހުން އެންމެ ފަހުން މޭރީގެ ދޫ ހަރަކާތްކުރިއެވެ. އެ ސަރަހައްދުގެ ހިމޭންކަން ފުން ކަމުން ނޫންނަމަ މޭރީ ވައިއަޑަކުން ބުނެލި ޖުމްލަ އަލްވާއަށް ނީވުނީސްކަން ޔަގީނެވެ.\n"އެކުއްޖާ ދުވަސްކޮޅެއް ކުރިއާއި ހަމަޔަށް މުޅިން ރަގަޅަށް ހުރީ..."މޭރީ ގެ އަޑުގައި ހިތާމައާއި މޮޅިވެރިކަން ވިއެވެ."އެކުއްޖާ ހަމައެކަނި ބީރު ކުއްޖަކަށް ވިކަން. އެކަމަކު އެއްވެސް ކަހަލަ ބައްޔެއްގައި އުޅުނު ކުއްޖެއްނޫން. އެ ފިރިހެނުން އެކުއްޖާ މަރައިލީ. ޔަތީމު މިސްކީނު ކުދިންނަށް ފާރަލަމުން އަންނަ މީހުން............."\nއަލްވާގެ ބުރަކަށީގައި ފިނި ރާޅެއް ދުވެލިއެވެ. އަދި ލޯ އިންތިހާއަށް ބޮޑުވިއެވެ.


Raees Yameen ge shareeaiy mi mahu ge 17 ah thaavalukohfi\nރައީސް ޔާމީންގެ ޝަރީއަތް މި މަހުގެ 17 އަށް ތާވަލުކޮށްފި\nރައީސް އަބްދުﷲ ޔާމީން: އެމަނިކުފާނުގެ ޝަރީއަތް މި މަހު 17 ގައި -- ފޮޓޯ: އަވަސް ފައިލް\nކުރީގެ ރައީސް އަބްދުﷲ ޔާމީނަށް ދައުލަތުން ކުރަ މަނީ ލޯންޑްރިންގެ ދައުވާގެ ޝަރީއަތުގެ އަޑުއެހުމެއް މި މަހުގެ 17 ވަނަ ދުވަހު ބާއްވަން ކްރިމިނަލް ކޯޓުން ތާވަލުކޮށްފި އެވެ.\nރައީސް ޔާމީންގެ ގާނޫނީ ވަކީލުންގެ ޓީމުން "އަވަސް" އަށް ކަށަވަރުކޮށް ދިން ގޮތުގައި، ޔާމީންގެ ޝަރީއަތުގެ އަޑުއެހުމެއް މި މަހުގެ 17 ވަނަ ދުވަހުގެ މެންދުރުފަހު 1:30 ގައި ބާއްވާ ގޮތަށް ހަމަޖައްސައި، މިހާރު ވަނީ ކްރިމިނަލް ކޯޓުން ޗިޓު ފޮނުވައިފަ އެވެ.\nޗިޓުގައިވާ ގޮތުން މައްސަލަ ކުރިއަށް ގެންދަނީ ކްރިމިނަލް ކޯޓުގެ އިސް ގާޒީގެ ސެކްޝަނުންނެވެ. މިހާރު ކްރިމިނަލް ކޯޓު ހިންގުމާ ހަވާލުވެ ހުންނެވީ އެ ކޯޓުގެ ގާޒީ އަލީ ރަޝީދެވެ. ނަމަވެސް މައްސަލަ ބައްލަވާނީ ސީދާ ގާޒީ އަލީ ރަޝީދު ކަމެއް ޔަގީނެއް ނޫނެވެ.\nރައީސް ޔާމީންގެ ޝަރީއަތުގެ އަޑުއެހުމެއް މި މަހުގެ 17 އަށް ތާވަލުކުރިއިރު، އެ ޝަރީއަތުގެ ހުރިހާ އަޑުއެހުންތަކެއް ނިމި، މިދިޔަ އަންގާރަ ދުވަހަށް ހުުކުމްކުރަން ތާވަލު ކުރި އެވެ. ނަމަވެސް އެ ދުވަހަށް އަޑުއެހުން ތާވަލުކޮށްފައި ވަނިކޮށް މައްސަލަ ބައްލަވާ ކްރިމިނަލް ކޯޓުގެ އިސް ގާޒީ އަހްމަދު ހައިލަމް ސަސްޕެންޑްކޮށް، އަޑުއެހުން ކެންސަލް ކުރި އެވެ.\nހައިލަމް ސަސްޕެންޑްކުރީ ނަސްރުގެ ދުވަހާ ގުޅިގެން ކުރިމިނަލް ކޯޓުގެ އިޖުތިމާއީ ކަންކަމުގައި މަޝްވަރާކޮށް ހިޔާލު ބަދަލު ކުރުމަށް ހަދާފައިވާ ވައިބާ ގުރޫޕަށް ހައިލަމް ފޮނުއްވި ތަހުނިޔާގެ މެސެޖާ ގުޅިގެންނެވެ. ހައިލަމް ފޮނުއްވި މެސެޖްގައި ހިމެނޭ ކުރެހުމުން ފެންނަނީ ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ކަރުގައި ޗޭނު ޖަހައި ދަމާފައި ގެންދާ ތަނެވެ.\nހައިލަމް ވަނީ އެ މައްސަލާގައި މައާފަށް އެދިވަޑައިގެންފަ އެވެ. އަދި އެ ފޮޓޯގައި ރައީސް ސޯލިހާއި ރައީސް ނަޝީދު ހުންނެވިކަން އޭނާއަށް އެނގިވަޑައިނުގަންނަވާ ކަމަށް ވިދާޅުވި އެވެ.\nޖިނާއީ އިޖްރާއާތުގެ ގާނޫނުގައިވާ ގޮތުން ދެން އެ މައްސަލާގައި އަމަލު ކުރާނެ ގޮތެއް ކަނޑައަޅާނީ ކޯޓު ހިންގުމާ ހަވާލުވެ ވަޑައިގަންނަވާ ގާޒީ އެވެ. އެގޮތުން އެ މައްސަލަ ގޮސްފައި އޮތް ހިސާބުން ފެށިގެން އެހެން ގާޒީއަކާ މައްސަލަ ހަވާލު ކޮށްގެން އެ މައްސަލަ ކުރިއަށް ގެންދަން ނިންމުން ނުވަތަ ޝަރީއަތް އަލުން ފަށަން ނިންމިދާނެ ކަމަށް އެ ގާނޫނުގައިވެ އެވެ.\nނަމަވެސް މި މަހު 17 އަށް ތާވަލުކޮށްފައިވާ އަޑުއެހުމުގައި މައްސަލަ ކުރިއަށް ގެންދާނީ މިހާރު ކުރިއަށް ގޮސްފައިވާ ހިސާބުން ކަމެއް ނޫނީ އަލުން މައްސަލަ ބަލަން ފަށާނީ ކަމެއް އަދި ޔަގީނެއް ނޫނެވެ.\nރައީސް އަބްދުﷲ ޔާމީން ކްރިމިނަލް ކޯޓް ހިޔާނާތް + ރައީސް ޔާމީންގެ ޝަރީއަތް އަހުމަދު ހައިލަމް\nރައީސް ޔާމީންގެ ހުކުމް އިސްތިއުނާފު ކުރުމުގެ މަސައްކަތް ފަށައިފި


FVMhospitaluge Khithaanee Camp ge kudhinnah Ooredoo ge hadhiyaa\nފުވައްމުލަކު ހޮސްޕިޓަލުގެ ޚިތާނީ ކޭމްޕަސް އުރީދޫ މޯލްދިވްސްގެ ހަދިޔާ ދިނުން\n2 ޑިސެމްބަރ 2019, 14:37 |\nފުވައްމުލަކު ހޮސްޕިޓަލުގެ ޚިތާނީ ކޭމްޕްގެ ކުދިންނަށް އުރީދޫ މޯލްޑިވްސް އިން ޚިތާނީ ހަދިޔާ ދީފިއެވެ. އިއްޔެ ފުވައްމުލަކު ހޮސްޕިޓަލުގެ ޚިތާނީ ކޭމްޕަށް ޚާއްސަކޮށްގެން ޑެކަރޭޓް ކުރެވިފައިވާ ހޯލުގައި ކުދިންނަށް ހަދިޔާ ބަހައި ދެއްވީ ހޮސްޕިޓަލުގެ ޑޮކްޓަރުންނާއި ހޮސްޕިޓަލުގެ މެނޭޖަރު އަހުމަދު ސައީދު އެވެ.\nފާއިތުވި ނޮވެމްބަރު މަހުގެ 21 ން ފެށިގެން އަންނަ ޖެނުއަރީ މަހު 1 އަށް ފުވައްމުލަކު ހޮސްޕިޓަލުގެ ޚިތާނީ ކޭމްޕް ކުރިޔަށް ގެންދާނެކަމަށް ފުވައްމުލަކު ހޮސްޕިޓަލުން ވަނީ ހާމަކޮށްފައެވެ.\nމިދުވަސްވަރަކީ ރާއްޖެެގ ސްކޫލްތަކުގެ ކިޔެވުން ނިމި ބޮޑު ޗުއްޓީގެ ދުވަސްވަރުކަމުން ގިނަ ބަޔަކު މިދުވަސްވަރު ޚިތާނުކުރުމުގެ ކަންތައްތައް ރާވައި ކުރިޔަށް ގެންދެއެވެ. ކުރީގައި އަމިއްލާ ގޭގައި ފެމިލީ ހެލްތުވޯކަރަކު ލައްވާއި، ނުވަތަ އެހެން މީހަކު ލައްވައި ޚިތާނުކުރިވި ކަމުގައި ވިޔަސް މިހާރު ޚިތާނުކޮށް އުޅެނީ ހޮސްޕިޓަކުގައި ޑޮކްޓަރުންގެ ބެލުމުގެ ދަށުންނެވެ.\nފުވައްމުލަކު ހޮސްޕިޓަލުގެ ޚިތާނީ ކޭމްޕަސް އުރީދޫ މޯލްދިވްސްގެ ހަދިޔާ ހޮސްޕިޓަލުގެ މެނޭޖަރު އަހުމަދު ސައީދު ހަވާލުކޮށްދެއްވަނީ\nމިގޮތަށް ގިނަ ބަޔަކު ޚިތާނުކުރުމުގެ ކަންތައްތައް ކުރިޔަށް ގެންދަނީ އެގޮތުގައި އިތުބާރު ބޮޑުވެފައި، ކަމެއް ދިމާވުމުން އެހީވާން ތިބީ ހޮސްޕިޓަލުގެ ޑޮކްޓަރުން ކަމަށް ގަބޫލުކުރާތީ ކަމަށް މިކަލް ނޫހާއި ވާހަކަ ދެއްކި ފުވައްމުލަކުގެ މީހަކު ބުންޏެވެ.\nހޮސްޕިޓަލުގައި ޚިތާނު ކުރި ކަމުގައި ވިޔަސް ޚިތާނުކުރުމާއި ގުޅިގެން ކުރިޔަށް ގެންދެވޭ އިޖުތިމާއީ ހަރަކާތްތައް ކުރިޔަށް ގެންދިއުން ގޭގޭގައި މިހާރުވެސް އޮވެއެވެ. ހޮސްޕިޓަލުގައި ޚިތާނު ކުރުމަށް ފަހު ދެތިން ގަޑިއިރު ނުވަތަ 1 ދުވަހު ހޮސްޕިޓަލުގަިއ ބޭއްވުމަށްފަހު ގެއަށް ދޫކޮށްލުމުން އާއިލީ މީހުންނާއި އެކުވެރިން ބައިވެރިވެ އުުފާ ފާޅުކުރުމުގައި ހަފުތާއެއްހާ ދުވަސް ހޭދަކުރެއެވެ. އެގޮތުން ކުޅުމާއި، ހަދިޔާ ގެނެސް ދިނުމާއި ކެއުމާއި ސައިގެ ހަރަކާތްތައް ގިނަފަހަރާ 10 ދުވަހަށް ވެސް ދެމިގެން ދެއެވެ.\nފުވައްމުލަކު ހޮސްޕިޓަލުގެ ޚިތާނީ ކޭމްޕަސް އުރީދޫ މޯލްޑިވްސްގެ ހަދިޔާ ހޮސްޕިޓަލުގެ ޑޮކްތަރުން ހަވާލުކޮށް ދެއްވަނީ\nއިތުރު ލިޔުންޚިތާނީ ކޭމްޕްފުވައްމުލަކު ހޮސްޕިޓަލް\nTags: ޚިތާނީ ކޭމްޕް, ފުވައްމުލަކު ހޮސްޕިޓަލް


Varugadha Germany aai Italy ah ves molheh - vNews.mv\nޖަރުމަނާއި ރޯމޭނިއާ ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nވަރުގަދަ ޖަރުމަނާއި އިޓަލީއަށްވެސް މޮޅެއް\nއައްފާން މުހައްމަދު 29 March 2021, 10:43\nފީފާ ވޯލްޑް ކަޕުގެ ޔޫރަޕް ކޮލިފިކޭޝަންގައި ރޭކުޅުނު މެޗުތަކުން ފުޓުބޯޅައިގެ ގަދަބާރު ޖަރުމަނާއި އިޓަލީ އިން މުހިންމު މޮޅެއް ހޯދައިފިއެވެ.\nއެގޮތުން ގްރޫޕް ޖޭގައި ކުޅުނު މެޗުން ރޯމޭނިއާ އަތުން ޖަރުމަނު މޮޅުވީ 0-1 ގެ ނަތީޖާއަކުންނެވެ.\nރޯމޭނިއާގައި ކުޅުނު މިމެޗުގައި ޖަރުމަނު ޓީމުން މޮޅުކުޅުމެއް ދެއްކި ނަމަވެސް އެޓީމަށް މައްސަލަތަކަކާއި ކުރިމަތިވީ ލިބޭ ފުރުސަތުތައް ގޯލަކަށް ބަދަލުކުރުމުގައެވެ. މެޗުގައި ޖަރުމަނު ޓީމުން އެންމެ ލަނޑެއް ކާމިޔާބުކޮށްފައިވާއިރު މިލަނޑު ފުރަތަމަ ހާފުގެ 17 ވަނަ މިނެޓުގައި ކައި ހަވާޓްސް ތަނަވަސްކޮށްދިން ފުރުަސަތަކުން ކާމިޔާބުކޮށްދިނީ ސާޖް ގްނަބްރީ އެވެ.\nލަނޑަށްފަހުވެސް ޖަރުމަނު ޓީމުން ނުރައްކާތެރި ގިނަ ހަމަލާތަކެއް އުފައްދާފައިވާއިރު، ގިނަ ހަމަލާތައް ގޯލަށް ވަނުމަށް ހުރަހަކަށް ވަނީ ރޯމޭނިއާގެ ކީޕަރު، ފްލޮރިން ނިޓާ އެވެ. އެގޮތުން ގްނަބްރީގެ އިތުރު ހަމާއެއްގެ އިތުރުން ޓިމޯ ވާނާ ފޮނުވާލި ނުރައްކާތެރި ހަމަލާއެއްވެސް ނީޓާ ވަނީ ދިފާއުކޮށްފައެވެ.\nމެޗުގެ ފަހުވަގުތުކޮޅުގެ ތެރޭގައި ރޯމޭނިއާއިންވެސް ވަނީ ރަނގަޅު ހަމަލާއެއް އުފައްދާފައެވެ. އެހެންނަމަވެސް ޖަރުމަނުގެ ތަޖުރިބާކާރު ކީޕަރު، މެނުއެލް ނޯއާ ވަނީ ނިކޮލާއި ސްޓޭންޗޫ ފޮނުވާލި ބޯޅަ ދިފާއުކޮށްފައެވެ.\nމި މެޗުން ޖަރުމަން މޮޅިވިއިރު، ކޮލިފައިންގައި ކުޅުނު ފުރަތަމަ މެޗުން ޖަރުމަން ވަނީ އައިސްލެންޑް އަތުން 3-0 ގެ ނަތީޖާއަކުން މޮޅުވެފައެވެ. އެހެންކަމުން ގްރޫޕް ޖޭގެ އެއްވަނައިގައި ޖަރުމަން އޮތީ ކުޅުނު ދެ މެޗުންވެސް މޮޅުވެ ހަ ޕޮއިންޓާއެކުއެވެ. އަދި މި ގްރޫޕުގެ ދެވަނައިގައި އޮތް އާމީނިއާއަށްވެސް ދެ މެޗުން ހަ ޕޮއިންޓް ލިބިފައިވާއިރު، އާދީއްތަ ދުވަހުގެރޭ ކުޅުނު މެޗުން އާމީނިއާ ވަނީ އަމިއްލަ ދަނޑުގައި އައިސްލެންޑް އަތުން 2-0 ގެ ނަތީޖާއަކުން މޮޅުވެފައެވެ.\nއިޓަލީ އާއި ބަލްގޭރިއާ ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nމީގެއިތުރުން ގްރޫޕް ސީގައި އިޓަލީ އާއި ބަލްގޭރިއާގެ ކުރިމަތިލުން 0-2 އިން ކާމިޔާބުކުރީ އިޓަލީއެވެ.\nބަލްގޭރިއާގައި ކުޅުނު މިމެޗުގައި އިޓަލީގެ ފަރާތުން މޮޅުކުޅުމެއް ފެނިގެންދިޔައިރު މެޗުގައި އިޓަލީ އިން ލީޑު ނެގީ ފުރަތަމަ ހާފު ނިމެން ދެ މިނެޓަށް ވެފައި ވަނިކޮށް ލިބުނު ޕެނަލްޓީ އަކުންނެވެ. އޭރިއާ ތެރެއިން ބެލޮއްޓީއަށް ބަލްގޭރިއާގެ ޑަނިއެލް ޑިމޯވް ކުރި ފައުލަކަށް ރެފުރީ ދިން ޕެނަލްޓީއެއް ގޯލްގެ ތެރެއަށް ވައްދާލައިގެން މިލަނޑު ކާމިޔާބުކޮށްދިނީވެސް ބެލޮއްޓީއެވެ. މެޗުގައި އިޓަލީއަށް ލީޑު ފުޅާކޮށްދިން ލަނޑު، މެޗުގެ 82 ވަނަ މިނެޓުގައި ކާމިޔާބުކޮށްދިނީ މަނުއެލް ލޮކަޓެއްލީއެވެ.\nމި މެޗުން އިޓަލީ މޮޅިވިއިރު، ކޮލިފައިންގައި ކުޅުނު ފުރަތަމަ މެޗުން އިޓަލީ ވަނީ ނޯދަން އަޔަލެންޑާ ވާދަކޮށް 2-0 ގެ ނަތީޖާއަކުން މޮޅުވެފައެވެ. އެހެންކަމުން ގްރޫޕް ސީގެ އެއްވަނައިގައި އިޓަލީ އޮތީ ކުޅުނު ދެ މެޗުންވެސް މޮޅުވެ ހަ ޕޮއިންޓާއެކުއެވެ. އަދި މި ގްރޫޕުގެ ދެވަނައިގައި އޮތް ސްވިޓްޒަލެންޑަށްވެސް ދެ މެޗުން ހަ ޕޮއިންޓް ލިބިފައިވާއިރު، އާދީއްތަ ދުވަހުގެރޭ ކުޅުނު މެޗުން ސްވިޓްޒަލެންޑް ވަނީ އަމިއްލަ ދަނޑުގައި ލިތުއޭނިއާ އަތުން 1-0 ގެ ނަތީޖާއަކުން މޮޅުވެފައެވެ.


Roma kolhah6goal jahai united final aa gaathah, Villareal athun Arsenal bali - One Online\nކަވާނީގެ ގޯލަށްފަހު އުފާފާޅުކުރަނީ --- ފޮޓޯ/ ގެޓީ\nޔޫއެފާ ޔޫރޮޕާ ލީގުގެ ސެމީ ފައިނަލް ފުރަތަމަ ލެގުގައި ރޭ މެންޗެސްޓާ ޔުނައިޓެޑުން ރޯމާއާ ދެކޮޅަށް ކުޅުނު މެޗު، ޔުނައިޓެޑުން ބޮޑު ތަފާތަކުން ކާމިޔާބު ކޮށްފައިވާއިރު، އާސެނަލް ވިލަރެއާލް އަތްދަށު ވެއްޖެއެވެ.\nޔުނައިޓެޑުން އަމިއްލަ ދަނޑުގައި ރޯމާ ބަލިކުރީ 6-2 ގެ ނަތީޖާއަކުންނެވެ. ރޯމާއަށް އަވޭ ދެ ގޯލް ޖެހުމުގެ ހިތްހަމަ ޖެހުން އޮތް ނަމަވެސް، މެޗުގެ ފަހު ހާފްގައި ޔުނައިޓެޑުން ޖެހި ފަސް ގޯލާއެކު އެޓީމަށް ވަނީ ފައިނަލްގެ އުންމީދު ބޮޑުވެފައެވެ.\nމެޗުގައި ޔުނައިޓެޑްގެ އުރުގުއޭ ފޯވަޑް، އެޑިސަން ކަވާނީގެ ހިތްގައިމު ދެ ގޯލްގެ އިތުރުން ބްރޫނޯ ފެނާންޑޭޒްގެ ދެ ގޯލްވެސް ފެނިފައިވެއެވެ. މެޗުގެ ކުރީކޮޅުގައި ފެނާންޑޭސް ޔުނައިޓެޑަށް ލީޑު ނަގައިދީފައިވާއިރު، އޭގެ އިރުކޮޅެއް ފަހުން ރޯމާ ނަތީޖާ ހަމަހަމަ ކުރިއެވެ. އޭރިއާ ތެރެއިން ޕޮގްބާ އަތުގައި ޖެހުމުން ރޯމާއަށް ލިބުނު ޕެނަލްޓީ ކާމިޔާބުކުރީ ލޮރެންޒޯ ޕެލެގްރީނީއެވެ.\nހާފް ނިމުމުގެ ކުރިން ރޯމާއަށް ލީޑު ނަގައިދިނި ޔުނައިޓެޑްގެ ދަނޑަށް އާ މޫނެއް ނޫނެވެ. ކުރިން ވާދަވެރި ސިޓީއަށް ކުޅުނު އެޑިން ޒެކޯ ރޯމާގެ ދެވަނަ ގޯލް ޖަހައިދީފައިވާއިރު، އެއީ ޔުނައިޓެޑް ދަނޑުގައި އޭނާ ކުޅުނު ފަސް މެޗުން ޖެހި ހަވަނަ ގޯލެވެ.\nދެވަނަ ހާފަށް ނުކުމެ ޔުނައިޓެޑް ފެނުނީ ވަރަށް ވަރުގަދަ ކޮށެވެ. ފުލުފުލުގައި ކަވާނީގެ ދެ ގޯލް ފެނިގެން ދިޔައިރު، ފެނާންޑޭޒްގެ ދެވަނަ ގޯލަކީ ޕެނެލްޓީއެކެވެ. އަނެއް ދެ ގޯލް ޖެހީ ޕޮގްބާއާއި ގްރީންވުޑެވެ.\nއާސެނަލްއިން ވިލަރެއާލް ދަނޑުގައި ކުޅުނު މެޗުން ބަލިވީ 2-1 ގެ ނަތީޖާއަކުންނެވެ.\nކުރިން އާސެނަލްއަށް ކޯޗުކަން ކޮށްދިން ޔުނޭ އެމެރީއާއެކު ވިލަރެއާލްއިން މެޗަށް ނުކުމެ ފުރަތަމަ ހާފްގައި ދެ ގޯލް ޖެހިއެވެ. ޓްރިގޫރޯސް މޫނޯސްއާއި އަލްބިއޮލްގެ ގޯލްތަކުން ވިލަރެއާލް ރަނގަޅަށް ފެށިއިރު، އާސެނަލްގެ ސެބަލޯސްއަށް ދެވަނަ ހާފް ކުރީކޮޅު ދެއްކި ރަތް ކާޑާއެކު އިތުރަށް މެޗު ފަސޭހަވާނެ ކަމަށް ބެލެވުނެވެ.\nއެހެންނަމަވެސް މެޗުގެ 73 ވަނަ މިނެޓުގައި އާސެނަލްއަށް ލިބުނު ޕެނެލްޓީއަކުން ނިކޮލަސް ޕެޕޭ ވަނީ މުހިއްމު އަވޭ ގޯލެއް ކާމިޔާބު ކޮށްދީފައެވެ. އޭގެ އިތުރުކޮޅެއް ފަހުން ވިލަރޭއަލްގެ ކަޕޫއަށްވެސް ރެފްރީ ވަނީ ދެވަނަ ރީނދޫ ކާޑަކާއެކު ރަތް ކާޑު ދައްކާފައެވެ.\nގުޅޭ ޓެގު މެންޗެސްޓާ ޔުނައިޓެޑް ޔޫއެފާ ޔޫރޮޕާ ލީގު އާސެނަލް


REPORT: Party badhalu viyas inthihaabee gondi nugelleyne kamah Supreme Court in kurin othee kanda alhaafai | Mihaaru\nމަޖިލީހުގެ ޖަލްސާގައި މެމްބަރުން ބައިވެރިވެވަޑައިގަންނަވަނީ: ދައުލަތުގެ މިނިވަން އެއް ބާރު - ފޮޓޯ:މަޖިލިސް\nޕާޓީ ބަދަލުވިޔަސް އިންތިޚާބީ ގޮނޑިއެއް ނުގެއްލޭނެ ކަމަށް ސުޕްރީމް ކޯޓުން ކުރިން އޮތީ ކަނޑައަޅާފައި\n09 ޖުލައި 2017 - 08:10 32 comments\nއިތުބާރު ނެތްކަމުގެ މައްސަލަ އިން ރައްޔިތުންގެ މަޖިލީހުގެ ރައީސް އަބްދުﷲ މަސީހު ސަލާމަތްކުރަން ސަރުކާރުން މިހާރު ކުރަން އުޅޭ ކަމަކީ ޕާޓީ ބަދަލުކޮށްފި ނަމަ، ނުވަތަ ވިޕް ލައިނާ ހިލާފުވެއްޖެ ނަމަ، ރައްޔިތުންގެ މަޖިލިހުގެ ގޮނޑި ގެއްލޭނެ ކަމަށް، ސުޕްރީމް ކޯޓު މެދުވެރިކޮށް ކަނޑައެޅުމެވެ. އެކަހަލަ ނިންމުމެއް ހޯދަން އެޓާނީ ޖެނެރަލް، މިހާރު ވެސް ސުޕްރީމް ކޯޓަށް މައްސަލަ ހުށަހަޅާފައިވާ ކަމަށް، އިދިކޮޅު ފަރާތްތަކުން ބުނެ އެވެ.\nރައްޔިތުންގެ މަޖިލިހުގެ މެމްބަރުންގެ ގޮނޑި ގެއްލޭނެ ގޮތްތައް ގާނޫނުއަސާސީގައި ސާފުކޮށް ބަޔާންކޮށްފައި ވަނިކޮށް ކޯޓު މެދުވެރިކޮށް އެ ނޫން ޝަރުތުތަކެއް ކަނޑައަޅަން އުޅެނީ، ސަރުކާރު ކޯލިޝަންގައި ތިއްބެވި 10 މެމްބަރަކު، މަސީހުއާ ދެކޮޅަށް ސޮއިކުރެއްވުމުންނެވެ. އެހެންކަމުން އެ ބޭފުޅުން، މިހާރުގެ އިދިކޮޅު ފަރާތްތަކާ އެކު ވޯޓު ލައްވައިފި ނަމަ، މަސީހު އަށް ރިޔާސަތު ގެއްލޭނެ އެވެ.\nދައުލަތުގެ އެންމެ ބޮޑު އެއްބާރުގެ ތެރެއަށް ވަކި ކަހަލަ ޝަރުތުތަކެއް ވައްދަން ސަރުކާރުން އުޅޭކަމުގެ ވާހަކަ ފެތުރިފައިވާ އިރު، އެކަން ސަރުކާރުން ވެސް އަދި ސުޕްރީމް ކޯޓުން ވެސް މިހާތަނަށް ދޮގެއް ނުކުރެ އެވެ. އެހެންކަމުން އެފަދަ ކަމެއް އުޅޭކަން އިދިކޮޅު ފަރާތްތަކުން ތަކުރާރުކޮށް ދަނީ ބުނަމުންނެވެ.\nމަޖިލިސް މެމްބަރުން ނުުވަތަ ކައުންސިލަރުން މަގާމަށް އިންތިޚާބުވުމަށް ފަހު ޕާޓީ ބަދަލުކުރުމަކީ އެ މީހުން އެ މަގާމުތަކަށް ހޮވި ރައްޔިތުންގެ ފިކުރާ ދެކޮޅުވުން ކަމަށް އެއްގޮތަކުން ބެލެވިދާނެ އެވެ. މިއީ ރާއްޖޭގައި މިހާރު ވެސް ހިނގަމުން ދާ ކަމެކެވެ. ގާނޫނު އަސާސީގައި އެކަން މަނާކޮށްފައެއް ނުވެ އެވެ.\nގާނޫނު އަސާސީގައި މަޖިލިސް މެމްބަރުން ވަކިވާ ގޮތްތައް ވަނީ ބަޔާންކޮށްފަ އެވެ. އެ އަސާސީގެ 73 ވަނަ މާއްދާގެ ނ. ބުނާ ގޮތުން މަޖިލިސް މެމްބަރަކު މަގާމުން ވަކިވާނީ ޖިނާއީ ކުށެއްގައި އެއް އަހަރަށް ވުރެ ދިގު ހުކުމެއް އައުން، އަދާކުރަން ޖެހޭ ސާބިތު ދަރަންޏެއް އޮވެ އެ ދަރަނި ނުދެއްކުން އަދި އެ މެމްބަރަކު ފަނޑިޔާރަކަށް ވުމުންނެވެ. މި ނޫން ގޮތަކަށް މަޖިލިސް މެމްބަރަކު ވަކިކުރެވޭނެ ކަމަކަށް ގާނޫނު އަސާސީގައި އަދި އެއްވެސް ގާނޫނެއްގައި ވެސް ބުނެފައެއް ނެތެވެ.\nދެން އޮތީ ގާނޫނީ އަސާސީގެ ބެލެނިވެރި ފަރާތް ކަމަށްވާ އަދި އަދުލު އިންސާފުގެ ފަހު ބަސް ބުނުމުގެ ބާރު އޮންނަ ސުޕްރީމް ކޯޓެވެ. އެ ކޯޓުން ކުރިން ވަނީ، އިންތިޚާބީ މަގާމުތަކުގައި ތިބޭ މީހުން ވަކި ޕާޓީއެއްގައި ހުރުން ލާޒިމް ނުކުރެވޭނެ ކަމަށް ނިންމައިފަ އެވެ.\nސުޕްރީމް ކޯޓުން 2012 ގައި ނިންމީ ރައްޔިތުންގެ ސީދާ ވޯޓުން އިންތިޚާބު ކުރެވޭ ސިޔާސީ މަގާމުތަކުގައި ތިބޭ މީހުން ޕާޓީ ބަދަލުކުރުމަކީ އެ މަގާމުން ވަކިވާނެ ސަބަބެއް ނޫން ކަމަށެވެ. އެ ނިންމުން އައީ ކައުންސިލަރުން އެ މީހުން އިންތިޚާބުވިއިރު ތިބި ޕާޓީން ވަކިކޮށްފި ނަމަ ނުވަތަ ވަކިވެއްޖެ ނަމަ ކައުންސިލަރު ކަމުގެ ގޮނޑި ގެއްލޭ ގޮތަށް ލާމަރުކަޒީ ގާނޫނަށް ގެނައި އިސްލާހު ބާތިލްކޮށް، ކުރި ހުކުމުގަ އެވެ.\nއެ ހުކުމުގައިވާ ގޮތުން ރާއްޖޭގެ އިންތިޚާބީ ނިޒާމު އޮންނަ ގޮތުން އިންތިޚާބީ މެމްބަރަކު ޕާޓީން ވަކިވުމަކީ އެ މީހެއްގެ މަގާމު ގެއްލެން ޖެހޭ ސަބަބެއް ނޫނެވެ. ރާއްޖޭގައި އޮންނަނީ އެންމެ ގިނަ ވޯޓު ލިބޭ މީހާ އިންތިޚާބުވުމުގެ ނިޒާމު (މެޖޯރިޓީ އިލެކްޝަން ސިސްޓަމް) ކަން ފާހަގަކޮށް، އެ ހުކުމުގައި ވަނީ މި ނިޒާމުގައި ރައްޔިތުން އިންތިޚާބުކުރާ މެމްބަރުންނާއި ކައުންސިލަރުން އެ މަގާމުތަކުގައި ތިބެގެން ގާނޫނީ ގޮތުން އެ ތަމްސީލުކުރަނީ އެ މީހުން އެ މަގާމުތަކަށް އިންތިޚާބު ކުރާ ރައްޔިތުން ކަމަށެވެ.\nއެހެންކަމުން މި ނިޒާމުގައި ޕާޓީއެއްގެ ރުހުން ނެތި ރައްޔިތުން ތަމްސީލު ނުކުރެވޭ ގޮތަށް އޮތުމަކީ ގާނޫނު އަސާސީއާ ޚިލާފް ކަމެއް ކަމަށް އެ ހުކުމުގައިވެ އެވެ.\n"ފަރުދީ ކެންޑިޑޭޓަކަށް ނުވަތަ ކެންޑިޑޭޓުންތަކަކަށް ވޯޓު ދޭ ސިސްޓަމްތަކުގައި ޕާޓީ ދޫކޮށްލުމަކީ ރައްޔިތުން އިންތިޚާބު ކޮށްފައިވާ މީހަކު އެ މީހަކު އިންތިޚާބު ވެފައިވާ މަޖިލީހަކުން ނުވަތަ ކައުންސިލަކުން ވަކިވާން ޖެހޭ ފަދަ ގާނޫނީ ސަބަބެއް ނޫން" ކަމަށް ސުޕްރީމް ކޯޓުގައި އޭރު ތިއްބެވި ހަތް ފަނޑިޔާރުންގެ ތެރެއިން ހަ ފަނޑިޔާރުންގެ އަޣުލަބިއްޔަތުން ހުކުމްކުރި އެވެ.\nއެ ހުކުމުގައިވާ ގޮތުން ޕާޓީން ވަކިވެއްޖެ ނަމަ މަގާމުން ވަކިވާ ގޮތަށް އޮންނަނީ ޕްރޮޕޯޝަނަލް ރެޕްރެޒެންޓޭޝަން ސިސްޓަމް އޮންނަ ގައުމުތަކުގަ އެވެ. އެއީ އިންތިޚާބުތަކުގައި ރައްޔިތުން ވޯޓު ލާއިރު އިންތިޚާބަށް ކުރިމަތިލާ މީހާ އަށް ވޯޓު ދިނުމުގެ ބަދަލުގައި، ރައްޔިތުން ތާއީދުކުރާ ޕާޓީއަކަށް ނުވަތަ އެ ޕާޓީއެއްގެ ފިކުރާއި މެނިފެސްޓޯ އަށް ބަލައިގެން، އެ ޕާޓީން ނެރޭ ކެންޑިޑޭޓުންނަށް ވޯޓު ދޭ ނިޒާމެއް ކަމަށް އެ ހުކުމުގައިވެ އެވެ.\nއިދިކޮޅު ފަރާތްތަކުން ބޭއްވި ޖަލްސާއެއް: ޕީޕީއެމްގެ ބައެއް މެމްބަރުން އިދިކޮޅު ކޯލިޝަނާ ގުޅި، މަޖިލީހުުގެ އަޣުލަބިއްޔަތު ގެއްލިދާނެ ކަމުގެ ބިރު ޕީޕީއެމަށް އެބަ އޮތް---މިހާރު ފޮޓޯ: ހުސައިން ވަހީދު\nއެގޮތަށް އޮންނަނީ ޅަފަތުގެ ޑިމޮކްރަސީ އޮންނަ ގައުމުތަކުގައި، އެ ގައުމުތަކުގެ ޕާޓީ ސިސްޓަމްގެ ނިޒާމު ދިފާއުކުރަން އަޅާ ވަގުތީ ފިޔަވަޅެއްގެ ގޮތުން ކަމަށް ހުކުމުގައިވެ އެވެ. އެއާ ޚިލާފަށް، ބޭރުގެ ކުރިއަރާފައިވާ ޑިމޮކްރެޓިކް ގައުމުތަކުގައި ޕާޓީ ބަދަލުކުރުމަކީ ގޮނޑި ގެއްލޭ ސަބަބެއް ނޫން ކަމަށް ބޭރުގެ ބައެއް ދިރާސާތަކާ ހަވާލާދީ، އެ ހުކުމުގައި ބުނެފައިވެ އެވެ.\n"ދިވެހިރާއްޖޭގެ ސިޔާސީ ނިޒާމަކީ މަލްޓި ޕާޓީ ސިސްޓަމަށް ޖާގަ ދޭ ނިޒާމެއް ކަން އެނގޭ ކަމާއި، އަދި އެފަދަ ނިޒާމެއްގައި ކޮންމެ މީހަކަށް ވެސް އެ މީހަކު ބޭނުން ޕާޓީއެއްގައި ބައިވެރިވުމުގެ ހައްގު ލިބިގެންވާ ކަމާއި، ވަކި ޕާޓީއެއްގައި ހުރުން އެއްވެސް މީހެއްގެ މައްޗަށް ސީދާކޮށް ވެސް ނުވަތަ ނުސީދާކޮށް ވެސް ލާޒިމް ކުރެވޭނެ ގާނޫނީ ހަމައެއް ނެތް ކަން އެނގެން" އޮންނަ ކަމަށް ހުކުމުގައިވެ އެވެ.\nއެ މައްސަލާގައި ރައުޔު ތަފާތުވީ އޭރު އެ ކޯޓުގެ ފަނޑިޔާރު އަހުމަދު މުއުތަސިމް އަދުނާނެވެ. މުއުތަސިމްގެ ރައުޔަކީ ޕާޓީ ބަދަލުކޮށްފި ނަމަ ގޮނޑި ގެއްލޭ ގޮތަށް އޮތުމަކީ މައްސަލައެއް ނޫން ކަމަށާއި ދުނިޔޭގެ އެހެން ބައެއް ގައުމުތަކުގައި ވެސް އެހެން އަމަލްކުރާ ކަމަށެވެ. އޭގެ ސަބަބެއް ގޮތުގައި އޭނާ ވިދާޅުވަނީ ޕާޓީތަކުގެ ޓިކެޓްގައި އިންތިޚާބުތަކަށް މީހުން ނިކުންނަނީ އެ ޕާޓީގެ ފިކުރު ނުވަތަ މެނިފެސްޓޯ ތަންފީޒުކުރަން ކަމަށް ވެފައި، އެ ހައިސިއްޔަތު ދޫކޮށްލުމުން ވޯޓު ދިން މީހާގެ ހައްގު ގެއްލުމެވެ.\nއެ ހުކުމް މިހާރު އޮތް ގޮތުން ޕާޓީން ވަކިވާ ނުވަތަ ވަކިކުރާ މަޖިލިސް މެމްބަރުންގެ ގޮނޑިއެއް ނުގެއްލޭނެ އެވެ. ނަމަވެސް ސުޕްރީމް ކޯޓުން ކުރިން ނިންމާފައިވާ ނިންމުމެއް ބަދަލު ކުރުމުގެ ބާރު އެ ކޯޓަށް އޮވެ އެވެ.\nކޯޓުތަކުގެ ގާނޫނުގެ 20 ވަނަ މާއްދާގެ ނ. ބުނާ ގޮތުން ގާނޫނީ އުސޫލަކާ ނުވަތަ ގާނޫނީ ނުކުތާއަކާ ގުޅޭ ގޮތުން ސުޕްރީމް ކޯޓުން ނިންމާފައިވާ ނިންމުމެއް ބަދަލުކުރަން ނުވަތަ ބާތިލްކުރަން ނުވަތަ އެ ނިންމުމާ ދުރަށް ދާން އެ ގާނޫނު ހުރަސް ނާޅާ ކަމަށެވެ.\nއިދިކޮޅު ފަރާތްތަކުން ބުނާ ގޮތުގައި ގާނޫނުއަސާސީއަށް ބަދަލު ގެނައުމުގެ ބާރު އޮތީ ހަމައެކަނި ރައްޔިތުންގެ މަޖިލިހަށެވެ. އެހެންކަމުން ގާނޫނުއަސާސީގައި ބުނެފައި ނެތް ޝަރުތެއް ސުޕްރީމް ކޯޓުން ކަނޑައަޅައި، ރައްޔިތުންގެ މަޖިލިހުގެ މެމްބަރުންގެ ގޮނޑި ގެއްލޭ ގޮތަށް ނުހަދާނެ ކަމަށް އިދިކޮޅު ފަރާތްތަކުން އުއްމީދުކުރެ އެވެ.\nސުޕްރީމް ކޯޓުގެ ނިންމުމަކުން އެގޮތަށް ގޮނޑި ގެއްލޭ ނަމަ އޭގެ އެންމެ ބޮޑު އަސަރެއް ކުރާނީ ވެސް ސަރުކާރު ހިންގާ ޕީޕީއެމަށް ކަމަށް އިދިކޮޅު ފަރާތްތަކުން ބުނެ އެވެ. ސަބަބަކީ ޕީޕީއެމްގެ ބައެއް މެމްބަރުން މަޖިލީހަށް ހޮވިވަޑައިގަތީ އެހެން ޕާޓީތަކުން ކުރިމަތިލައްވައިގެން ކަމަށް ވެފައި، ޕީޕީއެމާ ފަހުން ގުޅިވަޑައިގަތުމެވެ. އިދިކޮޅު ކޯލިޝަންގައި ވެސް އެގޮތަށް ޕާޓީ ބަދަލުކުރެއްވި މެމްބަރުން އެބަ ތިއްބެވި އެވެ.\nދުސްތޫރީ މައްސަލައެއް ކުރިމަތިވެގެން ސުޕްރީމް ކޯޓުން އޭގެ ތެރެއަށް ވަނުމަކީ ގޯހެއް ނޫނެވެ. އެކަމަކު ގާނޫނުއަސާސީގައި ކަޅާއި ހުދުން ލިއެފައިވާ ޝަރުތުތަކެއްގެ ތެރެއަށް، ސުޕްރީމް ކޯޓުން އިތުރު ޝަރުތެއް ނުވަތަ ޝަރުތުތަކެއް ވެއްދުމަކީ، ކުރެވިދާނެ ކަމެއްތޯ ގާނޫނީ ބައެއް ފަރާތްތަކުން ސުވާލު އުފައްދަ އެވެ.\nރައްޔިތުންގެ މަޖިލިހުގެ ރިޔާސަތަށް ބޭފުޅަކު އިންތިހާބުކުރަނީ އެހެން މެމްބަރުންނެވެ. ރައްޔިތުންގެ މަޖިލިހުގައި ނަގާ އިތުބާރު ނެތްކަމުގެ ވޯޓުތަކާ ގުޅޭ ގޮތުން ދާދި ފަހުން ސުޕްރީމް ކޯޓުން ނިންމި ނިންމުމުގައި ވެސް، ރައްޔިތުންގެ މަޖިލިހުގެ މެމްބަރުންނަށް ނިސްބަތްވާ ވޯޓުތައް ދޫކޮށްފައި ވަނީ، މަޖިލިހުގެ އަމިއްލަ ކަމެއްގެ ގޮތުގަ އެވެ. މިސާލަކަށް ވަޒީރެއްގެ ނުވަތަ ސުޕްރީމް ކޯޓުގެ ފަނޑިޔާރެއްގެ އިތުބާރު ނެތްކަމަށް މަޖިލިހުން ފާސްކުރިޔަސް، އޭގެ ފަހު ބަސް ބުނުމުގެ ބާރު، އެ ނިންމުމުން ލިބެނީ ސުޕްރީމް ކޯޓަށެވެ. އެކަމަކު ރައްޔިތުންގެ މަޖިލިހުގެ ރައީސާއި ނައިބު ރައީސްގެ އިތުބާރު ނެތްކަމުގެ ވޯޓުގެ ސައްހަކަން ބަލަން، ސުޕްރީމް ކޯޓަށް ދާކަށް ނުޖެހެ އެވެ. އެހެންކަމުން އެ ނިންމުމަށް އެކަނި ބެލި ނަމަވެސް، ރައްޔިތުންގެ މަޖިލިހުގެ މެމްބަރުންނަށް ސީދާ ނިސްބަތްވާ ވޯޓުތަކުގައި ސުޕްރީމް ކޯޓުން ނުބެހޭނެކަން އެ އޮތީ ފެންނާށެވެ. މިއީ ދާދު ފަހުން އެ ކޯޓުން ނިންމި ނިންމުމެއްކަމަށް، ހަނދާންކޮށްލަން ޖެހެ އެވެ.\nފާހަގަކޮށްލަން ޖެހޭ އަނެއް ކަމަކީ، މި މައްސަލާގައި އޭޖީ އާއި ސުޕްރީމް ކޯޓުން އެއްވެސް މައުލޫމާތެއް އަދި ނުދޭތީ، އަސްލު ވާން މި އުޅޭ ގޮތް ކަނޑައެޅިގެން ނޭނގުމެވެ. އެކަމަކު މިހާރުގެ ސިޔާސީ މަސްރަހު އޮތް ގޮތުން އެފަދަ މައުލޫއުތަކަށް އާންމުންގެ ސަމާލުކަން ހުއްޓެ އެވެ. އެހެންކަމުން "ވެއްދި"، "ވައްދަން އުޅޭ" މި މައްސަލާގައި ވެސް ވަރަށް ހޫނު ބަހުސްތައް ދަނީ ކުރިއަށެވެ.\nއިތުރު ލިޔުންތައް ރައްޔިތުންގެ މަޖިލިސް ސުޕްރީމް ކޯޓް މަޖިލީހުގެ މެމްބަރުން ޕީޕީއެމް އެޓާނީ ޖެނެރަލް އިދިކޮޅު އިއްތިހާދު އަބްދުﷲ މަސީހް މުހައްމަދު އިތުބާރުނެތްކަމުގެ ވޯޓް


مادة التوحيد ٥ ( ف2، د4– ދެވަނަ ހަރުފަތް: އީމާންކަން ) – DhiSalafiyyah\nއީމާންކަމުގެ ހަތްދިހަ އެތައް ބައެއްވެއެވެ. އޭގެ އެންމެ މަތީ ދަރަޖައަކީ لَا إِلَـٰهَ إِلَّا اللَّـهُ ކިޔުމެވެ. އަދި އޭގެ އެންމެ ދަށު ދަރަޖައަކީ މަގުމަތީގައި މީހުންނަށް އުނދަގޫވާގޮތަށް ހުންނަ ތަކެތި އެއްފަރާތްކޮށްލުމެވެ.އަދި ލަދުވެތިކަމަކީ އީމާންކަމުގެ ތެރެއިންވާ ކަމެކެވެ.\nއަދި އީމާންކަމުގެ ރުކުންތައް ހައެކެވެ. އެއީ ﷲ އަށާއި، އެއިލާހުގެ މަލާއިކަތުންނަށާއި، އެއިލާހުގެ ފޮތްތަކަށާއި، އެއިލާހުގެ ރަސޫލުންނަށާއި، އާޚިރަތް ދުވަހާއި، ހެޔޮމިންވަރާއި ނުބައިމިންވަރަށް އީމާންވުމެވެ.\nމި ހަ ރުކުނުގެ ދަލީލަކީ ﷲ ތަޢާލާގެ މިވަޙީބަސްފުޅެވެ.\n﴿لَّيْسَ الْبِرَّ أَن تُوَلُّوا وُجُوهَكُمْ قِبَلَ الْمَشْرِقِ وَالْمَغْرِبِ وَلَـٰكِنَّ الْبِرَّ مَنْ آمَنَ بِاللَّـهِ وَالْيَوْمِ الْآخِرِ وَالْمَلَائِكَةِ وَالْكِتَابِ وَالنَّبِيِّينَ …﴾ ()\nއަދި މިންވަރަށް އީމާންވުމުގެ ދަލީލަކީ ﷲ ތަޢާލާގެ މި ވަޙީބަސްފުޅެވެ.\n﴿إِنَّا كُلَّ شَيْءٍ خَلَقْنَاهُ بِقَدَرٍ﴾ ()\n* ހިތުން ތެދުކުރުމާއި ދުލުން އިޤުރާރުވުމާއި ގުނަވަންތަކުން ޢަމަލުކުރުން އީމާންކަމުގައި ހިމެނެއެވެ.\n* އީމާންކަމަކީ ޢަމަލުތައް ޞައްޙަވުމުގެ ޝަރުޠެކެވެ. އީމާންނުވެ ކުރާ ޢަމަލެއްގެ އެއްވެސް ފައިދާއެއް ނެތެވެ. އަންނަނިވި ވަޙީ ބަސްފުޅުގެ މުރާދަކީ އެއީއެވެ.\n* މުސްލިމުމީހާގެ މައްޗަށް އޮތީ އޭނާގެ ހިތުގައި އީމާންކަން އަށަގެންނެވުމަށްޓަކައި ދާއިމީ ގޮތެއްގައި އެކަން އިތުރުވާނޭފަދަ ކަންތައްތައް ކުރުމެވެ. އެއީ ކިޔަމަންތެރިކަން އަދާކުރުމާއި ޙަރާމްކަންތައްތަކުން ދުރުހެލިވުމެވެ.\nއީމާންކަމުގެ އެންމެ މަތީ ދަރަޖައަކީ ކޮބާ ހެއްޔެވެ؟ އަދި އެންމެ ދަށުދަރަޖައަކީ ކޮބާ ހެއްޔެވެ؟\n________ ތެދުކުރުމާއި _______ އިޤުރާރުވުމާއި ____________ ޢަމަލުކުރުން އީމާންކަމުގައި ހިމެނެއެވެ.\n() [البقرة: ١٧٧]\n() [القمر: ٤٩]


BML ge director board ah beyfulhun ahyankohfi – Iru\nވީއައިއޭގައި ޓުއަރިޒަމް މިނިސްޓްރީގެ ހެލްޕް ޑެސްކެއް ހުޅުވައިފި\nލޮނުޒިޔާރާތް ޕާކު ހުޅުވައިފި\nބީއެމްއެލްގެ ޑިރެކްޓަރުންގެ ބޯޑަށް ބޭފުޅުން އައްޔަންކޮށްފި\nބޭންކް އޮފް މޯލްޑިވްސް، ބީއެމްއެލްގެ އައު ޑިރެކްޓަރުންގެ ބޯޑު އައްޔަންކޮށްފިއެވެ.\nބީއެމްއެލްގެ ޑިރެކްޓަރުންގެ ބޯޑަށް ބޭފުޅުން އައްޔަންކޮށްފައިވަނީ މިއަދު ބޭއްވި އެ ކުންފުނީގެ 37 ވަނަ އަހަރީ އާންމު ޖަލްސާގައެވެ.\nމޯލްޑިވްސް ސެކިއުރިޓީ ޑިޕޮޒިޓަރީގެ ފަހިވޯޓް މެދުވެރިކޮށް ބޭއްވި މި ޖަލްސާގައި ސަރުކާރު ތަމްސީލްކުރާ ޑިރެކްޓަރުންނާއި، އާންމު ހިއްސާދާރުން ތަމްސީލްކުރާ ޑިރެކްޓަރުންވެސް ވަނީ އައްޔަންކޮށްފައެވެ.\nސަރުކާރުގެ ފަރާތުން ބީއެމްއެލްގެ ބޯޑަށް އައްޔަންކޮށްފައިވަނީ،\n– ސީއީއޯ އަދި އެމްޑީ ޓިމޮތީ ސޯޔާ\n– ޑެޕިއުޓީ ސީއީއޯ އައިޝަތު ނޫރައްދީން\n– ޖުވޭރިޔާ ސައީދު\n– ސަނާ މަންސޫރު\n– ނަޖީމް އިބްރާހިމް ޒަކަރިއްޔާ\n– ހުސައިން ތައުފީޤް އަލީ\n– އަބްދުﷲ ހަސަން\nއާންމު ހިއްސާދާރުންގެ ފަރާތުން3ބޭފުޅަކު ވަނީ ބީއެމްއެލްގެ ބޯޑަށް އައްޔަންކޮށްފައެވެ. އެ ބޭފުޅުންނަކީ، މުޙައްމަދު އަބްދުއްސައްތާރާއި، އިބްރާހިމް މުޙައްމަދާއި، އަޙްމަދު މުޙައްމަދެވެ. އާންމު ހިއްސާދާރުންގެ ފަރާތުން ބޯޑަށް5ބޭފުޅަކު ކުރިމަތިލިއެވެ. ނަމަވެސް2ބޭފުޅަކު ވަނީ ނަން އަނބުރާ ގެންގޮއްސައެވެ.\nބީއެމްއެލްގެ ހިއްސާއަކަށް 26 ރުފިޔާ ބަހަން އަހަރީ އާންމު ޖަލްސާގައި ވަނީ ފާސްކޮށްފައެވެ. ހިއްސާއަކަށް 26 ރުފިޔާގެ މަގުން ޖުމްލަ 139 މިލިއަން ރުފިޔާ ހިއްސާދާރުންނަށް ބަހަން ވަނީ ނިންމާފައެވެ. ހިއްސާގެ ފައިދާ ލިބޭނީ 18 އޮގަސްޓްގެ ނިޔަލަށް އެ ބޭންކުގެ ހިއްސާދާރުންގެ ދަފްތަރުގައި ރަޖިސްޓްރީ ކޮށްފައިވާ ފަރާތްތަކަށެވެ.\nއަހަރީ އާއްމު ޖަލްސާގައި ވާހަކަދައްކަވަމުން ބީއެމްއެލްގެ ސީއީއޯ އަދި އެމްޑީ ޓިމޮތީ ސޯޔާ ވަނީ މިދިޔަ އަހަރަކީ ކުންފުންޏަށް ކާމިޔާބު އަހަރެއްކަން ފާހަގަކުރައްވާފައެވެ. އެގޮތުން މިދިޔަ އަހަރު 15000 އަށްވުރެ ގިނަ އައު ކަސްޓަމަރުން ބީއެމްއެލްގެ ޙިދުމަތައް ހޯދަން ފަށާފައިވާކަން އޭނާ ފާހަގަކުރެއްވިއެވެ.


Resort concept ah Maafushee ge bin hikkan fashaifi | Mihaaru\nބިން ހިއްކުމުގެ މަޝްރޫއު ފެށުމަށް މިއަދު މާފުށީގައި ބޭއްވި ރަސްމިއްޔާތުގައި އަސްލަމް ވާހަކަ ދައްކަވަނީ.\nރިސޯޓު ކޮންސެޕްޓަށް މާފުށީގެ ބިން ހިއްކަން ފަށައިފި\n25 ޑިސެމްބަރ 2019 - 21:23 15 comments\nލޯކަލް ޓޫރިޒަމް ރާއްޖޭގައި އެންމެ ބޮޑަށް ކުރިއަރާފައިވާ ކ. މާފުށީ ބިން މިއަދު ހިއްކަން ފަށައިފި އެވެ. ސަރުކާރުގެ އަމާޒަކީ އެ ރަށަށް ރިސޯޓެއްގެ ސިފަ ގެނައުމެވެ.\nބިމުގެ ދަތިކަން ވަރަށް ބޮޑަށް ކުރިމަތިވެފައިވާ މާފުށީގެ ބިން ހިއްކުމަކީ، ރިޔާސީ އިންތިޚާބުގެ ދުވަސްވަރު ރައީސް އިބްރާހިމް މުހައްމަދު ސޯލިހު ވެވަޑައިގެންނެވި ވައުދެކެވެ. އެ ވައުދު ފުއްދަވައި ދެއްވައި، އެ މަޝްރޫއުގެ އަމަލީ މަޝްރޫއު މިއަދު އެ ރަށުގައި ވަނީ ފަށައިފަ އެވެ.\nމަޝްރޫއު ފެށުމަށް މިއަދު ބޭއްވި ރަސްމިއްޔާތެއްގައި ޕްލޭނިން މިނިސްޓަރު މުހައްމަދު އަސްލަމް ވިދާޅުވީ މާފުށި ހިއްކުމަށް ރައްޔިތުން ހުށަހެޅީ ރިސޯޓެއްގެ ކޮންސެޕްޓަށް ކަމަށާއި އެ މަޝްރޫއު ނިމުމުން އެ ރަށަށް ރިސޯޓެއްގެ ސިފަ އަންނާނެ ކަމަށެވެ.\nއަސްލަމް ވިދާޅުވި ގޮތުގައި އާއްމުކޮށް ރާއްޖޭގައި ބިން ހިއްކަނީ ރަށާ ކައިރިން ތަންކޮޅެއް ހިއްކައި، އެބައި ރަށާ ގުޅުވާލައިގެންނެވެ. އެކަމަކު މާފުށީ ބިން ހިއްކުމުގެ ޑިޒައިން ކުރަހާފައި ވަނީ ރިސޯޓުތައް ހެދުމަށް ބިން ހިއްކާ ގޮތަށް ކަމަށް އޭނާ ވިދާޅުވި އެވެ.\n"އަޅުގަނޑާ ބައެއް މީހުން ސުވާލު ކުރީ ތިޔަ އުޅެނީ ރަށެއް ހިއްކަން ނޫންހެއްޔޭ؟ އެކަމަކު އަޅުގަނޑަކަށް ނޭނގޭ މާފުށި ރިސޯޓެއްގެ ގޮތަށް ނޯންނަންވީ ސަބަބެއް،" އެންމެ ގިނަ އަދަދަކަށް ސަރުކާރަށް ޓެކްސް ދައްކަނީ މާފުށިކަން ފާހަގަކުރައްވައި އަސްލަމް ވިދާޅުވި އެވެ.\nމިނިސްޓަރު ވިދާޅުވީ ބިން ހިއްކުމަށް ފަހު ވަށައިގެން ފާރެއް ލުމުގެ ބަދަލުގައި، ރަށުގެ ގޮނޑުދޮށުގެ ރީތިކަން ނުގެއްލޭ ގޮތަށް މަޝްރޫއުތައް ހިންގަން ވެއްޖެ ކަމަށެވެ.\nމި ސަރުކާރުގައި އެންމެ ފުރަތަމަ ބިން ހިއްކާ ރަށެއްގެ ގޮތުގައި މާފުށި ހައްދަވާނެ ކަމަށް، ރިޔާސީ ކެމްޕޭނުގައި ރައީސް ވިދާޅުވެފައިވެ އެވެ. އަދި ހަ މަސް ފަހުން، އެ ރަށުން ގޯތި ދޫކުރުމަށް ލޭންޑް ޔޫސް ޕްލޭނެއް ވެސް ފަށާނެ ކަމަށް ވިދާޅުވި އެވެ.\nއެމްޓީސީސީން ކުރިއަށް ގެންދާ އެ މަޝްރޫއުގައި 25 ހެކްޓަރުގެ ބިން ހިއްކައި، 1،110 މީޓަރަށް ރިވެޓްމެންޓް ޖަހާނެ އެވެ. ގާތްގަނޑަކަށް ދިހަ ވަރަކަށް މަސް ދުވަހުގެ ތެރޭގައި ނިންމާ އެ މަޝްރޫއުގެ އަގަކީ 99 މިލިޔަން ރުފިޔާ އެވެ.\nއިތުރު ލިޔުންތައް ކ. މާފުށި ޓޫރިޒަމް މުހައްމަދު އަސްލަމް، ނޭޝަނަލް ޕްލޭނިން މިނިސްޓަރު ލޯކަލް ޓޫރިޒަމް\nރާއްޖޭގެ އެންމެ ބޮޑު ގެސްޓުހައުސް މާފުށީގައި ހުޅުވައިފި\nމާފުއްޓަށް އިތުރު ބިމެއް، ފައިދާ ދެ ގުނަ!


އައިޝްވާރްޔާ ދެކެ ބޮލީވުޑްގެ ގިނަ ތަރިން ވަރަށް ރުޅިއާދޭ! – Dhen.mv\nއައިޝްވާރްޔާ ދެކެ ބޮލީވުޑްގެ ގިނަ ތަރިން ވަރަށް ރުޅިއާދޭ!\nJuly 2, 2020 - 1:29 pm\nރީތިގެ ރާނީ އަދިބޮލީވުޑްގެ އެކްޓްރެސް އައިޝްވާރްޔާ ރާއީ ބަޗަން އަކީ މުޅި ދުނިޔެއަށް ވެސް މަޝްހޫރު މޫނެކެވެ.\nއައިޝްވާރްޔާގެ ރީތިކަމާއި ތޫނުފިލި ކަމަށް ގިނަ ބަޔަކު އަބަދުވެސް ސަނާ ކިޔަމުން އަންނައިރު، އޭނާއާއިމެދު ހަސަދަވެރިވާ ބަޔަކު ވެސް ތިބެއެވެ.\nއެގޮތުން ފާހަގަަ ކޮށްލެވޭ ބައެއް މީހުންނަކީ ސޯނަމް ކަޕޫރާއި، ކަރީނާ ކަޕޫރް އާއި، ރާނީ މުކަރްޖީ އަދި ކާޖޮލްގެ އިތުރުން ވިވޭކް އޮބަރޯއީ އެވެ.\nއައިޝްވާރްޔާ ހުންނަނީ ޕްލާސްޓިކް ސާރޖަރީ ހަދާފަ ކަމަށާއި، އޭނަ އަކީ ވަރަށް "ޕްލާސްޓިކް" މީހެއް ކަމަށް ބުނެ ވެސް މީގެ ތެރެއިން ބައެއް ތަަރިންވަނީ އެކި ޕްލެޓްފޯމްތަކުގައި ފާހަގަ ކޮށްފައެވެ.\nވިވޭކް އޮބަރޯއީ، އައިޝްވާރްޔާ ދެކެ ރުޅި އަންނަން ފެށީ އޭނާއާއެކު ލޯބީގެ ގޮތުން ކުރިން ގުޅިގެން އުޅެ ފަހުން އަބީޝޭކް އާއި ގުޅި ކައިވެނި ވެސް ކުރުމުން ކަމަށް އިންޑިއާގެ ބައެއް ރިޕޯޓުތަކުން ބުނެފައިވެއެވެ.\nރާނީ މުކަރްޖީ އާއި އައިޝްވާރްޔާ އަކީ ކުރިން ވަރަށް ގާތް ދެ އެކުވެރިންނެވެ. ނަމަވެސް އައިޝްވާރްޔާ އަށް ކުރިން ލިބުނު ފިލްްމެއް ކަމަށްވާ "ޗަލްތޭ ޗަލްތޭ"، އޭނާ ނުކުޅެ ދޫކޮށްލުމުން ރާނީ އަށް އެފިލްމު ކުޅެ، ބެލުންތެރިންނަށް ވެސް އެފިލްމު ކަމުދިޔަ ހިސާބުން އެދެތަރިންގެ އެކުވެރިކަން ވަނީ ހީނަރުވެފައެވެ.\nއައިޝްވާރްޔާ އާއި ދިމާލަށް ނުރުހުމުގެ ބަހެއް ސީދާ ގޮތަކަށް ކަރީނާ ބުނެފައި ނުވި ނަމަވެސް، ނުސީދާކޮށް އޭނާ ވަނީ އައިޝްވާރްޔާ އަކީ މުސްކުޅިއެއް ކަމަށް ބުނެފައެވެ. އެގޮތުން ކުރިން އައިޝްވާރްޔާ އަށް ކުޅެންް ފުރުސަތު ލިބުނު "ހީރޮއިން" ބަލިވެ އިނުމުގެ ސަބަބުން އޭނާ ދޫކޮށްލިއެވެ. އަދި އެފުރުސަތު ދެން ލިބުނީ ކަރީނާ އަށެވެ. ފިލްމު އައިޝްވާރްޔާ ކުޅުނު ނަމަ ފެންނާނީ ކިހިނެއްތޯ ކަރީނާ ކައިރީ ރިޕޯޓަރަކު ސުވާލު ކުރުމުން ކަރީނާ ބުނީ، އެ ދެމީހުންނާ އަޅާނުކިޔޭނެ ކަމަށާއި އެދެމީހުން ނަކީ ދެ ޖެނެރޭޝަނަކުން އައިސްފައި ތިބި ދެމީހެއް ކަމަށެވެ.\nމިހާތަނަށް ބަލާއިރު، އައިޝްވާރްޔާގެ ވެސް ނުރުހުން އެންމެ ބޮޑަށް ލިބިފައިވާ އެއް ތަރިއަކީ ސޯނަމް ކަޕޫރެވެ. ސޯނަމް އާއިއެކު "ލޯ ރެއަލް" ގެ ޚަފްލާއެއްގައި ރޭމްޕް މަތިން ހިނގަން އައިޝްވާރްޔާއަށް ފުރުސަތު ދެވުނެވެ. ނަމަވެސް އައިޝްވާރްޔާ ވަނީ އެކަމަށް ދެކޮޅު ހަދާ ސޯނަމް ލޯ ރެއަލްގެ އެމްބެސެޑަރެއް ކަމުން ސޯނަމް ވަކިވެސް ކޮށްފައެވެ. މިރުޅިވެރިކަމުގެ ފަހަތުގައި ވަނީ އައިޝްވާރްޔާ އަކީ މުސްކުޅިއެއް ކަމަށް ދޭހަވާ ގޮތަށް ސޯނަމް އޭނައާއި ދިމާލަށް "އާންޓީ" އޭ ކިޔާފަ ގޮވާފައިވުމެވެ.\n"އައިޝްވާރްޔާ ވަނީ އަހަރެންގެ ބައްޕަ އާއި އެކީ ފިލްމު ކުޅެފަ. އެހެންވީމަ އޭނަ ވާނީ އަހަރެންްގެ އާންޓީ (ދައްތަ) އަކަށް ދޯ؟" އިނޓާވިއު އެއްގައި ސޯނަމް ބުނެފައިވެއެވެ.


Match ah haaziru nuvevumun Napoli ah 1 point unikohfi - Vaguthu\nމެޗަށް ހާޒިރު ނުވުމުން ނާޕޯލީއަށް އެއް ޕޮއިންޓު އުނިކޮށްފި\nއިޓާލިއަން ލީގުގައި މިމަހުގެ ހަތަރުވަނަ ދުވަހު ނާޕޯލީއާ ޔުވެންޓަސް ކުޅެން އޮތް މެޗަށް ނާޕޯލީގެ ޓިމުން ހާޒިރުނުވުމުން އެގައުމުގެ ލީގުން އަދަބެއްގެ ގޮތުގައި ނާޕޮލީ މެޗުން ބަލިވިކަމަށް ނިންމާ އެއް ޕޮއިންޓް އުނިކޮށްފިއެވެ.\nނާޕޯލީއަށް މެޗަށް ހާޒިރުނުވެވުނީ އެޓީމުގެ ދެ ކުޅުންތެރިއެއްގެ އިތުރުން އެއް ކޯޗިންގް ސްޓާފް ކޮވިޑް-19ށް ފައްސިވުމާއި ގުޅިގެން އިޓަލީގެ ޓުރިން އަށް އެތެރެވުމަށް އެ ސިޓީގެ ސިއްހީ އިދާރާތަކުން ހުރަސް އެޅުމާއި ގުޅިގެންނެވެ.\nނާޕޯލީއަށް މެޗަށް ހާޒިރުނުވެވުނު ނަމަވެސް ޔުވެންޓަސް ވަނީ މެޗު ކުޅުމަށް ދަނޑަށް ހާޒިރުވެފައެވެ. މެޗު ކެންސަލްކޮށް ކަށިގަނޑު ފުމުނީ މެޗު ފެށުމަށް ކަށިގަނޑު ފުމުނުތާ 45 މިނެޓު ފަހުންނެވެ. ނާޕޯލީގެ ކޯޗް ގަޓޫސޯ މެޗު އަލުން ކުޅޭނެކަމުގެ އުންމީދުގައި ހުރިނަމަވެސް ލީގުގެ އިސްވެރިން ނިންމީ މިހާތަނަށް ހެދިފައިވާ ޤަވާއިދުގަި އަދި މިކަހަލަ ހާއްސަ ހާލަތަކަށް ރިއާޔަތްކޮށް މެޗު އަލުން ތާވަލުކުރުމުގެ އަމުރެއް ނެރެވޭނެ އެއްވެސް ހަމައެއް ނެތްކަމަށެވެ.\nއަދި ނާޕޯލީން މަސައްކަތް ކުރިނަމަ މެޗަށް ހާޒިރުވެވޭނެ ކޮންމެވެސް ގޮތެއް ހޯދުނީސް ކަމަށާއި މެޗަށް ހާޒިރުނުވުމަށް އެޓީމުން މާކުރިން ނިންމާފައިވާކަން އެނގޭކަމަށް އެ ގައުމުގެ ލީގުގެ އިސްވެރިން ވަނީ ބުނެފައެވެ. މި ނިންމުމާއެކު ނާޕޯލީން ވަނީ ކޯޓް އޮފް އާބިޓްރޭޝަން އަދި އިޓަލީގެ ކުޅިވަރާ ބެހޭ އެންމެ މަތީ ފަރާތް ނޭޝަނަލް އޮލިމްޕިކްސް ކޮމިޓީ އޮފް އިޓަލީ (ކޯނީ) އަށް މި މައްސަލަ ހުށަހަޅާނެކަމަށް ބުނެފައެވެ.\nމި މައްސަލައާއި ގުޅިގެން ޔުވެންޓަސްގެ ރައީސް އަންދްރެއާ އެގްނަލީވަނީ މެޗުން މޮޅުވީ ޔުވެންޓަސް ކަމާއި ކޮންމެ ކަމެއްގައިވެސް އުސޫލުތަކަކާއި ހަމަތަކެއް އޮންނާނެ ކަމަށާއި އެ އުސޫލުތަކުގެ ދަށުން ޔުވެންޓަސް މެޗުން މޮޅުވިކަމަށް ބަލާ ތިން ޕޮއިންޓް އެ ޓީމަށް ދިނުން ހައްގުކަމަށެވެ.\nމި ނިންމުމާއެކު އިޓާލިއަން ލީގުގެ ޕޮއިންޓް ތާވަލަށް ވަނީ ބޮޑެތި ބަދަލުތަކެއް އައިސްފައެވެ. އެގޮތުން ކުޅުނު3މެޗުން ލިބުނު7ޕޮއިންޓާއެކު ޔުވެންޓަސް ތާވަލުގެ ހަތަރުވަނައިގައި އޮތްއިރު ތިން މެޗުން ލިބުނު5ޕޮއިންޓާއެކު ނާޕޯލީ ވަނީ ތާވަލުގެ އަށްވަނަ އަށް ވެއްޓިފައެވެ. ދެ މެޗުން މޮޅުވެ6ޕޮއިންޓް ލިބުނު ނަމަވެސް އުނިކުރި ޕޮއިންޓުގެ ސަބަބުން އެޓީމަށް ލިބިގެންދަނީ5ޕޮއިންޓެވެ.


ކުނބުރުދޫ ސްކޫލް، އދ.ކުނބުރުދޫ\nފެންވަރާއި ހުނަރުގެ ގޮތުން ތަފާތު ކުދިންނަށް އަމާޒުކޮއްގެން އުގަންނައިދިނުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ޑިސެންބަރ 29 ގެ 13:00 ގެ ކުރިން، ކުނބުރުދޫ ސްކޫލްގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2020 ޑިސެންބަރ 29 އާއި 2021 ޖަނަވަރީ 04 އާ ދެމެދު، ކުނބުރުދޫ ސްކޫލް ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6680842 އަށެވެ. އީ-މެއިލް ކުރާނީ [email protected] އަށެވެ.


Ithuru 14 dhuvahah Male ge lockdown dhanmaalaifi\nމާލޭގެ ލޮކްޑައުންގެ މުއްދަތު ވަނީ 14 ދުވަހަަށް އިތުރުކޮށްފަ\nމާލެ ސިޓީގެ ލޮކްޑައުން އިތުރު 14 ދުވަހަށް އިތުރު ކުރުމަށް ނިންމައިފި އެވެ. އެންމެފަހުން އިއުލާންކުރި ލޮކްޑައުންގެ މުއްދަތު މާދަމާއަށް ހަމަވާނެ އެވެ.\nމާލޭގެ ލޮކްޑައުން އެންމެ ފުރަތަމަ އިއުލާން ކުރީ މިދިޔަ މަހުގެ 15 ވަނަ ދުވަހު އެވެ. އެއީ މާލެއިން ފުރަތަމަ ކޮވިޑް-19 ކޭސް ފެނުމާއެކު އެވެ.\nލޮކްޑައުން އިތުރު 14 ދުވަހަށް އިތުރުކުރިއިރު ކުރިއަށް އޮތް ދެ ހަފުތާގެ ތެރޭގައި މާލޭގައި ކޮވިޑް-19 ބަލި އިތުރަށް ފެތުރިގެން ގޮސް ޕީކަށް ދާނެ ކަމަށް ވަނީ ލަފާކޮށްފަ އެވެ. އެހެންވެ، އެކަމަށް ތައްޔާރުވުމުގެ މަސައްކަތްތައް ދަނީ ކުރަމުންނެވެ.\nމިހާރު ރާއްޖެއިން ކޮވިޑް ޖެހުނު މީހުންގެ އަދަދު ވަނީ 955 އަކަށް އަރާފަ އެވެ. މީގެ ތެރޭގައި ބަންގްލަދޭޝް މީހުން ގިނަ އެވެ. އެހެންވެ، އެމީހުން ދިރިއުޅެމުންދާ ތަންތަނަށް އިސްކަންދީގެން ފިޔަވަޅުތަކެއް ދަނީ އަޅަމުންނެވެ.\nކޮވިޑަށް ފަރުވާ ހޯދަމުންދިޔަ މީހަކު މިރޭ ވަނީ މަރުވެފަ އެވެ. އެއާއެކު ރާއްޖެއިން ކޮވިޑް ޖެހިގެން މަރުވި މީހުންގެ އަދަދު ހަތަރަކަށް އެރީ އެވެ. އޭގެ ތެރޭގައި ހިމެނެނީ ދުވަސްވީ ތިން ދިވެހިންނާއި ބިދޭސީއެކެވެ.\nމާލޭ ސިޓީ ކޮވިޑް-19 އެޗްޕީއޭ + ކޮރޯނާ ވައިރަސް ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު


"ސޭޓު" ނުވަތަ "މަހުޖަނު" ކިޔައިގެން މީހުންގެ ބޮލަށް ވަންނާނެ ކަމެއް ނެތް: ގާސިމް | | Sangu News\n"ސޭޓު" ނުވަތަ "މަހުޖަނު" ކިޔައިގެން މީހުންގެ ބޮލަށް ވަންނާނެ ކަމެއް ނެތް: ގާސިމް\n30 އޮކްޓޯބަރ 2019 - 17:25\nޖުމްހޫރީ ޕާޓީގެ ލީޑަރު، މާމިގިލީ ދާއިރާގެ މެމްބަރު ގާސިމް އިބްރާހިމަށް ނިސްބަތްކޮށް "ސޭޓު" ގެ ނަމުން މުހާތަބުކުރާތީ އޭނާ ހިތްހަމަ ނުޖެހުން ފާޅުކޮށްފި އެވެ.\nއާމްދަނީ ޓެކްސް ނެގުމުގެ ބިލުގެ ބަހުސް މަރުހަލާގައި މިއަދު މަޖިލީހުގައި ވާހަކަފުޅު ދައްކަވަމުން ގާސިމް ވިދާޅުވީ ވަކި ޕާޓީއަކަށް ނިސްބަތްވާ ބަޔަކު އޭނާއަށް ނިސްބަތްކޮށް "ސޭޓު" ނުވަތަ "މަހުޖަނު" ކިޔުމަކީ އާންމު ކަމަކަށްވެއްޖެ ކަމަށެވެ. އަދި އެހެން ކިޔާމީހުންނަަށް ވަނީ ކީއްތޯ ގާސިމް ސުވާލު އުފެއްދެވި އެވެ. ޓެކްސްއެއްވެސް ނެގޭނީ ތަނަވަަސް އަދި ފައިދާ ލިބޭ ކުންފުނިތަކެއްވެސް ހުރެގެން ކަމަށް ގާސިމް ވިދާޅުވި އެވެ.\nގާސިމް ވިދާޅުވީ މަހުޖަނުން މި ބަސް ބޭނުންކޮށްގެން މީހުންގެ ބޮލަށް ވައްދަން މަސައްކަތް ކުރަނީ އެހެން ވާހަކައެއް ކަމަށެވެ. އަދި ދެބަހުން އެއް ބަހަކަށް ސޭޓުންނޭ ބުނެ ވާހަކަ ދައްކަނީ ކާކަށް އިއްވަންތޯ ހިތައް އަރާވަޑައިގަންނަވާކަމަށް ގާސިމް ވިދާޅުވިއެވެ.\nސޭޓުގެ ނަމުން އޭނާއަށް ދިމާލަށް މުހާތަބު ކުރުމަކީ ޖޯކެއްގެ ގޮތުގައި ގާސިމް ވިދާޅުވިއެވެ. ސޭޓު ގެ ނަމުން މުހާތަބު ކުރާތީ އެކަމަށް ހިތްހަމަ ނުޖެހިވަޑައިގެން ގާސިމް ވާހަަކަ ދެއްކެވިއިރު އެމްޑީޕީއަށް ނިސްބަތްވާ ބައެއް މެމްބަރުން ގާސިމަށް ނިސްބަތްކޮށް ސޭޓު ކިޔުމަކީ އާންމު ކަމެކެވެ. އަދި ސޯޝިއަލް މީޑިއާގައިވެސް އެމްޑީޕީގެ އެކްޓިވިސްޓުން އެހެން ކިޔާ އުޅެ އެވެ.\nމީގެ ކުރިންވެސް ގާސިމް ވަނީ އެކަމާ ހިތްހަމަ ނުޖެހުން ފާޅުކޮށްފަ އެވެ. ގާސިމް ވިދާޅުވީ ގޮތުން، އިންކަމް ޓެކްސް ނެގުމަށް ކަމަށް ބުނެ ބިލު ވަނީ "ވަކި މީހަކަށް" އަމާޒުކޮށްފައެވެ. ރާއްޖޭގައި ރިސޯޓުތަކާއި، ގޭހުގެ ވިޔަފާރި އާއި ކޮލެޖެއް އަދި މީޑިއާއެއް ވެސް ހިންގަވާ ގާސިމް ވިދާޅުވީ ކޮންމެ މީހަކު ވެސް ގައުމު ކުރިއެރުވުމަށްޓަކައި ގައުމުގައި ތިބި ނިކަމެތިން ނުވަތަ އުޖޫރަ ނުލިބޭ އެންމެންގެ ވެސް ބައިވެރިވުން އޮންނަން ޖެހޭނެ ކަމަށެވެ. އަދި އެ ބައިވެރިވުން ހިމެނެން ޖެހޭނީ އޭނާ ވިދާޅުވި ގޮތުގައި، ވަކި ފަރުދުންގެ ތެރެއިން ވަކި މިންވަރެއް ކަނޑައެޅިފައި ތިބި ބަޔަކަށް ނޫނެވެ. އެންމެން ހިމެނޭހެންނެވެ.\nގާސިމް ވިދާޅުވީ މި ރާއްޖެއަކީ ބަޔަކު ސިފަ ކުރާހާ މުއްސަނދި ގައުމެއް ނޫނެވެ. އެގޮތުން އެންމެން މަޖިލީހުގައި އަޑަށް ބާރުލާފައި އަބަދުވެސް ދައްކާތީ އަޑުއިވެނީ ހުރިހާ އެންމެންގެ ދަރިންނަށް ވެސް ބޭސްފަރުވާ ކޮށްދޭން ޖެހޭ ވާހަަކައާއި، ހުރިހާ އެންމެންގެ ދަރިންނަށް ވެސް ކިޔަވައިދޭން ވެސް ޖެހޭ ވާހަކަ ކަމަށެވެ. އަދި ހުރިހާ ރަށަކަށް ސާފު ބޯފެނާއި ނަރުދަމާގެ ނިޒާމް ގާއިމް ކުރުމަށް ގޮވަމުން ދާކަމަށެވެ. އަދި އޭގެ ހެއްކަކީ އެކިއެކި ގަރާރުތައް ހުށަހަޅާ ރައްޔިތުންނަށް ކޮށް ނުދެވި ހުރި ކަންތައްތަކުގެ ވާހަކަ އަޑު ހަރުކޮށް، އަޑަށް ބާރުލާފައި މަޖިލީހުގައި ދެއްކުން ކަމަށް ގާސިމް ވިދާޅުވިއެވެ.


ރޯދަވެރިއާ ކުރުން ސުންނަތްވެގެންވާ ބައެއްކަންތައްތައް - DhiDaily\nރޯދަވެރިއާ ކުރުން ސުންނަތްވެގެންވާ ބައެއްކަންތައްތައް\nރޯދަވެރިޔާކުރުން ސުންނަތްކަން ގަދަވެގެންވާ ތިންކަމެއްވެއެވެ. އެއީ :\nކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޡްކުރައްވާފައި ވެއެވެ. ( تسحروا فإن في السحور بركة ، ولا يزال الناس بخير ما عجلوا الفطر ، و أخروا السحور ) މިބަސްފުޅުގެ މާނައަކީ : “ތިޔަބައިމީހުން ހާރުކާށެވެ. ފަހެ ހާރުކެއުމުގައި ބަރަކާތްހުއްޓެވެ. އަދި (ރޯދަވީއްލާ ވަގުތު އައުމުން) އަވަހަށް ރޯދަވީއްލުމާއި، (ވީހާވެސް ވަގުތާއި ގާތްކޮށް) ހާރުކެއުން ލަސް ކުރާހާ ހިނދަކު މީސްތަކުން ހެޔޮކަމުން ފިލައިނުދާނެއެވެ.”\nއަދި ހަމަ އެހެންމެ ކަދުރުން ރޯދަވީއްލުމަކީ ސުންނަތްވެގެންވާގޮތެވެ. ދެންފަހެ ކަދުރު ނުލިބިއްޖެމީހާ ފެނުން ރޯދަވީލުމަށްވެސް ސުންނަތުގައި އިރުޝާދު ދެއްވާފައިވެއެވެ.\nކީރިތި ރަސޫލާ ޞައްލަﷲ ޢަލައިހި ވަސައްލަމަގެ ބަސްފުޅެއްގައިވެއެވެ. (إذاكان أحدكم صائما فليفطر على التمر ، فإن لم يجد فعلى الماء فإنه طهور) މިބަސްފުޅުގެ މާނައަކީ : “ތިޔަބައިމީހުންކުރެ މީހަކު ރޯދައަށްހުރެއްޖެނަމަ އެމިހާ ކަދުރުން ރޯދަ ވީއްލާހުށިކަމެވެ. ދެންފަހެ ކަދުރުން ރޯދަވީއްލާން ނުލިބިއްޖެނަމަ ފަހެ ފެނުން ރޯދަވީއްލާހުށިކަމެވެ. ފަހެ އެއީ ޠާހިރު ކުރާ އެއްޗެކެވެ.” (މީގެ މުރާދަކީ އެހެންތަކެތީގައި ނެތްފަދަ، ޠަހޫރުކަމުގެ ސިފަތައް އޭގައި ފުރިހަމަވެގެންވާ އެއްޗެކެވެ.)\nއަދި ހަމަ އެހެންމެ ރޯދަވީއްލުމާއެކު މިފަދައިން ދުޢާ ކިއުންވެސް ސުންނަތްވެގެންވެއެވެ. (اللهم إني لك صمت ، وبك آمنت ، و عليك توكلت ، وعلى رزقك أفطرت) މިދުޢާގެ މާނައަކީ : “އޭ ހައްދަވައި ބޮޑުކުރެއްވި ރަސްކަލާކޮ ! މިއަޅާ އިބަރަސްކަލާނގެ ކިބަފުޅަށް ރޯދަހިފީމުއެވެ. އަދި އިބަރަސްކަލާނގެއަށް މިއަޅާ އީމާންވަމުއެވެ. އަދި އިބަރަސްކަލާނގެއަށް ވަކީލުކުރީމުއެވެ. އަދި އިބަރަސްކަލާނގެ ދެއްވި ރިޒުގުން ރޯދާ ވީއްލަމެވެ.”\nއަދި މިނޫނަސްވެސް ތިމާއަށާއި، ތިމާގެ މައިންބަފައިންނަށާއި އަނބިދަރީންނާއި އެންމެހައި އިސްލާމުންނަށް، އެވަގުތުގައި ހެޔޮދުޢާކުރުމަކީ ހެޔޮކަމުގެ ތެރެއިންވާ ކަމެކެވެ. އަދި އެވަގުތަކި ދުޢާ އިޖާބަކުރެއްވޭ ވަގުތެއްވެސް މެއެވެ.


މުޞީބާތްތަކުން ރައްކާތެރިވުމަށް އިސްލާމްދީނުގައި ދެއްވާފައިވާ އިރުޝާދުތަކެއް – DhiSalafiyyah\n05/06/2021 8 - އެހެނިހެން, ފޮތްތައްދިސަލަފިއްޔާ\nމިފަދަ ދުވަސްވަރެއްގައި އަޅުގަނޑުމެންގެ މައްޗަށް އޮތީ މިކަންކަމުން ޢިބްރަތް ލިބިގަނެ، ﷲ سبحانه وتعالى ގެ ދީނަށް އެނބުރި ރުޖޫޢަވުމެވެ. އަޅުގަނޑުމެންނަށް ކުރެވިފައިވާ ފާފަތަކުން ދުރުވެ، އެކަލާނގެ ރުއްސަވާ މަގަށް އެނބުރި އައުމެވެ.\nއިމްތިޙާނުކުރެއްވުމުގެ ގޮތުންނާއި، ރަޙްމަތެއްގެ ގޮތުންނާއި، ޢަޛާބެއްގެ ގޮތުން ﷲ سبحانه وتعالى ވަނީ މި ކައުނުގައި ނުބައިކަންކަމާއި، ބަލިތަކާއި، ވަބާތައް ލައްވާފައެވެ. ހަމައެއާއެކު، އެކަންކަމުން ސަލާމަތްވާނެ ސަބަބުތައްވެސް ވަނީ ލައްވާފައެވެ. އެ ސަބަބުތަކުގައި ހިފުމަކީ އިސްލާމްދީން ބާރުއަޅާ، ތަރުޙީބުދޭކަމެކެވެ. މިފަދަ އެންމެހާ މުޞީބާތްތަކުން ސަލާމަތްވެ، ރައްކާތެރިވާނެ މަގުތައް މާތް ﷲ ވަނީ އެކަލާނގެ ދީނުގައި ބަޔާކޮށްދެއްވާފައެވެ.\nފޮތުގެ ނަން: މުޞީބާތްތަކުން ރައްކާތެރިވުމަށް އިސްލާމްދީނުގައި ދެއްވާފައިވާ އިރުޝާދުތަކެއް\nތަރުޖަމާކުރީ: އައްޝައިޚް މުޙައްމަދު ސިނާން\nޞަފްޙާގެ ޢަދަދު: 24 ޞަފްޙާ (A5 ސައިޒް).\nފައިލް ސައިޒް: 2.96 MB


Covid-19: Bangkok Ge School Thakaai Massage Parlor Thah Bandhu Koffi - Vaguthu\nކޮވިޑް-19: ބެންކޮކްގެ ސްކޫލްތަކާއި މަސާޖު ޕާލާ ބަންދު ކޮށްފި\nތައިލޭންޑްގެ ވެރިރަށް ބެންކޮކުގައި 25 ވައްތަރެއްގެ ވިޔަފާރި މިއަދުން ފެށިގެން ވަގުތީ ގޮތުން ބަންދު ކޮށްފައިވާ ކަމަށް ޕަބްލިކް ރިލޭޝަންސް ޑިޕާޓްމެންޓުން ބުނެފިއެވެ.\nއެގައުމުގެ ގަވާނަރު އަސްވިން ވަންމުއަންގް ސޮއިކޮށް ނެރެފައިވާ ބަޔާނުގައި ބުނެފައިވަނީ އެތަންތަން ބަންދު ކުރުމަށް އަންގާފައިވަނީ ބަލި ފެތުރޭނެ ކަމުގެ ބިރު އޮތުމުން ކަމަށެވެ. އެކަން ކޮންޓްރޯލް ކުރުމުގެ ގޮތުން ކަމަށެވެ.\nބަންދު ކޮށްފައިވާ ތަންތަނުގެ ތެރޭގައި ހިމެނެނީ ބާ، ޕާކުތައް، ކުޑަކުދިން ކުޅޭ ތަންތަން، ފިޓްނެސް ސެންޓަރުތައް، މަސާޖު ޕާލާއެވެ. މީގެ އިތުރުން ސްކޫލްތަކާއި، ކިޔެވުމަށް ކުދިން ދާ ތަންތަން ހިމެނެއެވެ.\nމި ތަންތަން ބަންދު ކުރި ނަމަވެސް ރެސްޓޯރެންޓް، ފިހާރަތައް، ސިނަމާގެ އިތުރުން ސެލޫންތައް ހުޅުވާފައި ހުންނާނެ ކަމަށް އެ ބަޔާނުގައި ވަނީ ބުނެފައެވެ. އެތަންތަން ހުޅުވޭނީ ކޮވިޑް-19 އިން ރައްކާތެރިވުމަށް އަޅާ ފިޔަވަޅުތައް އަޅައިގެން ކަމަށްވެސް ބަޔާނުގައި ވަނީ ބުނެފައެވެ.\nއެގައުމުގެ ސަރުކާރުން ނެރެފައިވާ ބަޔާނުގައި ބުނެފައިވަނީ އުސޫލުތަކާއި ހިލާފުވާ މީހުން އެއް އަހަރު ދުވަހުގެ މުއްދަތަކަށް ޖަލަށް ލެވޭނެ ކަމަށެވެ. ނުވަތަ 100،000 ބާތު (3،333 އެމެރިކާ ޑޮލަރު) ޖޫރިމަނާ ކުރާނެ ކަމަށެވެ.\nތައިލޭންޑުން މިއަދު ކޮވިޑް-19 ގެ 216 ވޭދަނައެއް ވަނީ ފެނިފައެވެ. މިއާއި އެކީ އެގައުމުން މި ބަލި ޖެހުނު މީހުންގެ އަދަދު ވަނީ 7،379 އަށް އަރާފައި ކަމަށް އެގައުމުގެ ޑިޒީސް ކޮންޓްރޯލް ޑިޕާޓްމެންޓުން ވަނީ ބުނެފައެވެ. އޭގެ ތެރެއިން 1،545 މީހުންނަކީ ބެންކޮކުން ފައްސިވެފައިވާ މީހުންނެވެ.\nއެގައުމުން މި ބަލި ޖެހިގެން މިހާތަނަށް 4،299 މީހަކު ރަނގަޅުވެފައިވާއިރު، މި ބަލި ޖެހިގެން މަރުވެފައިވަނީ 64 މީހުންނެވެ.\nޖެނުއަރީ 2, 2021 20:53\nތެޔޮދަމަން ތި ތަނަށް ދާ ދިވެހިންނަށް ވަރަށް ގެއްލުންވާނެ!


Court room eh gai photo negi massala DJA in balanee | Mihaaru\nޑީޖޭއޭ: ކޯޓު ރޫމެެއްގެ ފޮޓޯތަކެއް ބަޔަކު ނެގި މައްސަލަ ދަނީ ބަލަމުން --ފޮޓޯ/މިހާރު\nކޯޓު ރޫމެއްގައި ފޮޓޯ ނެގި މައްސަލަ ޑީޖޭއޭއިން ބަލަނީ\n12 ނޮވެމްބަރ 2018 - 17:192comments\nކޯޓު ރޫމެއްގެ ތެރޭގައި ބަޔަކު ފޮޓޯތަކެއް ނެގި މައްސަލަ ބަލަމުން އަންނަ ކަމަށް ޑިޕާޓްމެންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ) އިން މިއަދު ބުނެފި އެވެ.\nކޯޓު ރޫމެއްގެ ތެރޭގައި ބަޔަކު ނަގާފައިވާ ފޮޓޯތަކެއް ސޯޝަލް މީޑިއާގައި ދައުރުވަމުން ދާއިރު، ކޯޓު ރޫމްގައި ފަނޑިޔާރު އިންނަވާ ބެންޗަށް މީހަކު އަރައި، އެތަނުގައި ވެސް ނަގާފައިވާ ފޮޓޯތަކެއް އޭގެ ތެރޭގައި ހިމެނެ އެވެ. އެކަމަކު އެއީ ކޮން ކޯޓެއްގެ ކޯޓު ރޫމެއް ކަމެއް ސާފެއް ނުވެ އެވެ. ނަމަވެސް، އެއީ ދަށު މަރުހަލާގެ ކޯޓެއް ކަން އެ ފޮޓޯތަކަށް ބެލުމުން އެނގެ އެވެ.\nޑީޖޭއޭ އިން ނެރުނު ބަޔާނެއްގައި ބުނީ، އެއްވެސް ކޯޓެއްގެ ހުއްދަ ނެތި، ފޮޓޯ ނަގައި ވީޑިއޯ ކުރުމަކީ ކޯޓުގެ ހުރުމަތް ކެނޑުމުގެ އަމަލެއް ކަމަށާއި އެފަދަ އަމަލެއް އެއްވެސް ފަރާތަކުން ނުކުރުމަށް އަންގާ ކަމަށެވެ. އަދި މިހާރު ދައުރުވަމުންދާ ފޮޓޯތަކަކީ އެފަދަ އަމަލެއް ކަމަށް ވާތީ އެ މައްސަލަ ތަހުގީގުކޮށް، އަޅަންޖެހޭ ފިޔަވަޅުތައް އެޅުމަށް ކަމާބެހޭ އިދާރާތަކާ ގުޅިގެން މަސައްކަތް ކުރަމުން އަންނަ ކަމަށް ވެސް ބަޔާނުގައި ވެ އެވެ.\nކޯޓު ރޫމްތަކުގެ ފޮޓޯ ނަގައި، ވީޑިއޯ ނުވަތަ އޯޑިއޯ ރެކޯޑް ކުރުމުގެ ފުރުސަތު ނުދިނުމަށްޓަކައި ބައެއް ކޯޓުތަކުގެ ޝަރީއަތުގެ މަޖިލިސްތަކަށް މީހުން ވައްދަނީ ވެސް ސެކިއުރިޓީ ޗެކްކޮށް، އެފަދަ ވަސީލަތެއް ނެތްކަން ކަށަވަރު ކުރުމަށް ފަހު އެވެ. އެގޮތުން، ފޯނާއި ބައެއް ބާވަތުގެ އަތުކުރި ގަޑި އާއި ކެމެރާ ހުންނަ ގަލަން ފަދަ ތަކެތި ވެސް ކޯޓު ރޫމްތަކަށް ވެއްދުމުގެ ހުއްދަ އާންމު އުސޫލުން ނުދެ އެވެ. އެފަދަ ވަސީލަތްތައް ވެއްދުމުގެ ފުރުސަތު ނޫސްވެރިންނަށް ވެސް ނުދެ އެވެ.\nއިތުރު ލިޔުންތައް ކުށްކުރުން ކޯޓް ޖުޑީޝަލް އެޑްމިނިސްޓްރޭޝަން ޖުޑީޝަރީ


Women’s Futsal Cup: Shooters final ah, Lucky Girls kataifi\nވިމެންސް ފުޓްސަލް ކަޕް: ޝޫޓާސް ފައިނަލަށް، ލަކީ ގާލްސް ކަޓައިފި\nޝޫޓާސް، ފޮޓޯ/ރަޔާން ފޮޓޯސް (އިބްރާހިމް ނަޒީހް)\nއެސްޓީއޯ އޭދަފުށި ވިމެންސް ފުޓްސަލް ކަޕްގައި ރޭ 14-0 އިން ލަކީ ގާލްސް ބަލިކޮށް ދަ ޝޫޓާސް ފައިނަލުގެ ފުރަތަމަ ޖާގަ ހޯދައިފި އެވެ. ރޭގެ މެޗާ އެކު ލަކީ ގާލްސް ވަނީ ތިން މެޗުން ބަލިވެ މުބާރާތުން ކަޓައިފަ އެވެ.\nވިމެންސް ފުޓްސަލްގައި ވާދަކުރާ ހަތަރު ޓީމުގެ ތެރެއިން ފައިނަލުގެ ފުރަތަމަ ޖާގަ ލިބެނީ ގްރޫޕް ސްޓޭޖުގެ އެއް ވަނަ ހޯދާ ޓީމަކަށެވެ. ދަ ޝޫޓާސް ވަނީ ގްރޫޕް ސްޓޭޖުގައި ކުޅުނު ތިން މެޗުން ވެސް މޮޅުވެފަ އެވެ. މުބާރާތުން ކެޓި ލަކީ ގާލްސް ކުޅުނު ތިން މެޗުން ވެސް ވީ ބައްޔެވެ.\nވިމެންސް ފުޓްސަލް ކަޕްގައި ލަކީ ގާލްސް އާއި ޝޫޓާސް ކުޅުނު މެޗުގެ ތެރެއިން: — ފޮޓޯ: އިބްރާހިމް ނަޒީހު/ރަޔާން ފޮޓޯސް\nރޭގެ މެޗުގައި ޝޫޓާސް އިން ޖެހި 14 ލަނޑުގެ ތެރެއިން ކެޕްޓަން އާމިނަތު ޝާމިލާ ވަނީ ނުވަ ލަނޑު ޖަހައިފަ އެވެ. މީގެ އިތުރުން އާއިޝަތު ޝަމްހާ ހެޓްރިކް ހެދިއިރު އަނެއް ދެ ލަނޑު ކާމިޔާބުކޮށްދިނީ އަޒްލިފާ އަބްދުއްސައްތާރު އާއި ފާތިމަތު ފައިހާ އެވެ. މެޗުގެ މޮޅު ކުޅުންތެރިޔާގެ މަގާމް ހޯދީ ޝާމިލާ އެވެ.\nރޭ ކުޅުނު ދެ ވަނަ މެޗުގައި ލިލީ ސްޓާސްއާ ވާދަކޮށް ގަލްފް ގާލްސް ވަނީ 5-1 އިން މޮޅުވެފަ އެވެ. މެޗުގައި ގަލްފް ގާލްސްގެ އާއިޝަތު ރަޝީދާ ހެޓްރިކް ހެދިއިރު އަނެއް ދެ ލަނޑު ޖެހީ އާއިޝަތު ދިފްލާ އެވެ. މެޗުގައި ލިލީ ސްޓާސްގެ ހަމައެކަނި ލަނޑު ޖެހީ ޝައްމާ އަހުމަދު އެވެ. މޮޅު ކުޅުންތެރިޔާގެ މަގާމް ހޯދީ މުބާރާތުގައި މޮޅު ކުޅުމެއް ދައްކަމުން އަންނަ ގަލްފް ގާލްސްގެ އާއިޝަތު ރަޝީދާ އެވެ.\nވިމެންސް ފުޓްސަލް ކަޕްގައި ލިލީ ސްޓާ އާއި ގަލްފް ގާލްސް ކުޅުނު މެޗުގެ ތެރެއިން: — ފޮޓޯ: އިބްރާހިމް ނަޒީހު/ރަޔާން ފޮޓޯސް\nމުބާރާތުގެ މާދަމާ ރޭ އޮންނާނީ ފައިނަލުގެ ދެ ވަނަ ޖާގަ ކަށަވަރުކުރާ މެޗެވެ. ގްރޫޕް ސްޓޭޖުގެ ދެ ވަނަ ހޯދި ގަލްފް ގާލްސް އާއި ތިން ވަނަ ލިބުނު ލިލީ ސްޓާސް ވާދަކުރާ މި މެޗު ފަށާނީ މާދަމާ ރޭ 8:30 ގަ އެވެ.\nއޭދަފުށި ކައުންސިލްގެ ކްލަބް، ކްލަބް އޭދަފުށިން އިންތިޒާމުކުރާ މި މުބާރާތުގެ މެއިން ސްޕޮންސަރަކީ އެސްޓީއޯ އެވެ.


Afshan Ah Jinsee Goanaa Kuri Meehaku Hayyarukoffi - Vaguthu\nލޯކަލް ގަވަމަންޓް އޮތޯރިޓީ (އެލްޖީއޭ) ގެ ސީއީއޯ އަފްޝަން ލަތީފަށް ޖިންސީ ފުރައްސާރަކުރި ބަންގްލަދޭޝްގެ މީހަކު ރޭ ހައްޔަރުކޮށްފިއެވެ.\nއެމްޑީޕީގެ ކުރީގެ ޑެޕިއުޓީ ސެކްރެޓަރީ ޖެނެރަލްގެ މަގާމު ވެސް ކުރިން ފުރުއްވި އަފްޝަން ވިދާޅުވީ އޭނާގެ ގައިގައި އަތްލައި ޖިންސީ ފުރައްސާރަ ކުރީ ކަސްރަތަށް ނުކުމެ އުނިކޮށް ކަމަށެވެ.\nއޭނާގެ ގައިގައި އަތްލާފައި ވަނީ ކަސްރަތުކުރުމަށް ސިނަމާލޭ ބްރިޖުން ދުވަން ނުކުތުމަށް ފަހު، ދުވަން ނުކުމެ އުޅުނު އެހެން މީހަކަށް ޖާގަ ދިނުމުގެ ގޮތުން މަޑުކޮށްލައިގެން ހުރިވަގުތެއްގައި ކަމަށް އޭނާ ވިދާޅުވިއެވެ.\nއަދި އަފްޝަންގެ އިތުރުން އެހެން މީހަކަށް ވެސް އެ ބިދޭސ މީހާ އެގޮތަށް ފުރައްސާރަ ކޮށްފައިވާ ކަމަށާއި އެ ބިދޭސީ މީހާ އަތުލައިގަތީ އެ ވަގުތު ކަސްރަތަށް ނުކުމެ އުޅުނު އާންމުންނާއި ބްރިޖްގައި ތިބި ފުލުހުންގެ އެހީގައި ކަމަށް އޭނާ ފާހަގަކުރެއްވިއެވެ.\n"އެއީ ދުވަހުގެ ބުރަ މަސައްކަތަށް ފަހު ދަރިން ނިދީމާ އަމިއްލަ ނަފުސު ހަމަޖައްސާލަން ލިބޭ ހަމައެކަނި ވަގުތު. އެކަމަކު ބައެއް ފިރިހެނުންގެ އަމަލުތައް ހުންނަ ގޮތުގެ ސަބަބުން އެ އަމާންކަން ވެސް ނުލިބޭ،" އަފްޝަންގެ ޓްވީޓްގައިވެ އެވެ.\nފުލުހުން ވިދާޅުވީ މި ހާދިސާ ހިނގިކަމުގެ މައުލޫމާތު ފުލުހުންނަށް ލިބުނީ ރޭ 11:00 ހާއިރު ކަމަށާއި ހައްޔަރުކޮށްފައިވާ ބިދޭސީ މީހާ އަކީ އުމުރުން 38 އަހަރުގެ ބަންގްލަދޭޝްގެ ފިރިހެނަކު ކަމަށެވެ.\nނޮވެމްބަރު 22, 2020 12:12\nކޮބާ ރޯޔަލް ރޭޕް؟ ރޯޔަލް ވީމަ އޯކޭތޯ؟ ހަމަ ސަދޫމުގެ ޤާނޫން........\nތަންކޮޅެއް ތާހިރު އެއްޗެއް ލައިގެން ދުވަން ދިޔައީމަ ތާހިރުވާނެ، ބައެއް މީހުން އެއްޗެއް ނުލާ ދަވާދު ލާފަދަ ތިބެގެން ވެސް ދުވޭ މީ ވެސް ބޮޑު ވަރު، ތަނެއްގަ އަތް ލީމަ އެމީހަކު އެކަނި ގޯސް ވަނީ\nނޮވެމްބަރު 22, 2020 16:11\nނުޖެހޭ އަތްލާކ ކަށް އެއްޗެއްނުލާ ދިޔަސް\nނޮވެމްބަރު 22, 2020 16:38\nބުރުގާ އަޅާފަ ތިބޭމީހުންވެސް ދެފައިގަ ދަވާދުލައިގެން ކުރު ޓޮޕްކޮޅު ލައިގެން. ހީވަނީ އައުރައަކީ އިސްތަށިގަނޑޭ\nނޮވެމްބަރު 22, 2020 17:40\nދެން ގަމީސް ފަޓުލޫން ލައިގެން ތަ ދުވަން މީހުން ދާންވީ. ކޮންމެ އެއްޗެއް ލައިގެން ދިޔަޔަސް ގަޔަށް ބޮލަށް އަރާކަށް ނުޖެހޭ މީހެއްގެ ރުހުމަކާ ނުލާ. ތީ ދެން ވަރަށް ހެއްވާ ވާހަކައެއް. ދިވެހިންގެ ވިސްނުން ދުވަހަކުވެސް ކުރިއެއް ނާރާނެ ގަމާރުކަން މަތީ ދެމިތިބޭ\nނޮވެމްބަރު 22, 2020 17:45\nބެލުން ތައް ތިރިކޮށްގެން ވެސް ތިބެވޭނެ ކަންނޭނގެ. މީހުން ލައިގެން ތިބި ހެދެމަށް މާކްސް ދޭން ތަ ދަނީ ނޫނީ ބަރުދަން ލުއިކުރަންތަ .\nނޮވެމްބަރު 22, 2020 18:22\nބޮޑު ގޯނިއަޅައި ފުރޭތަ ހެދިގެން ދިޔަސް ތިއަތްނުލާނެ ގޮތެއް ނޯންނާނެ. މިތާ މިއޮތީ އިންޑިއާ އަފްގާނު ޕާކިސްތަނުގެ ސަގާފަތް.\nނޮވެމްބަރު 22, 2020 20:06\nކޮންމެ އެއްޗެއް ލައިގެން ހުއްޓަސް ނުޖެހޭނެ އައިއްލާކަށް


ސީނިއަރ އެޑްމިނިސްޓްރޭޓިވް އޮފިސަރ(ހއފިއްލަދޫ މެޖިސްޓްރޭޓް ކޯޓު)\nތާރީޚް:12 ފެބުރުވަރީ 2020\nހއ. ފިއްލަދޫ މެޖިސްޓްރޭޓް ކޯޓު\nޖުޑީޝަލް އެލަވަންސް: -/1,122 (އަސާސީ މުސާރައިގެ %20)\nމަޤާމުގެ މަސައްކަތާއި ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ޙާސިލްކޮށްފައިވުން.\nޝަރުޢީދާއިރާގެ މުވައްޒަފުންގެ ޤަވާޢިދު 2011ގެ 70 ވަނަ މާއްދާގެ (ހ)ގެ6އަދި7ވަނަ ނަންބަރުގައި ބަޔާންކޮށްފައިވާ ފަދަ ޢާއިލީ ގާތްކަމެއް ހއ.ފިއްލަދޫ މެޖިސްޓްރޭޓް ކޯޓުގެ މުވައްޒަފަކާ ހުރި ފަރާތެއްކަމުގައި ނުވުން.\nޝަރީޢަތާއި ގުޅުން ހުރި މަސައްކަތްތައް\nކޯޓަށް ހުށަހެޅޭ މައްސަލަތައް އަތޮޅުގެ ޗީފް އެޑްމިނިސްޓްރޭޓަރގެ މަޝްވަރާގެ މަތިން ބަލައިގަނެ، މައްސަލަތައް ފަނޑިޔާރާއި ޙަވާލުކުރުން.\nކޯޓަށް ހުށަހެޅޭ މައްސަލަ ތަކާއި ގުޅިގެން ފުރިހަމަ ކުރަންޖެހޭ ލިޔުންތައް ފުރިހަމަ ކުރުމާއި ރިޕޯޓު ފޮނުވަންޖެހޭ ފަރާތްތަކަށް ރިޕޯޓު ފޮނުވުން.\nކޯޓަށް ޙާޟިރު ކުރަންޖެހޭ ފަރާތްތަކަށް ފޮނުވަންޖެހޭ ކޯޓަށް ޙާޟިރުވުމުގެ އަމުރު ތައްޔާރުކޮށް ފަނޑިޔާރު އަންގަވާ ގޮތެއްގެ މަތިން ކުރިއަށް ގެންދިއުން.\nކޯޓަށް ޙާޟިރުވުމުގެ އަމުރު ފޮނުވުމުން ޙާޟިރުވާ މީހުންގެ ޝަރީޢަތުގެ މަޖުލިސް ތައްޔާރުކޮށް ފަނޑިޔާރު އަންގަވާ ގޮތެއްގެ މަތިން ކުރިއަށް ގެންދިއުން.\nކޯޓަށް ޙާޟިރުވުމުގެ އަމުރު ފޮނުވުމުން ގަޑިޖެހިގެން ކޯޓަށް ޙާޟިރުވާ މީހުންގެ ތެރެއިން ޖޫރިމަނާ ކުރަންޖެހޭ ފަރާތްތަށް ޖޫރިމަނާކޮށް ބެލެހެއްޓުން.\nނިމޭ މައްސަލަތަކުގެ ރިޕޯޓް ލިޔުމާއި، ނިމޭ ޤަޟިއްޔާ ނޯޓުކުރާ ފޮތަށާއި، ދަޢުވާ ނުވަތަ މައްސަލަ ހުށަހަޅާ ފޮތަށް މަޢުލޫމާތު ނަގައި ފުރިހަމަކޮށް ބެލެހެއްޓުން.\nމަޙްޟަރު ބަޔާންތައް ލިޔެ ބެލެހެއްޓުން.\nޝަރީޢަތް ނިމުނުގޮތުގެ ރިޕޯޓް ޤަވާޢިދުން ލިޔެ ބެލެހެއްޓުން.\nއަދަބު ކަނޑައެޅޭ މައްސަލަތަކުގެ ކުށުގެ ރެކޯޑާއި، ޤާނޫނާއި ޚިލާފަށް ކުރާ ވަރީގެ ރެކޯޑް ކަމާބެހޭ ފަރާތްތަކަށް ލަސްނޮކޮށް ފޮނުވާ ބެލެހެއްޓުން.\nއެކިއެކި ކޯޓުތަކުން ބަޔާން ނެގުމަށް އަންނަ މެސެޖުތަކާއި ގުޅިގެން ބަޔާން ނެގުމަށް ހަމަޖައްސަންޖެހޭ އިންތިޒާމް ހަމަޖައްސައި އެފަރާތްތަކަށް ޖަވާބު ފޮނުވުން.\nއަދަބު ކަނޑައެޅޭ މައްސަލަތަކުގެ ހުކުމް ތަންފީޒު ކޮށްދެއްވުމަށް ދަންނަވާ ޗިޓް ލަސްނޮކޮށް ކަމާބެހޭ ފަރާތްތަކަށް ފޮނުވުން.\nކޯޓަށް ހުށަހެޅޭ ވަރި ކާވެއްޏާ ބެހޭ އެންމެހާ ކަންތައްތަކުގެ ތެރެއިން ދުވަހުން ދުވަހަށް ކުރަންޖެހޭ އެންމެހާ ކަންތައް ބެލެހެއްޓުން.\nޝަރީޢަތުގެ މަޖުލިސް ޚުލާސާ ލިޔަންޖެހޭ މައްސަލަތަކުގެ ޚުލާސާ ލިޔެ ފައިލްކުރުން.\nއޯޑިއޯ ވީޑިއޯ ރެކޯޑް ބަޔާންތައް ޓައިޕްކޮށް ފައިލް ކުރުން.\nދުވަސްވީ ޝަރުޢީ ލިޔުން ހޯދުމަށް އެދޭ ފަރާތްތަކަށް ލިޔުން ދޫކުރުމާއި ބެހޭ ކަންތައްތައް ޤަވާޢިދާއި އެއްގޮތަށް ބެލެހެއްޓުން.\nކޯޓުން ނިންމާ މައްސަލަތަކުގެ ފައިލް ރައްކާތެރިކަމާއެކު ބެލެހެއްޓުން.\nރަމަޟާން މަހާއި، ޝައްވާލު މަހުގެ ހަނދު ސާބިތުކުރުމާބެހޭ އެންމެހާ ކަންތައްތައް ހަމަޖައްސާ މެޖިސްޓްރޭޓް އަންގަވާ ގޮތެއްގެ މަތިން ރަނގަޅަށް އިންތިޒާމްކޮށް ބެލެހެއްޓުން.\nފައިލްކުރަންޖެހޭ ލިޔުންތައް ޤަވާޢިދުން ފައިލްކޮށް ބެލެހެއްޓުން.\nކޯޓު ހުޅުވާ ލެއްޕުމުގެ އިންތިޒާމު ހަމަޖައްސާ، ކޯޓު ހުޅުވާ ލެއްޕުން ޙަވާލުކޮށްފިނަމަ ކޯޓު ހުޅުވައި ބަންދުކުރުމުގެ ކަންތައްތައް ކުރުން.\nކުށުގެ ރެކޯޑް ސާފުކުރުމަށް ލިބޭ ލިޔުންތަކަށް އަވަހަށް ޖަވާބު ދިނުން.\nކޯޓަށް ލިބޭ ހުރިހާ ލިޔުންތައް އެންޓްރީކޮށް ބެލެހެއްޓުން.\nކޯޓުން ބޭރުކުރަންޖެހޭ ސިޓީ ނުވަތަ މެސެޖު ފަދަ ލިޔުންތައް ލިޔެ، ފޮނުވަންޖެހޭ ފަރާތްތަކަށް ފޮނުވުން.\nތަފާސް ހިސާބު ރިޕޯޓް ތައްޔާރުކޮށް ފޮނުވަންޖެހޭ މުއްދަތަށް ފޮނުވުން.\nމެޖިސްޓްރޭޓުންގެ ދަތުރުފަތުރުގެ އިންތިޒާމު ހަމަޖެއްސުން.\nކޯޓުގެ ސެކިއުރިޓީއާއި ގުޅޭ، އެންމެހާ ކަންތައް ބެލެހެއްޓުން.\n1- ކޯޓަށް ގަންނަ ތަކެއްޗާއި، ލިބޭ ތަކެތީގެ ސްޓޮކް ބެލެހެއްޓުން.\n2- ކޯޓުގެ އިންވެންޓްރީ ޤަވާޢިދުން އަޕްޑޭޓްކޮށް ބެލެހެއްޓުން.\n3- ނީލަމަށް ފޮނުވަން ޖެހޭތަކެތި ނީލަންކިއުމާއި، އެކަމާއި ގުޅޭ އެންމެހާ ކަންތައްތައް ކުރުމާއި ބެލެހެއްޓުން.\n4- ކޯޓުގެ މެޝިނަރީއާއި، ދުއްވާތަކެތި މަރާމާތުކޮށް ރަނގަޅަށް ބެލެހެއްޓުން.\n5- ކޯޓުގެ ފައިސާއާއިބެހޭ އެންމެހައި ކަންތައްތައް ދާއިމީ އެޑްމިނިސްޓްރޭޓަރގެ މަޝްވަރާގެ މަތިން ދަޢުލަތު މާލިއްޔަތު ޤަވާޢިދާ އެއްގޮތަކަށް ކުރުން.\n6- ކޯޓަށް ލިބޭ ފައިސާ ބަލައިގަތުމާއި ރަސީދު ހެދުމާއި، ފައިސާއާއި ބެހޭ އެންމެހައި ފޮތްތައް ފުރިހަމަކޮށް ބެލެހެއްޓުން.\n7- ކޯޓުން އެކިފަރާތްތަކާއި ޙަވާލުކުރަންޖެހޭ އެންމެހައި ފައިސާ ޤަވާޢިދުން އެފަރާތްތަކާއި ޙަވާލުކުރުން.\n8- ކޯޓުގެ ތިޖޫރީ ބެލެހެއްޓުމާއި، ތިޖޫރީގައި ބަހައްޓާ ފައިސާގެ ހިސާބުތައް ބެލެހެއްޓުމާއެކު، ތިޖޫރީ ރިޕޯޓް ޤަވާޢިދުން ހެދުމަށްފަހު ކަމާބެހޭ އިދާރާތަކަށް ފޮނުވުން.\n9- ފައިސާއި ބެހޭ އެންމެހައި ރިޕޯޓްތައް ހެދުމާއި، ފޮނުވަންޖެހޭ ފަރާތްތަކަށް ފޮނުއްވުމަށް ހަމަޖައްސާފައިވާ ދުވަހަށް ޤަވާޢިދުން ރިޕޯޓްތައް ފޮނުވުން.\n10- ފައިސާއާއިބެހޭ އެންމެހައި ލިޔުން ނުވަތަ ރިޕޯޓުތައް ތަރުތީބުން ފައިލްކޮށް ބެލެހެއްޓުން.\n11- ޗީފް އެޑްމިނިސްޓްރޭޓަރގެ މަޝްވަރާގެ މަތިން ފައިސާ ނެގުމާއި، ފައިސާ ޖަމާކުރުމަށްޓަކައި ކުރަންޖެހޭ ދަތުރުތައް ކުރުން.\n12- ހޮވައިގެން ގެނެވޭތަކެތީ ބަލަހައްޓާ، ކަމާބެހޭގޮތުން އަޅަންޖެހޭ ފިޔަވަޅުތައް ދުވަހުން ދުވަހަށް ޤަވާޢިދުން އަޅައި ތިޖޫރީގައި ބެހެއްޓޭފަދަ އެއްޗެއްނަމަ ތިޖޫރީގައި ބަހައްޓައި ރައްކާތެރިކަމާއެކު އެ އެއްޗެއްގެ މައްސަލަ ނިމެންދެން ބެލެހެއްޓުން.\n13- ކޯޓުން ކުރަންޖެހޭ ދަތުރުތައް ގަވާއިދާއި އެއްގޮތްވާގޮތުގެ މަތީން އިންތިޒާމްކޮށް ދަތުރުތަކުގެ ރެކޯޑްތައް ޤަވާޢިދުން ބެލެހެއްޓުން.\n1- މުވައްޒަފުން ބޭރަށްދާއިރު ލިޔާފޮތް ތައްޔާރުކޮށް ސޮއިކުރުވާ ބެލެހެއްޓުން.\n2- މުވައްޒަފުންގެ މުސާރަ ކަނޑައެޅިފައިވާ މުއްދަތުގައި ދެވޭނެ އިންތިޒާމް ހަމަޖެއްސުމަށް ކުރަންޖެހޭ އިދާރީ މަސައްކަތް ކުރުން.\n3- މުވައްޒަފުންގެ ޙާޟިރީ ބެލެހެއްޓުމާއި، ޗުއްޓީ ކަންތައް ހަމަޖެއްސުން.\n4- މުވައްޒަފުންގެ އިތުރުގަޑީގެ ކަންތައް ބެލެހެއްޓުން.\n5- މުވައްޒަފުންގެ ރެކޯޑް ފައިލްތައް އަޕްޑޭޓްކޮށް ރައްކާތެރިކަމާއެކު ބެލެހެއްޓުން.\n6- ކޯޓުގެ އިދާރީ މުވައްޒަފުންނާއި ހަވާލުކޮށްފައިވާ އެންމެހާ މަސައްކަތްތައް ސުޕަވައިޒްކޮށް ބެލުމާއި، ޤަވާޢިދުން މަސައްކަތްތައް ކުރުވުން.\n7- ކޯޓުގެ އިދާރީ ކަންތައްތައް، ކޯޓުގެ އެހެން މުވައްޒަފުންނާއި ގުޅިގެން ފަރުވާތެރިކަމާއިއެކު ކުރުން.\n8- ކޯޓުގެ އިދާރީ މުވައްޒަފުންގެ ކަންތައްތައް ބެލެހެއްޓުން.\nއިންފޮރމޭޝަން ޓެކްނޮލެޖީގެ ދާއިރާއިން ކުރަންޖެހޭ މަސައްކަތްތައް\nމެމްސްގެ އެޗް.އާރު މޮޑިއުލްގައި ހިމެނޭ ކޯޓުގެ މުވައްޒަފުންގެ ކަންތައްތައް ބެލެހެއްޓުމަށް ފަސޭހައަކަށް އެކުލަވާލެވިފައިވާ ރޯލްތައް ބޭނުން ކޮށްގެން މަސައްކަތް ފަށާފައިވޭތޯ ކަށަވަރުކޮށް، ކަނޑައަޅާފައިވާ އުޞޫލުތަކާ އެއްގޮތަށް އިތުރުގަޑި އަދި ޗުއްޓީ އެޕްރޫވް ވެފައިތޯ ޗެކްކުރުން.\nވަރިކައިވެނީގެ ރެކޯޑްސް ޤަވާޢިދުން މެމްސްއަށް އެންޓަރކުރަމުންދޭތޯ ބެލުމާއި ވައިޓަލް ސްޓެޓިސްޓިކްސްގެ ރިކޯޑުތައް ދުވަހުން ދުވަހަށް އަޕްޑޭޓްކޮށް ބެލެހެއްޓުން.\nކޯޓުގެ ވެބްސައިޓް އަޕްޑޭޓްކޮށް ބެލެހެއްޓުން.\nކޯޓަށް ހުށަހެޅޭ މައްސަލަތަކުގެ ޝެޑިއުލްތައް އާއްމު ކުރުން\nއަދި މީގެ އިތުރުން ވެސް ޗީފް އެޑްމިނިސްޓްރޭޓަރ ޙަވާލުކުރާ އެންމެހާ ރަސްމީ މަސައްކަތް ކުރުން.\nއެޑްމިނިސްޓްރޭޝަން/ މެނޭޖްމަންޓް / އައިޓީ / ޤާނޫނީ ދާއިރާ\nއެޑްމިނިސްޓްރޭޝަން، މެނޭޖްމަންޓް، ޤާނޫނީ ދާއިރާ އަދި އައިޓީ\n4- ލިބިފައިވާ ތަޢުލީމީ ސެޓްފިކެޓްތަކުގެ ކޮޕީ އަދި ޓްރާންސްކްރިޕްޓްގެ ކޮޕީ\n5- މަޤާމަށް ކުރިމަތިލާ ފަރާތަކީ ޤައުމީ ސަނަދުތަކުގެ ލެވެލް ކަނޑައަޅާފައިވާ ފެންވަރުގެ ކޯހެއް ރާއްޖެއިން ބޭރުގެ ތަޢުލީމުދޭ މަރުކަޒަކުން ފުރިހަމަކޮށް ސެޓްފިކެޓް ނުލިބޭ ފަރާތެއް ނަމަ، ކޯސް ފުރިހަމަ ކުރެއްވި ކަމުގެ ރަސްމީ ލިޔުމާއެކު، މޯލްޑިވްސް ކޮލފިކޭޝަން އޮތޯރިޓީއިން ކޯހުގެ ލެވެލް ބަޔާންކޮށް ދޫކޮށްފައިވާ ކޮލިފިކޭޝަން އެސެސްމެންޓް ރިޕޯޓް ހުށަހެޅުމާއި، އަދި ސެޓްފިކެޓް ލިބިފައިވާ ފަރާތްތަކުން ސެޓްފިކެޓް ހުށަހެޅުން.\n2020 ފެބުރުވަރީ 20 ވާ ބުރާސްފަތި ދުވަހުގެ 13:30ގެ ކުރިން ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް ނުވަތަ ހއ.ފިއްލަދޫ މެޖިސްޓްރޭޓް ކޯޓަށް ހުށަހެޅުއްވުން އެދެމެވެ.\nމި މަޤާމަށް އެދިލައްވާ ފަރާތްތަކުން ފުރުއްވަންޖެހޭ ވަޒީފާއަށް އެދޭ ފޯމް މިޑިޕާޓްމަންޓާއި ހއ.ފިއްލަދޫ މެޖިސްޓްރޭޓް ކޯޓުގެ ކައުންޓަރުންނާއި، މިޑިޕާޓްމަންޓުގެ ވެބްސައިޓް: www.judiciary.gov.mv އިން ލިބެން ހުންނާނެއެވެ.\nމަޢުލޫމާތު ސާފުކުރުމަށް ގުޅޭނެ ނަންބަރު: 6500083 / 3340851\nވަޒީފާއަށް އެންމެ ޤާބިލް ފަރާތެއް ހޮވުމަށް ބެލޭނެ\nސީނިއަރ އެޑްމިނިސްޓްރޭޓިވް އޮފިސަރ މަޤާމަށް އެންމެ ޤާބިލް ފަރާތެއް ހޮވާނީ ލިބިފައިވާ ތަޢުލީމާއި، ތަޖުރިބާއާއި، މަސައްކަތަށް ބޭނުންވާ ހުނަރާއި، މަސައްކަތުގެ ދާއިރާއިން ލިބިފައިވާ ތަޖުރިބާއަށާއި ޤާބިލްކަން ކަށަވަރު ކުރުމަށްޓަކައި ކުރެވޭ އިންޓަރވިއު އަށް ބަލައެވެ. މިގޮތުން މިބައިތަކަށް މާކްސް ކަނޑައެޅިފައިވަނީ:\nގިނަވަގުތު މަސައްކަތުގައި ހޭދަކުރެވޭ، އަތޮޅުގެ އެހެން ކޯޓުތަކަށް ދަތުރު ކުރަންޖެހޭ ހާލަތެއްގައި ދަތުރު ކުރެވޭނެފަދަ ސިއްޙީ ހާލަތެއްގައި ހުރި ފަރާތަކަށްވުން.\nކޯޓުތަކާއި ބެހޭ ޤާނޫނާއި، ފަނޑިޔާރުންގެ ޤާނޫނާއި، ޖިނާއީ އިޖުރާޢަތުގެ ޤާނޫނަށް އަހުލުވެރި ފަރާތަކަށްވުން.\nސުންގަޑި: 20 ފެބުރުވަރީ 2020 1330


Saudi valee ahudhakee thasarraf nufudhey meeheh: Iran | Mihaaru\nސައުދީ ވަލީ އަހުދު މުހައްމަދު (ކ) އީރާނުގެ ރޫހީ ލީޑަރު ޚާމަނާއީ. --ފޮޓޯ:ރޮއިޓާސް\n25 ނޮވެމްބަރ 2017 - 16:07 1 comment\nތެހެރާން (ނޮވެމްބަރު 25) - ސައުދީ ވަލީ އަހުދު މުހައްމަދު ބިން ސަލްމާނަކީ ތަސައްރަފު ނުފުދޭ މީހެއް ކަމަށް ބުނެ އީރާނުން ރައްދު ދީފި އެވެ.\nއީރާނުގެ ފޮރިން މިނިސްޓްރީގެ ބަޔާނުގައި ވަލީ އަހުދު މުހައްމަދަށް ބަހުގެ ހަމަލާދީފައި ވަނީ އީރާނުގެ ރޫހީ ލީޑަރަކީ މެދުއިރުމަތީގެ އާ ހިޓްލަރު ކަމަށް މުހައްމަދު ވިދާޅުވުމާ ގުޅިގެންނެވެ. ނިއު ޔޯކް ޓައިމްސް އަށް ދެއްވި އިންޓަވިއުއެއްގައި މުހައްމަދު ވިދާޅުވެފައި ވަނީ ޚާމަނާއީގެ ބާރުން މުޅި މެދުއިރުމައްޗަށް އީރާނުގެ ނުފޫޒު ހިންގަން ފުރުސަތު ދީގެން ނުވާނެ ކަމަށެވެ.\nއީރާނުގެ ރޫހީ ލީޑަރު އާޔަތުﷲ އަލީ ޚާމަނާއީ އަށް އިޝާރާތް ކުރައްވާ މުހައްމަދު ވިދާޅުވެފައި ވަނީ ޔޫރަޕަށްވީ ގޮތަށް މެދުއިރުމައްޗަށް އާ ހިޓްލަރަކު ބޭނުން ނުވާ ކަމަށެވެ.\nޕްރިންސް މުހައްމަދަށް ރައްދު ދެމުން އީރާނުގެ ފޮރިން މިނިސްޓްރީގެ ތަރުޖަމާން ބަހުރާމް ގާސިމީ ވިދާޅުވީ މުހައްމަދަކީ ތަސައްރަފް ނުފުދޭ، ވިސްނުމެއް ނެތި ބަސް ވިދާޅުވާ، އަދި ހަގީގަތެއް ނެތް ބަޔާން ދެއްވާ ބޭފުޅެއް ކަމަށެވެ. މެދުއިރުމަތީގެ އެހެން ޑިކްޓޭޓަރުންނަށްވީ ގޮތާ މެދު ޕްރިންސް މުހައްމަދު ވިސްނުމަށް ވެސް އީރާނުން ވަނީ ގޮވާލައިފަ އެވެ.\nއީރާނާއި ސައުދީގެ ގުޅުން ވަރަށް ބޮޑަށް ހީނަރުވެފައިވާ އިރު ޕްރިންސް މުހައްމަދު ފާހަގަ ކުރެވިފައި ވަނީ އީރާނަށް ވަރުގަދަ އަށް ބަހުގެ ހަމަލާ ދެއްވާ ބޭފުޅެއްގެ ގޮތުގަ އެވެ. ސައުދީގެ ވެރިރަށް ރިޔާޒަށް މި މަހު ކުރީކޮޅު ޔަމަނުގެ ހޫތިން ދިން މިސައިލް ހަމަލާގެ ތުހުމަތު ވެސް މުހައްމަދު ވަނީ އީރާނުގެ ބޮލުގައި އަޅުވައިފަ އެވެ. ޔަމަނުގެ ހޫތީންނަށް އީރާނުން އެހީވަމުންދާ ކަމަށް ސައުދީން ކުރާ ތުހުމަތު ތެހެރާނުން ދޮގު ކުރެ އެވެ.\nއިތުރު ލިޔުންތައް ސައޫދީ އަރަބިއްޔާ އީރާން މުހައްމަދު ބިން ސަލްމާން


Gadha hatharakaa medhu Mourinho ge raagu badhaluvejje | Mihaaru\n05 ޑިސެމްބަރ 2018 - 09:543comments\nމެންޗެސްޓާ (ޑިސެމްބަރު 5) - އިނގިރޭސި ޕްރިމިއާ ލީގުގެ ގަދަ ހަތަރަކަށް މި އަހަރު ނިމުމުގެ ކުރިން މެންޗެސްޓާ ޔުނައިޓެޑް އަރާނެ ކަމަށް އެ ޓީމުގެ ކޯޗު ހޯސޭ މޮރީނިއޯ ކުރިން ބުނި ނަމަވެސް މިހާރު ހާލަތު އޮތްގޮތުން އެކަން ވުމުގެ ފުރުސަތު ކުޑަކަމަށް އޭނާ ބުނެފި އެވެ.\nމިދިޔަ މަހު 23 ވަނަ ދުވަހު މޮރީނިއޯ ނޫސްވެރިންގެ ބައްދަލުވުމުގައި ވާހަކަ ދައްކަމުން ބުނީ އަހަރު ނިމޭއިރު ޔުނައިޓެޑް ގަދަ ހަތަރެއްގެ ތެރެއަށް ވަންނާނެ ކަމަށެވެ. އެކަމަކު އޭގެ ފަހުން ކުޅުނު ދެ މެޗުން ޔުނައިޓެޑް ވަނީ އެއްވަރުވެފަ އެވެ. އެ ނަތީޖާތަކުގެ ސަބަބުން ޔުނައިޓެޑަށް އުނދަގޫތަކެއް ކުރިމަތިވެފައިވާއިރު، މޮރީނިއޯ ވަނީ އޭނާ ކުރިން ދެއްކި ވާހަކަތައް ވެސް ބަދަލުކޮށްލައިފަ އެވެ.\nލީގުގެ ހަތަރު ވަނައިގައި އޮތް އާސެނަލާ ދެކޮޅަށް މިރޭ އަމިއްލަ ދަނޑުގައި ޔުނައިޓެޑް ނުކުންނައިރު މި ދެ ޓީމުގެ ދެމެދުގައި އަށް ޕޮއިންޓުގެ ފަރަގެއް މި ވަގުތު އެބައޮތެވެ. މޮރީނިއޯ ބުނީ ގަދަ ހަތަރަކަށް އަހަރު ނިމުމުގެ ކުރިން ވަދެވޭނެ ކަމުގެ މާ ބޮޑު އުއްމީދެއް ނެތް ކަަމަށެވެ.\n"މިހާރު އޮތްގޮތުން މި އަހަރު ނިމުމުގެ ކުރިން ގަދަ ހަތަރަކަށް އަރަން ވަރަށް އުނދަގޫ. އަށް ޕޮއިންޓް އެބައޮތް ދެމެދުގައި. އަހަރެމެން ބޭނުންވަނީ އާދަޔާހިލާފު ކަންތައްތަކެއް ނޫން ގަދަ ހަތަރަކަށް ވަންނަން، ރަނގަޅު ނަތީޖާތަކެއް ނެރެން ބޭނުންވަނީ،" މޮރީނިއޯ ބުންޏެވެ. "އަހަރެން ކުރިން ބުނިން ގަދަ ހަތަރަކަށް (އަހަރު ނިމުމުގެ ކުރިން) ވަދެވޭނެކަމަށް. އެކަމަކު އޭގެ ފަހުން އަހަރެމެން އަތުން ގެއްލެން ނުޖެހޭ ޕޮއިންޓްތަކެއް ގެއްލިއްޖެ."\nމޮރީނިއޯ ބުނީ އޭނާ ކުރާ ރަނގަޅު މަސައްކަތްތަކުގެ ނަތީޖާ ނުފެންނަނީ ކުޅުންތެރިންގެ ފަރާތުން އެއްބާރުލުން ނުލިބޭތީ ކަމަށް ދެކެވޭ ވާހަކަތަކުގައި ހަގީގަތެއް ނެތް ކަމަށާއި ޓީމު މޮޅުވާނީ އަދި ބަލިވާނީ ވެސް އެކުގައި ކަމަށެވެ.\nއާސެނަލް އެންމެ ފަހުން ކުޅުނު 19 މެޗުން ބަލިވެފައިނުވެ އެވެ. އެކަމަކު މިރޭގެ މެޗަށް ނުކުންނައިރު އެ ޓީމަށް އޮތް ކަންބޮޑުވުމަކީ ލީގުގައި ޔުނައިޓެޑް ދަނޑުގައި މޮޅެއް ނުލިބޭތާ 12 އަހަރުވެފައިވުމެވެ. އެކަމަކު އެއީ އާސެނަލްގެ ކޯޗު އުނާއި އެމެރީ މާ ބޮޑަށް ވިސްނާކަމެއް ނޫނެވެ.\n"މިއީ އަހަރެން ހުއްޓާ މި ދެ ޓީމުގެ ފުރަތަމަ ކުރިމަތިލުން. އަހަރެން ބޭނުމެއް ނޫން މާޒީގެ ވާހަކަ ދައްކަން. މިއީ މުޅިން އާ މެޗެއް،" އެމެރީ ބުންޏެވެ.\nމި ފަހަރު ލީގުގައި ފަސް ރީނދޫ ކާޑު ހަމަވުމުގެ ސަބަބުން އާސެނަލްގެ ސްވިޒަލެންޑް މިޑްފީލްޑަރު ގްރޭނިޓް ޝާކާ ވަނީ މިރޭގެ މެޗަށް ސަސްޕެންޑްވެފަ އެވެ. މިރޭގެ މެޗު ފަށާނީ ރާއްޖެ ގަޑިން 00:45 ގަ އެވެ.\n"ލީގަށް ވާދަކުރުމުގެ ވާހަކަ ދައްކާ ވަގުތު ނުޖެހޭ"


ރޮކް އޮން2ނާކާމިޔާބުވުމުން ޝްރައްދާ ހިތްހަލާކުވެފައި – Dhuvas Online\nޝްރަދާ ކަޕޫރު --\nރޮކް އޮން2ނާކާމިޔާބުވުމުން ޝްރައްދާ ހިތްހަލާކުވެފައި\n“ރޮކް އޮން 2” ކަށް ބޮކްސް އޮފީހުގައި ލިބުނު ނާކާމިޔާބީ އާއި ގުޅިގެން ޝްރައްދާ ކަޕޫރުގެ ހިތް ހަލާކުވެއްޖެ އެވެ.\nފަރްހާން އަހްތަރާއި ޝްރައްދާ ކަޕޫރުގެ އިތުރުން އަރުުޖުން ރާމްޕަލް ލީޑްރޯލުން ފެނިގެންދާ މި ފިލްމު ރިލީޒްކޮށްފައި ވަނީ މިމަހުގެ 11 ވަނަ ދުވަހު އެވެ. މި ފިލްމަކީ 2008 ވަނަ އަހަރު ނިކުރް “ރޮކް އޮން” ގެ ދެވަނަ ބައެވެ.\nގްލޯބަލް ސިޓިޒަން ފެސްޓިވަލްގައި ނޫސްވެރިން ކުރި ސުވާލުތަަކަށް ޖަވާބު ދެމުން ޝްރައްދާ ބުނީ، ފިލްމަށް ލިބުނު ނާކާމިޔާބީ އާއި ގުޅިގެން އެކަމާ ދެރަވާ ކަމަށެވެ.\n“ފިލްމުގައި ކޮށްފައި ވާނީ ވަރަށް ބުރަ މަސައްކަތްތަކެއް. ފިލްމު ނާކާމިޔާބުވުމުން އެކަމާ ވަރަށް ދެރަވޭ”، އާޝިގީ2ގެ ބަތަލާ ޝްރައްދާ ބުންޏެވެ.\nމިއުޒިކަށް ބިނާ ކޮށް އުފައްދާފައިވާ މި ފިލްމުގައި ޝްރައްދާ ކަޕޫރު ފެނިގެންދަނީ ލަވަކިޔުންތެރިއެއްގެ ރޯލުންނެވެ. ޝްރައްދާ ބުނީ މި ފިލްމުގައި ލައިވްކޮށް ލަވަކިޔާލަން ލިބުމުން އުފާވި ކަމަށާއި މިފަދަ އިތުރު ފުރުސަތުތައް ލިބޭނެ ކަމަށް އުއްމީދުކުރާ ކަމަށެވެ.\nފަންސާސް ކްރޯޑު ރުޕީސްއަށް ވުރެ ބޮޑު ބަޖެޓަކުން އުފައްދާފައިވާ މި ފިލްމަށް ލިބިފައި ވަނީ 10 ކްރޯޑް ރުޕީސް އެވެ. މި ފިލްމަށް މިހާ ބޮޑު ގެއްލުމަކާ ކުރިމަތިލާން ޖެހުނީ ފިލްމު ރިލީޒްކުރަން ދެ ތިން ދުވަހަށް ވެފައި ވަނިކޮށް އިންޑިޔާގައި 500 ރުޕީސް އާއި 1000 ރުޕީސްގެ ނޫޓު ބޭނުންކުރުން ކުއްލިގޮތަކަށް މަނާކުރުމުން ކަމަށް ވެއެވެ.\nފަރްހާން އަހްތަރާއި ރިތޭޝް ސިދްވާނީ ޕްރޮޑިއުސްކޮށްފައިވާ މިފިލްމު ޑައިރެކްޓްކޮށްފައި ވަނީ ޝުޖާތު ސައުދާގަރެވެ.


Criminal court ge shareeai thakugai phone aai laptop beynun kuran huhdha dheefi | Mihaaru\nޚަބަރު / ކޯޓް މައްސަލަތައް\nކްރިމިނަލް ކޯޓުގެ ޝަރީއަތްތަކުގައި ފޯނާއި ލެޕްޓޮޕް ބޭނުން ކުރުމުގެ ފުރުސަތު ދެނީ\nކްރިމިނަލް ކޯޓުގެ ކޯޓު ރޫމެއް: އެ ކޯޓުގެ ޝަރީއަތްތަކުގައި ފޯނާއި ލެޕްޓޮޕް ބޭނުން ކުރުމުގެ ފުރުސަތު ވަކީލުންނަށް ދޭން ވަނީ ނިންމާފައި -- ފޮޓޯ/މިހާރު\n07 ސެޕްޓެމްބަރ 2020\nކްރިމިނަލް ކޯޓުގެ ޝަރީއަތްތަކުގައި ފޯނާއި ލެޕްޓޮޕް ބޭނުން ކުރުމުގެ ފުރުސަތު ވަކީލުންނަށް ދޭން އެ ކޯޓުން މިއަދު ނިންމައިފި އެވެ.\nކްރިމިނަލް ކޯޓުން ނެރުނު ބަޔާނުގައި ބުނީ ކޮވިޑް-19 ފެތުރޭތީ، ޝަރީއަތްތަކުގައި ކަރުދާސް ބޭނުންކުރުން މަދު ކުރުމަށްޓަކައި ލިޔުންތަކުގައި ޑިޖިޓަލް ކޮޕީ ބޭނުން ކުރުމުގެ ފުރުސަތު ވަކީލުންނަށް ދިނުމަށާއި މައްސަލަތަކުގެ ތާވަލް ދުރާލައި ކަނޑައެޅުމުގައި ފަސޭހަ ކުރުމުގެ ގޮތުން ލެޕްޓޮޕާއި ޓެބްލެޓާއި ފޯނު ޝަރީއަތުުގެ މަޖިލީހަށް ވެއްދުމުގެެ ފުރުސަތު ދޭން ނިންމާފައިވާ ކަމަށެވެ.\nއެގޮތަށް ހަމަޖެއްސީ ތާވަލް ކަނޑައެޅުމަށް ވަކީލުންނާ މަޝްވަރާ ކުރާއިރު، ފޯނާއި ޓެބްލެޓް ފަދަ ވަސީލަތްތައް ޝަރީއަތަށް ނުވެއްދޭތީ ތާވަލް ބެލުމަށްޓަކައި އަޑުއެހުންތައް މެދުކަނޑާލަން ޖެހޭތީ ކޯޓުގެ ވަގުތުތަކެއް ގެއްލިގެންދާތީ އެވެ. އެހެންވެ، ލެޕްޓޮޕާއި ޓެބްލެޓާއި ފޯނު ވެއްދުމުގެ ފުރުސަތު ދޭން ނިންމީ އެ ކޯޓުގެ ފަނޑިޔާރުންގެ މަޖިލީހުން ކަމަށް އެ ބަޔާނުގައިވެ އެވެ.\nއެ ބަޔާނުގައިވާ ގޮތުން އެފަދަ ވަސީލަތްތައް ޝަރީއަތުގެ މަޖިލީހަށް ވެއްދުމުގެ ފުރުސަތު ދިނަސް، އަޑުއެހުންތައް ރެކޯޑް ކުރުމާއި ވީޑިއޯ ކުރުމަކީ މަނާ ކަމެކެވެ. އަދި އެފަދަ ކަމެއް ކޮށްފި ނަމަ ފިޔަވަޅު އެޅިދާނެ ކަމަށް އެ ބަޔާނުގައިވެ އެވެ.\nފޯނާއި ޓެބްލެޓާއި އިލެކްޓްރޯނިކް އެއްވެސް އާލާތެއް ޝަރީއަތުގެ މަޖިލިސްތަކުގައި ބޭނުން ކުރުމުގެ ފުރުސަތު ކޯޓުތަކުން މީގެކުރިއަކުން ނުދެ އެވެ. އަދި އެފަދަ ވަސީލަތެއް ޝަރީއަތުގެ މަޖިލީހަށް ވެއްދިިޔަސް، ބައެއް ކޯޓުތަކުން އެކަމަށް ވަގުތުން ފިޔަވަޅު އަޅަ އެވެ. ކުރީގެ ޖިނާއީ ކޯޓުގެ ދުވަސްވަރު ރެކޯޑްކުރެވޭ ގަލަމެއް ޝަރީއަތުގެ މަޖިލީހަށް މީހަކު ވެއްދުމުން ކޯޓު ހުރުމަތް ކެނޑިކަމުގެ ކުށުގައި އޭނާއަށް ވަގުތުން އަދަބު ކަނޑައެޅި އެވެ.\nކްރިމިނަލް ކޯޓް ޖުޑީޝަރީ ވަކީލުން ކޯޓް މައްސަލަތައް\n8 ކޮމެންޓް, 11 ރިއެކްޝަންސް\nހަމައެކަނި ތިވަރަކުން ނުފުދޭ ޝަރިއަތްތަށް ލައިވެސް ކުރަންޖެހޭނެ؟\n2020 ވަނަ އަހަރާހަމަ އަށް ކޯޓުތައް އާދެވުނީތީ މަރުހަބާ...\nއަދިކިރިޔާ 21 ވަނަ ގަރުނަށް ބަދަލުވާން އުޅޭހެން މިހީވަނީ- ސިޔާސަތު ރާވާ މީހުނަށްތުރެ ކޮވިޑް ވައިރަސް މާގިނަ ، ޓެކްނޮލެޖީގެ ފަސޭހަތަށް ބޭނުނުން ހިފަން ދަސްކޮށްދީފި\nދީބަނާޒް ހާދަ މޮޅޭ ދޯ!\nކޮބާތަ މައްސަލައަކީ ޝަރިއަތް ވީޑިއޯ އަދި އޯޑިއޯ ރިކޯޑް ކުރުމުގެ؟ ރައްޔިތަކަށް އެއްޗެއް ފެނެދާނެތީ ދޯ؟ ވަކިން ޚާއްސަކޮށް ރާއްޖެތެރޭ މީހުންނަށް 'މާލޭ ކޯޓް'ތަކުން ކުރާކަންކަން ފެނިދާނެތީ ދޯ؟ ހަމައެކަނި ޔާމީންގެ ޝަރިއަތް ލައިވްކުރުމަކުން ނުފުދޭ. ހުރިހާ ޝަރިއަތެއްވެސް 'ރާއްޖެތެރޭ' މީހުންނަށް ފެންނާނެހެން ލައިވްކުރަން ޖެހޭ.\nވަރަށް އުފާވެއްޖެއް. ހެޔޮބަދަލުއައްނާތީ.\nމީ ވަރަށް ރަނގަޅު ނިންމުމެއް. ޝަރީއަތަކީ ސިއްރުން ކުރާ ކަމެއްކަމަކަށް ވެގެން ނުވާނެ.\nސިއްރުން ކުރާކަމެކޭ ބުނެވޭނެ. ހަމައެކަނި ސިޔާސީ ބޭނުމަކަށްޓަކައި ޔާމީންގެ ޝަރިއަތް ލައިވްކުރީ. ކޮބާ ޔާމީންގެ އިސްތިއުނާފް ޝަރިއަތް؟ ލައިވްވެއް ނުކުރޭ.


އެމްއެންޑީއެފް ކޯސްޓްގާޑުން ހިންގި އޮޕަރޭޝަނެއްގައި ބޭރުގެ ބޯޓެއް ހިފަހައްޓައިފި\n07 އޮކްޓޯބަރ 2019 15:14\nއެމްއެންޑީއެފް ކޯސްޓްގާޑާއި މޯލްޑިވްސް ޕޮލިސް ސާރވިސް ގުޅިގެން ހިންގި ޚާއްޞަ އޮޕަރޭޝަނެއްގައި މިމަހު5ވަނަ ދުވަހުގެ ރޭ، ބޭރުގެ ބޯޓެއް ހިފައްޓައިފިއެވެ.\nމި ބޯޓު، އެމްއެންޑީއެފް ކޯސްޓްގާޑުގެ ބެލުމުގެ ދަށަށް ގެނެވިފައިވަނީ ހއ.ތުރާކުނުގެ ހުޅަނގުއުތުރުން ގާތްގަނޑަކަށް 172 ނޯޓިކަލް މޭލު (27.5 ނޯޓިކަލް މޭލު، ރާއްޖޭގެ އީއީޒެޑްގެ އެތެރެއިން) ބޭރުން، ރާއްޖޭގެ ޚާއްޞަ އިޤްދިޞާދީ ކަނޑުގެ ސަރަޙައްދުންނެވެ. މި ބޯޓު ރާއްޖެއާ ކައިރި ސަރަހައްދެއްގައި މަސްތުވާތަކެތި ހިފައިގެން އުޅޭކަމުގެ މަޢުލޫމާތު އެމްއެންޑީއެފް ކޯސްޓްގާޑާ ހިއްސާކޮށްފައިވަނީ އިންޑިއަން ކޯސްޓްގާޑުން، 2019 އޮކްޓޯބަރ 01 ވަނަ ދުވަހުއެވެ. މިގޮތުން ބޭރުގެ އުޅަނދުން މަސްތުވާތަކެތި ނެގުމަށްޓަކައި ރާއްޖޭގެ އުޅަނދެއް ވެސް ހަރަކާތްތެރިވާކަމުގެ މަޢުލޫމާތު ލިބުމާ ގުޅިގެން ކޯސްޓްގާޑާއި ޕޮލިހުން ހިންގި އޮޕަރޭޝަންގައި، ބޭރުގެ ބޯޓާއި، ރާއްޖޭގެ އުޅަނދެއްކަމުގައިވާ "ހެދޭކުރި -7" ނަމަކަށް ކިޔާ ދޯންޏެއް އެސަރަހައްދުން އެމްއެންޑީއެފް ކޯސްޓްގާޑުގެ ބެލުމުގެ ދަށަށް ގެނެވިފައިވެއެވެ.\nމި އުޅަނދު މާލެ ގެނައުމަށް އެމްއެންޑީއެފް ކޯސްޓްގާޑާއި މޯލްޑިވްސް ޕޮލިސް ސާރވިސް ގުޅިގެން ދަނީ މަސައްކަތް ކުރަމުންނެވެ.\nބޭރުގެ މި އުޅަނދަކީ ކޮން ގައުމަކަށް ނިސްބަތްވާ އުޅަނދެއްކަން އަންގައިދޭ ލިޔެކިޔުމެއް އަދި ފެނިފައި ނުވާއިރު، މި އުޅަނދުގައި ގިނަ އަދަދެއްގެ މަސްތުވާތަކެތި ކަމަށް ޝައްކުކުރެވޭ ބަންދުކޮށްފައިވާ ސާމާނު ފެނިފައިވެއެވެ. އަދި، މި އުޅަނދުގެ މައްސަލަ ތަހުޤީޤުކުރުމުގެ މަސައްކަތް މޯލްޑިވްސް ޕޮލިސް ސާރވިސްއިން ދަނީ ކުރަމުންނެވެ.


Heyo gothugai chuttee heydhakurun | Mihaaru\nގަލޮޅު މަދަރުސާގެ ޕްރީ ސްކޫލް ބެލެނިވެރިން ދަރިންނާ އެކު: ބޮޑު ޗުއްޓީގައި ދަރިވަރުންނަށް ހިތްހަމަޖެހުން ގެނެސްދޭން ޖެހޭނެ\nހެޔޮ ގޮތުގައި ޗުއްޓީ ހޭދަކުރުން\n27 ނޮވެމްބަރ 2016 - 12:55\nމަސައްކަތުގައި އުޅުމަށް ފަހު އެމަސައްކަތާ ދުރުގައި ހޭދަކުރާ ދުވަސްތަކަށް ޗުއްޓީއޭ ކިޔަ އެވެ. ޗުއްޓީ އަކީ ކޮންމެ މަޚުލޫގަކަށް ވެސް ވަރަށް މުހިންމު ކަމެކެވެ. އޭގެ ބޭނުމަކީ އެކުރާ ކަމެއްގެ ސަބަބުން ހަށިގަނޑަށް ލިބޭ ލޮޑުކަމާއި ނަފުސަށް ލިބޭ އުދާސްކަން ނުވަތަ ސްޓްރެސް ފިލުވައިލުމެވެ. ހެޔޮ ގޮތުގައި ޗުއްޓީ ހޭދަކުރުމަކީ މިދެންނެވި ބޭނުން ނުވަތަ މަޤުޞަދު ޙާޞިލުވާނޭހެން ޗުއްޓީ ހޭދަކުރުމެވެ.\nޗުއްޓީ ހޭދަކުރަން އެކި މީހުން އެކި ގޮތް އިޚުތިޔާރު ކުރެއެވެ. ބައެއް މީހުން ޗުއްޓީ ހޭދަކުރުމަށް ރާއްޖެއިން ބޭރަށް ދެ އެވެ. އަނެއް ބައި މީހުން ރާއްޖޭގެ އެކި ރަށްރަށަށް ދެ އެވެ. އަދި ބައެއް މީހުން ރަށުގައި ޢާއިލާއާ އެކު ގޭގައި ތިބެ ވެސް ޗުއްޓީ ހޭދަކުރެ އެވެ. މިއިން އެމީހަކަށް އެންމެ ރަނގަޅު ގޮތަކީ ކޮބައިކަން ކަނޑައަޅާނީ އެމީހަކު އަމިއްލައަށެވެ. ޗުއްޓީ ހޭދަކުރުމަށް ވަކި ކަންތައްތަކެއް ރޭވުމުގައި ޗުއްޓީގެ މަގުސަދު ނުގެއްލޭ ގޮތަށް ރޭވުމަކީ ވަރަށް ބުއްދިވެރި ކަމެކެވެ. ކުރާނެ ކަމަކާއި ދާނެ މަންޒިލެއްގެ ތަސައްވަރު ވަރަށް ފުރިހަމަޔަށް ޕުރޮގްރާމް ކޮށްލަން ޖެހޭނެ އެވެ.\nކޮންމެ ތާކު ހުރެ ޗުއްޓީ ހޭދަކުރިކަމުގައި ވިއަސް ހެޔޮ ގޮތުގައި ޗުއްޓީއެއް ހޭދަކުރާ ނަމަ އާދަކޮށް އެމީހަކު ކުރާ މަސައްކަތަކާ ދުރުހެލިވާން ޖެހޭނެ އެވެ. އެއީ އަހަރުގެ ގިނަ ދުވަސްތަކުގައި އެއް މަސައްކަތެއް ކުރުމުގެ ސަބަބުން ލިބިފައިވާ ވަރުބަލިކަން ފިލާނީ އޭރުން ކަމަށް ވާތީ އެވެ. އެމަސައްކަތަކީ ހަށިގަނޑަށް ބުރަ ބަރު މަސައްކަތެއް ނަމަ ޗުއްޓީ ތެރޭ އަރާމުކުރުމުގައި ގިނަ ވަގުތު ހޭދަކުރަން ވާނެ އެވެ. މިސާލަކަށް ޖިސްމާނީ ގޮތުން ހަށްޓަށް ބުރަ މަސައްކަތް ކުރާ މީހަކު ޗުއްޓީގައި މަހަށް ދިޔުމަކީ ޗުއްޓީއަކަށް ވާނެ ހެއްޔެވެ؟ ނުވާނެ އެހެންނޫންތޯ އެވެ؟\nގިނަ ވަގުތު އޮފީސް މޭޒު ދޮށުގައި އިށީނދެގެން މަސައްކަތްކުރާ މީހުންނާއި ކިޔަވާކުދިންނަކީ ސިކުނޑީގެ ވަރަށް ބުރަ މަސައްކަތްތަކެއް ކުރާ ބައެއްކަން ކަށަވަރެވެ. މިފަދަ މީހުން ޗުއްޓީ ހޭދަކުރުމުގައި ސިކުނޑިއަށް އަރާމު ލިބޭ ފަދަ ކަންތައްކުރުން ވަރަށް މުހިންމެވެ. ބައެއް ތަޖުރިބާކާރުން ވިދާޅުވާ ގޮތުގައި ތައުލީމީ ގޮތުން ބަލާ ނަމަ ދަރިވަރުންނަށް އެންމެ ރަނގަޅު ޗުއްޓީއެއް ލިބިގެންދާނީ އެހެން ސަގާފަތެއް ތަޖުރިބާކޮށް، (ވެލިޔުއަބަލް ލެންގުއޭޖް،) އެއް ހާސިލްވެ، ތާރީޚީ ގޮތުން ކަންތައްތައް ދެނެގަނިވި، ސޯޝަލް ސްކިލްސް އިތުރުވުމުން ކަމަށެވެ.\nތ. ކިނބިދޫ ސްކޫލުގެ ދަރިވަރުންތަކެއް: ސްކޫލް ބޮޑު ޗުއްޓީގައި އެހެން ތަނަކަށް ގޮސް ހޭދަކުރުމުން ލިބޭ ފައިދާ ބޮޑުވޭ\nކޮންމެ މީހަކީ ރަށުން ބޭރަށް ނުވަތަ ޤައުމުން ބޭރަށް ދެވޭނެ މީހެއް ނޫނެވެ. އެކުވެރި ރަޙުމަތްތެރިންނާއި ޢާއިލީ މެންބަރުންނާ އެކު ކުޅިވަރާއި މަޖަލުގައި ހޭދަކުރެވޭ ވަގުތު ގިނަ ކުރުމަކީ މިގޮތުން ކުރެވިދާނެ ވަރަށް ރަނގަޅު ކަމެކެވެ. ދަތުރު ދިއުމާއި އެކުވެރިންނާ އެކު ކުޅެން ދިއުމަކީ ވެސް ސިކުނޑީގެ ބުރަކަން ފިލުވާލާ ސިކުނޑިއަށް ވަރަށް ލުއިކަން ގެނެސްދޭ ކަންކަމެވެ.\nބައެއް ތަޖުރިބާކާރުން ވިދާޅުވާ ގޮތުގައި ދަރިވަރުންނަށް ދިގު ޗުއްޓީއެއް ލިބުމަކީ އެކުދިންގެ ސިކުނޑި އަރާމްކުރުމަށް ލިބޭ ރަނުގެ ފުރުސަތެކެވެ. އެހެންކަމުން އެކުދިންނަށް ހެޔޮ ގޮތުގައި ޗުއްޓީ ހޭދަކުރެވޭނެ ގޮތެއް ހޯދައިދިނުން ވަރަށް މުހިންމެވެ. މި ހުރިހާ ކަމެއްގެ ތެރޭގައި ވެސް ވީ ވަރަކުން މައިން ބަފައިންނާއި މުޖުތަމައަށް އެހީތެރިކަން ފޯރުކޮށްދިނުމާއި ދީނީ ވާޖިބުތައް ބަރާބަރަށް އަދާކުރަން ސަމާލުކަން ދޭން ވާނެ އެވެ. މި ކަންތައްތައް ކުރުމަށް ތާވަލެއް އެކުލަވާލުން ވަރަށް މުހިމެއްވެ.\nހެޔޮ ގޮތުގައި ޗުއްޓީއެއް ހޭދަކުރެވިއްޖެ ނަމަ އެމީހަކަށް އަމިއްލައަށް ވެސް އެކަން އިޙުސާސްކުރެވޭނެ އެވެ. މީހާގެ ހަށިގަނޑަށާއި ސިކުނޑިއަށް ހަމަޖެހުން ލިބިފައި ވާނެއެވެ. އުޅުމާއި މިޒާޖުގައި އުފާވެރި ގޮތެއް އެކުލެވޭނެއެވެ. އެނބުރި މަސައްކަތުގެ މައިދާނަށް ނުކުތުމުގެ ރޫޙު ހުންނާނެއެވެ.\nބޮޑު ޗުއްޓީ އަކީ ތައުލީމީ ދާއިރާގެ ގިނަ މުވައްޒަފުންތަކަކަށް ވެސް ހުސް ވަގުތު ހޭދަކުރަން ލިބޭ ފުރުސަތެކެވެ. ބައެއް ތަޖުރިބާކާރުން ވިދާޅުވާ ގޮތުގައި މަސައްކަތުގެ މާހައުލުގައި މުވައްޒަފުންނަށް ޗުއްޓީ ދިނުމުގެ ނަތީޖާއަކަށް ވެގެންދާނީ އެ މުވައްޒަފުންގެ މަސައްކަތުގެ ރޭޓް އިތުރުވެ، ފެންވަރު ރަނގަޅުވުމެވެ. އެހެންކަމުން ތައުލީމީ އާ އަހަރަކަށް ކުރިމަތިލާ އިރު، ޓީޗަރުންނާއި ތައުލީމީ ދާއިރާގެ އެހެން ފަރާތްތަކުން ވެސް ހެޔޮ ގޮތުގައި ޗުއްޓީ ހޭދަކުރުން ވަރަށް މުހިންމެވެ.\nހުސެން ސައީދަކީ އިސްކަންދަރު ސްކޫލްގެ ޕްރިންސިޕަލެވެ. އޭނާ ވަނީ ތައުލީމީ ދާއިރާގައި ގިނަ ދުވަސްތަކެއް ހޭދަކުރައްވައި، އެހެން ބައެއް ސްކޫލްތައް ހިންގެވުމުގެ އެންމެ މަތީ ޒިންމާ ވެސް އުފުއްލަވައިފަ އެވެ.\nއިތުރު ލިޔުންތައް ތައުލީމް އިސްކަންދަރު ސްކޫލް ސްކޫލް ގައިޑް 2016\nގްރޭޑް 8، ޝައުގުވެރި އެތައް ކަމެއް


މަންދޫބުން ކުރެއްވި މަސައްކަތް 8\nއީސާގެފާނަށް އީމާންވެ ތިބި މީހުންގެ ޖަމްޢިއްޔާ ބައިބައިވެ އެމީހުންނަށް އަނިޔާލިބުނު\n1 ހިލައިންތަޅާ އިސްތިފާނު މަރާލުމަށް ޝާއުލް އެއްބަސްވިއެވެ. އެދުވަހު ޖެރޫސަލަމުގައި އީސާގެފާނަށް އީމާންވެގެން ތިބި އެންމެންނަށް މީހުންގެ ފަރާތުން ވަރަށް ބޮޑެތި އަނިޔާތައް ލިބެން ފެށިއެވެ. އެހެން ކަމުން އީސާގެފާނުގެ މަންދޫބުން ފިޔަވާ އެކަލޭގެފާނަށް އީމާންވެގެން ތިބި އެންމެ ހާ މީސްތަކުން ޖުދެއާ އާއި ސަމީރިއްޔާ އަށް ދިޔައެވެ.2މާތްސާހިބަށް އީމާންވެގެން ތިބި ބަޔަކު އިސްތިފާނު ކަފުންކޮށް ވަޅުލިއެވެ. އަދި އޭނާގެ މަރުގެ މައްޗަށް ހިތާމަ ކޮށް ރޮއެހެދިއެވެ.3ނަމަވެސް ޝާއުލް އީސާގެފާނަށް އީމާންވެގެން ތިބި މީސްތަކުން ނައްތާލުމަށް މަސައްކަތް ކުރިއެވެ. އޭނާ އެމީހުންގެ ގޭގެއަށް ގޮސް އަންހެނުންނާއި ފިރިހެނުންގެ މައްޗަށް ގަދަ ބާރުދައްކާ އެމީހުން ޖަލަށް ލިއެވެ.\nއީސާގެފާނުގެ ބަސްފުޅު ސަމީރިއްޔާގެ މީހުން ގަބޫލު ކުރި\n4 ނަމަވެސް އެކިތަންތަނަށް ބެހިބެހިގެން ދިޔަ އީސާގެފާނަށް އީމާންވެގެން ތިބި މީސްތަކުން އެކަލޭގެފާނާއި ބެހޭ ޚަބަރުތަކާ އެކަލޭގެފާނުގެ ބަސްފުޅުތައް މީސްތަކުންނަށް އަންގަމުން ދިޔައެވެ.5އޭގެ ތެރެއިން އެކަކީ ފިލިޕު އެވެ. އޭނާ ދިޔައީ ސަމީރިއްޔާއަށެވެ❖ ސަމީރިއްޔާ: މިއީ ފަލަސްތީނުގެ ޖުދެއާ ސަރަހައްދާއި ގަލީލީ ސަރަހައްދުގެ ދެމެދުގައިވާ ސަރަހައްދެކެވެ. ނަމަވެސް ބަނީއިސްރާއީލުގެ މީހުން ސަމީރިއްޔާގެ މީހުންނަކީ ބަނީއިސްރާއީލުންގެ ތެރޭ ހިމެނޭ ބަޔަކު ކަމުގައިއެއް ނުދެކެއެވެ. އެއީ އެބައިމީހުން މާތްރަސްކަލާނގެ ކިބަފުޅަށް އަޅުކަންކުރާ ކުރުމުގައި ވެސް ބައެއް ކަންތަކުގައި ބަނީއިސްރާއީލުގެ މީހުންނާއި ތަފާތު ވުމާއި އެކުގައެވެ. އޭގެތެރެއިން އެންމެ ޚާއްސަ ކަމަކީ ސަމީރިއްޔާ މީހުން ޖެރޫސަލަމުގައި ވާ ބައިތުލް މަޤްދިސް އަށް މާތްރަސްކަލާނގެ ކިބަފުޅަށް އަޅުކަމެއްގެ ގޮތުން ކުރަންވާ ޤުރުބާންތައް ކުރުމަށް ނައުމެވެ. އޭގެބަދަލުގައި އެމީހުން އެޤުރުބާންތައް ކުރަނީ ސަމީރިއްޔާގައިވާ ފަރުބަދައެއްގެ މަތީގައެވެ. މިއީ މޫސާގެފާނު އަންގަވައިފައިވާ އެންގެވުންތަކާއި ޚިލާފު ކަމެކެވެ. މިތަފާތުތައް ހުންނާތީ ބަނީއިސްރާއީލުގެ މީހުން ސަމީރިއްޔާގެ މީހުން ދެކެ ނަފްރަތު ކޮށް އެމީހުނާ ދުރުހެލިވިއެވެ. އަދި އެމީހުންނަކީ މާތްރަސްކަލާނގެ ރުހިވޮޑިގެން ނުވާ ބަޔަކު ކަމުގައާއި އެމީހުންނަކީ ނަސްލީގޮތުން ވެސް ފުރިހަމަ ބަނީއިސްރާއީލު މީހުން ނޫން ކަމުގައިވެސް ދެކެ އުޅުނެވެ.. އެ ރަށުގައި އޭނާ މާތްރަސްކަލާނގެ ޚާއްސަކުރައްވާ ފޮނުއްވި ފަރާތް ކަމުގައިވާ އަލްމަސީޙު އާއި ބެހޭ ގޮތުން މީސްތަކުންނަށް އަންގައިދިނެވެ.6ބަސްތަކުގެ ފުރިހަމަ ކަމުން ފަރުވާތެރިކަމާއިއެކު އެ ބަސްތަކުގެ އަޑު އެހުމަށާ އަދި އޭނާގެ ކިބައިން ފެންނަމުން ދިޔަ މުޢުޖިޒާތްތައް ދުށުމަށް މީސްތަކުން އެއްވިއެވެ.7އެމީހުންގެ ތެރޭގައި ނުބައި ރޫޙުތަކުގެ ބާރުގެދަށުވެފައި ވީ އެތައް ބަޔަކު ވިއެވެ. ފިލިޕު އެހުރިހާ އެންމެން އެ ނުބައި ރޫޙުތަކުގެ ދަށުން ސަލާމަތްކޮށް އެ ނުބައި ރޫޙުތައް ފޮނުވާލިއެވެ. އެ ރޫޙުތައް އަޑުގައި ނެއްތަނަށް ރޮއެ ހަޅޭއްލަވަމުން އެމީހުން ދޫކޮށް ދިޔައެވެ. އޭގެ އިތުރުން އެތާނގައި ވީ ވާބަލި ޖެހިފައިވީ މީހުންނާއި ކޮރު މީހުން ވެސް ފިލިޕު ރަނގަޅު ކުރިއެވެ. 8 މިހުރިހާ ކަމެއްގެ ސަބަބުން އެ ރަށުގެ އެންމެން ހިތްހަމަ ޖެހި އުފާވެރިވިއެވެ.\nސައިމަންއޭ ކިޔުނު ފަންޑިތަވެރިއެއް\n9 ނަމަވެސް އެ ރަށުގައި އުޅުނު ސައިމަންއޭ ނަމަކަށް ކިޔުނު މީހަކު ވިއެވެ. މީނާ ވަނީ އޭނާގެ ފަންޑިތައިގެ ބާރުދައްކައިގެން މުޅި ސަމީރިއްޔާގެ އެންމެން ހައިރާން ކުރުވާފައެވެ. އޭނާ އަކީ މޮޅު މަތިވެރި ބާރެއް ލިބިގެންވާ މީހަކު ކަމުގައި އޭނާ ދަޢުވާ ކުރެއެވެ. 10 އެ ރަށުގެ މުއްސަދިންނާ ފަޤީރުން ވެސް އޭނާގެ ބަސްތައް އަޑު އަހައެވެ. އަދި އޭނާ އަކީ މާތްރަސްކަލާނގެ ފޮނުއްވި މަތިވެރި މީހާ ”އެކަލާނގެ ބާރުފުޅު“ ކަމުގައި ބުނެއެވެ. 11 ކޮންމެއަކަސް މި ސައިމަން އޭނާގެ ފަންޑިތައިގެ ބާރުދައްކައިގެން އެ ރަށުގެ މީހުން އަޖައިބުކޮށް ހައިރާން ކުރުވާ ތާ އެތައް ދުވަހެކެވެ. އެކަމުގެ ނަތީޖާއެއްގެ ގޮތުން އެތައް ބަޔަކު އޭނާއަށް އީމާންވިއެވެ. 12 ނަމަވެސް ފިލިޕު އެމީހުންނަށް މާތްރަސްކަލާނގެ ރަސްކަންފުޅާ ބެހޭ ގޮތުންނާ އަދި އީސާ އަލްމަސީޙުއާ ބެހޭ ގޮތުން އަންގައިދިނުމުން އެ ރަށުގެ އެތައް ފިރިހެނުންނާއި އަންހެނުންނެއް ފިލިޕުގެ ބަސް ގަބޫލުކޮށް މާތްރަސްކަލާނގެ ކިބަފުޅަށް އީމާންވެ ތައުބާގެ ހިނެވުމުން❖ ތައުބާގެ ހިނެވުން: މި ހިނެވުމަކީ މީހަކު ފާފައިން ދުރުވެ އެމީހާގެ ފާފަވެރި ނަފުސު މަރުވެ އަލުން އާ ސާފު ތޯހިރު ނަފުސެއް އުފަން ވެއްޖެކަން ރަމްޒުކޮށްދިނުމަށް ހިނައިގަނެވޭ ހިނައިގަތުމެކެވެ. މި ހިނެވުން މީހަކު ހިނެވޭ ގޮތަކީ ފެން އެމީހެއްގެ ބޮލަށް އަޅާ ހަށިގަނޑުން ލައިގެން ފައިބައިގެން ދާ ގޮތަށް ނުވަތަ އެމީހާ ފެން އެއްޗެއްގެ އަޑިއަށް ލާފައި ނެގުމުންނެވެ. މާތްރަސްކަލާނގެ ޚާއްސަކުރައްވާ ފޮނުއްވާނެ އަލްމަސީޙު ވަޑައިގަތުމުގެ ކުރިން މީސްތަކުން ތައުބާވެ އެބައިމީހުންގެ ހިތްތައް ސާފުކުރުމަށް ޔަޙުޔާގެފާނު މީސްތަކުންނަށް ގޮވާލެއްވިއެވެ. އަދި ޔަޙުޔާގެފާނު އެކަލޭގެފާނުގެ އަރިހަށް ހިނައިގަތުމަށް އައި މީސްތަކުން ތައުބާގެ ހިނެވުމުން ހިނެވީ އުރުދުން ކޯރުގެ އައްސޭރީގައެވެ. އަދި ހަމައެފަދައިން ތައުބާގެ ހިނެވުމަކީ މީހަކު އީސާގެފާނު ޤަބޫލުކޮށް އެކަލޭގެފާނުގެ ބަސްފުޅުތައް އަހާ އެބަސްފުޅުތަކާއި އެއްގޮތަށް އަމަލުކުރުމަށް ގަސްތުކޮށްފި ހިނދުމެ ހިނެވޭ ހިނެވުމެކެވެ. ”ޔަޙުޔާގެފާނު“ ބަލާ. ހިނައިގަތެވެ. 13 މި ސައިމަން ވެސް އީސާގެފާނު ގަބޫލުކޮށް އީމާންވެ ތައުބާގެ ހިނެވުމުން ހިނައިގަތެވެ. އަދި އޭނާ އަބަދު ވެސް އުޅުނީ ފިލިޕު އާއި ވަރަށް ގާތްކޮށް އޭނާއާއި އެކުގައެވެ. އެއީ ފިލިޕުގެ ކިބައިން ފެންނަމުން ދިޔަ މުޢުޖިޒާތް ތަކުގެ ސަބަބުން އޭނާ ހައިރާން ވީތީއެވެ.\n14 ޖެރޫސަލަމުގައި ވީ އީސާގެފާނުގެ މަންދޫބުންނަށް ސަމީރިއްޔާގެ އެތައް ބަޔަކު މާތްރަސްކަލާނގެ ބަސްފުޅު ގަބޫލު ކުރި ޚަބަރު ލިބުމުން އެމީހުންގެ ކައިރިއަށް ޕަތަރަސްއާއި ޔޫޙަންނާ ފޮނުވިއެވެ. 15 ޕަތަރަސްއާއި ޔޫޙަންނާ ސަމީރިއްޔާއަށް އައިސް ފުރަތަމަ ވެސް ދުޢާ ކުރީ އެ ރަށުގައިވާ އީމާންވި އެންމެ ހާ މީސްތަކުންނަށް މާތްރޫޙުފުޅު ލިބުމަށް އެދިއެވެ. 16 މި އެންމެން ވެސް ވަނީ މަތިވެރި ސާހިބު އީސާގެފާނުގެ ނަންފުޅުގައި ތައުބާގެ ހިނެވުމުން ހިނެވިފައެވެ. ނަމަވެސް އަދި އޭރަކު އެމީހުންނަކަށް މާތްރޫޙުފުޅެއް❖ މާތްރޫޙުފުޅު: މާތްރޫޙުފުޅަކީ މާތްރަސްކަލާނގެ ރޫޙުފުޅެވެ. މިރޫޙުފުޅަކީ މާތްރަސްކަލާނގެ ޚާއްސަ ކުރައްވާ ފޮނުއްވި އަލްމަސީޙު ކަމުގައިވާ އީސާގެފާނު ޤަބޫލުކުރާ މީހުންނަށް މާތްރަސްކަލާނގެ ދެއްވާ ހަދިޔާއެކެވެ. އެކަލޭގެފާނުގެ ބަސްފުޅުތަކުގެ އަޑުއަހާ އެބަސްފުޅުތަކަށް ކިޔަމަންވާ މީހުންނަށް މާތްރޫޙުފުގެ އެހީތެރިކަން ލިބޭނެއެވެ. އަދި އީސާގެފާނު މެދުވެރިކޮށް ދެއްވި ދިންނަވާނޭ މަގުން އުޅުމަށް ވެސް މާތްރޫޙުފުޅު މީސްތަކުންނަށް އެހީތެރިވެދެއްވާނެއެވެ. މާތްރޫޙުފުޅުގެ ސަބަބުން އެރޫޙުފުޅު އެމީހަކާއި އެކުގައިވާ މީހަކަށް ފާފައިން ދުރުވެގެން އުޅުމަށް ބާރުލިބޭނެއެވެ. ނުދެއްވައެވެ. 17 ދެން މި ދެ މަންދޫބުން މީސްތަކުންގެ މައްޗަށް ދުޢާ ކޮށް އެމީހުންގެ ގައިގައި އަތްލުމުން އެމީހުންނަށް މާތްރޫޙުފުޅު ލިބެމުން ދިޔައެވެ.\n18 މަންދޫބުން މީސްތަކުންގެ ގައިގައި އަތްލުމުން އެމީހުންނަށް މާތްރޫޙުފުޅު ލިބެމުންދާ ތަން ސައިމަންއަށް ފެނުނެވެ. ދެން އޭނާ ވެސް އެ ބާރު ލިބިގަތުމަށް ބޭނުންވެ އީސާގެފާނުގެ މަންދޫބުންގެ އަތަށް ލާރި ދީފައި އޭނާ ބުންޏެވެ. 19 ”މަށަށް ވެސް ތިޔަ ބާރު ދީ. އޭރުން މަ ވެސް އަތްލާ މީހަކަށް މާތްރޫޙުފުޅު ލިބޭނެ.“\n20 ޕަތަރަސް އޭނާއަށް ބުންޏެވެ. ”ކަލެއާއި ކަލޭގެ ފައިސާ އާއި ދާނީ ނަރަކައަށް. އެއީ ކަލޭ ތިޔަ ހީކުރީ މާތްރަސްކަލާނގެ ދެއްވާ ހަދިޔާފުޅު ފައިސާ ދީފަ ގަތުމަށް. 21 އަހަރެމެންނާއި އެކު މި ކަންތައް ކުރުމަށް ބައިވެރިވުމަކަށް ކަލެއަކަށް އެއްވެސް ޖާގައެއް ނެތް. އަދި ކަލޭގެ ހިތުގެ މަގުސަދާއި ނިޔަތް ރަނގަޅު ނޫންކަން މާތްރަސްކަލާނގެ ދެނެވޮޑިގެންވޭ. 22 ތިޔަ ފަދަ ނުބައި ޚިޔާލުތަކުން ދުރުވޭ. އަދި މަޢާފަށް އެދި މާތްރަސްކަލާނގެ ކިބަފުޅަށް ދުޢާ ކުރޭ. ފަހަރެއްގައި އެކަލާނގެ ކަލޭގެ ތިޔަ ފަދަ ނުބައި ޚިޔާލުތަކަށް މަޢާފު ކޮށްފާނެ ކަން ނޭނގެ. 23 ކަލޭގެ ހިތް ތިޔަ ވަނީ ހަސަދައިން ފުރިފަ. އަދި ކަލޭ ތިޔަ ވަނީ ފާފައިގެ ބާރުގެ ދަށުގައި ބަނދެވިފަ.“\n24 ސައިމަން ބުންޏެވެ. ”ތިޔަ ބުނި ފަދަ ދެރަ ނުބައިކަންތައް އަހަރެންނާ ދޭތެރޭ ނުވުމަށް އެދި ތިޔައިގެ ދެމީހުން އަހަރެންނަށްޓަކައި މާތްރަސްކަލާނގެ ކިބަފުޅަށް ދުޢާ ކޮށް ދީ.“\n25 ޕަތަރަސްއާއި ޔޫޙަންނާ އީސާގެފާނު ކުރެއްވި ކަންތައް ތަކާއި އެކަލޭގެފާނާއި ބެހޭ ޚަބަރުފުޅުތައް އެ ރަށުގެ މީހުންނަށް ކިޔާ ދިނުމަށް ފަހު އެނބުރި ޖެރޫސަލަމަށް ދިއުމަށް ދަތުރު ފެށިއެވެ. އެމީހުން ދަތުރުކޮށް ދިޔަ މަގުމަތީގައި ވީ ސަމީރިއްޔާގެ ވަރަށް ގިނަ ރަށްތަކުގައި ވެސް އެމީހުން އީސާގެފާނާއި ބެހޭ ޚަބަރުތަކާ އެކަލޭގެފާނުގެ ބަސްފުޅުތައް މީސްތަކުންނަށް އަންގައިދިނެވެ.\nފިލިޕު އާއި ބައްދަލުވި އިތޯޕިޔާގެ މީހާ\n26 ފިލިޕުއަށް މާތްރަސްކަލާނގެ މަލާއިކަތަކު މެދުވެރިކޮށް އެންގެވީ ޖެރޫސަލަމުން ޣައްޒާއަށް ދެވެން އޮންނަ ހަނަފަސް ބިމުގެ މަގުން ދެކުނަށް ދިއުމަށެވެ. 27 ދެން ފިލިޕު ދަތުރަށް ފެށިއެވެ. އޭނާ ދަތުރުކޮށް ދިޔަމަގުމަތީ އިތިޔޯޕިޔާގެ މީހަކާ ދިމާވިއެވެ. މީނާއަކި އިތިޔޯޕިޔާގެ ރާނީ ކަންދާޒުގެ ޚަޒާނާ ބެލެހެއްޓުމަށް ހަވާލުކޮށްފައިވާ ވަޒީރެވެ. މީނާއަކީ ހޯޖާއެކެވެ❖ ހޯޖާ: މިއީ ޖިންސީގުނަވަން ބުރިކުރެވިފައިވާ ފިރިހެނުންނެވެ. އާދަވެގެން މިފަދަ މީހުންނަކީ މަތީ ވަޒީރުންނާއި ރަސްރަސްކަލުންގެ ގަނޑުވަރުތަކުގެ ހަދިމުންނެވެ. މިފަދަ މީހުންނަށް ރަސްރަސްކަލުންނާ ރަނިރަނިކަނބަލުން ވަރަށްބޮޑަށް އިތުބާރުކޮށް އުޅުނެވެ.. އެކަމަނާގެ ހުރިހާ ފައިސާއެއް ވަނީ މީނާގެ ބެލެހެއްޓުމުގެ ދަށުގައެވެ. މީނާ ޖެރޫސަލަމަށް އައީ ބައިތުލް މަޤްދިސްގައި އަޅުކަން ކުރުމަށްޓަކައެވެ. 28 މީނާ ރަށަށް އެނބުރި ދިއުމަށްޓަކައި އޭނާގެ އަސްގާޑިޔަލުގައި އެހެން ލާފައި ދިޔައެވެ. އެވަގުތު އޭނާ އިނީ ނަބީ ޔަޝަޔާޙުގެފާނުގެ ފޮތްކޮޅު ކިޔާށެވެ.\n29 މާތްރޫޙުފުޅު ފިލިޕުއަށް އެންގެވީ ހިނގާފައި ގޮސް އެ އަސްގާޑިޔަލާއި ހަމަކޮށް އެއާއި ކައިރީގައި ވުމަށެވެ.\n30 ފިލިޕު ދުވެފަ ގޮސް އެ އަސްގާޑިޔަލާ އަރާ ހަމަ ކުރި އިރު އޭނާ ނަބީ ޔަޝަޔާޙުގެފާނުގެ ފޮތްކޮޅުން ކިޔަމުންދާ އަޑު އިވުނެވެ. ފިލިޕު އޭނާ ކުރެން ސުވާލު ކުރިއެވެ. ”މަނިކުފާނު ތިޔަ ކިޔުއްވަމުން ގެންދަވާ އެއްޗެއްގެ ފުރިހަމަ މާނަ މަނިކުފާނަށް ސާފުކޮށް އެނގޭތޯ؟“\n31 އޭނާ ބުންޏެވެ. ”އަހަރެންނަށް މީގެ މާނަ ފުރިހަމައަށް ކިޔާ ނުދެނީސް އަހަންނަށް މި ރަނގަޅަށް އެނގި ވިސްނޭނީ ކިހިނެއް ތަ؟“ ދެން އޭނާ ފިލިޕުގެ ކިބައިން އެދުނީ އޭނާގެ އަސްގާޑިޔަލަށް އަރާ އޭނާ ކައިރި އިށީނުމަށެވެ. 32 އެ ފޮތުން އޭނާ ކިޔަމުން ދިޔައީ މި އާޔަތް ތަކެވެ.\n”އެކަލޭގެފާނު ކަތިލަން ގެންދެވުނު ކަންބަޅި ބަކަރިއެއް ފަދައިން ގެންދެވުނެވެ. ކަންބަޅި ބަކަރިއެއްގެ ކެހެރިތައް ބާލާއިރު އޭތި މަޑު މަޑުން އޮންނަ ފަދައިން އެކަލޭގެފާނު އެއްވެސް ބަހެއްނުބުނެ މަޑުން ހުންނެވިއެވެ.\n33 އެކަލޭގެފާނު ނިކަމެތިކޮށް ދެރަކޮށްލެވުނެވެ. އަދި އެކަލޭގެފާނާއި ދޭތެރޭ ކަންތައް ކުރެވުނީ ނުޙައްޤުންނެވެ. އެކަލޭގެފާނުގެ ދަރިކޮޅާއި ބެހޭ ގޮތުން ވާހަކަ ދެއްކޭނީ ކާކަށް ހެއްޔެވެ. އެކަލޭގެފާނުގެ ދުނިޔެވީ ޙަޔާތް ދިރިއުޅުން ވަނީ އެކަލޭގެފާނުގެ އަތުން އަތުލާ ގަނެވިފައެވެ.“\n34 އޭނާ ފިލިޕު ކުރެން ސުވާލު ކުރިއެވެ. ”އަހަންނަށް ބުނެދީބަލަ. ނަބީ ޔަޝަޔާޙުގެފާނު މި އާޔަތްތަކުގައި އެބަޔާން ކުރެއްވީ ކޮން ބޭކަލެއްގެ ވާހަކަތަކެއް ތަ؟ އެއީ ނަބީ ޔަޝަޔާޙުގެފާނުގެ ވާހަކަ ތަ ނުވަތަ އެހެން ކޮންމެސް ބޭކަލަކާ ބެހޭ ވާހަކަތަކެއް ތަ؟“ 35 ދެން ފިލިޕު ހަމަ އޭނާ އެކީ އާޔަތްތަކުން ފަށައިގެން އަދި ވެސް އެހެން އާޔަތްތައް ވެސް ކިޔާދީ އޭނާ އަށް އެބޭކަލަކީ އީސާގެފާނު ކަން ހާމަކޮށްދީ އަދި އީސާގެފާނާއި ބޭހޭ ޚަބަރުފުޅާއި އަދި އެކަލޭގެފާނުގެ ބަސްފުޅުތައް އަންގައިދިނެވެ.\n36-37 ދެން އެމީހުން އެމަގުން ދަތުރުކޮށް ކުރިއަށް ދިޔައިރު އެތާނގައިވާ ފެންގަނޑެއް ފެނުނެވެ. އެވަގުތު މި އިތިޔޯޕިޔާގެ ވަޒީރު ފިލިޕުއަށް ބުންޏެވެ. ”ނިކަން ދެކިބަލާ. މިތާނގައި މި ވަނީ ފެންގަނޑެއް. ވީއިރު އަހަރެން ތައުބާގެ ހިނެވުމުން❖ ތައުބާގެ ހިނެވުން: މި ހިނެވުމަކީ މީހަކު ފާފައިން ދުރުވެ އެމީހާގެ ފާފަވެރި ނަފުސު މަރުވެ އަލުން އާ ސާފު ތޯހިރު ނަފުސެއް އުފަން ވެއްޖެކަން ރަމްޒުކޮށްދިނުމަށް ހިނައިގަނެވޭ ހިނައިގަތުމެކެވެ. މި ހިނެވުން މީހަކު ހިނެވޭ ގޮތަކީ ފެން އެމީހެއްގެ ބޮލަށް އަޅާ ހަށިގަނޑުން ލައިގެން ފައިބައިގެން ދާ ގޮތަށް ނުވަތަ އެމީހާ ފެން އެއްޗެއްގެ އަޑިއަށް ލާފައި ނެގުމުންނެވެ. މާތްރަސްކަލާނގެ ޚާއްސަކުރައްވާ ފޮނުއްވާނެ އަލްމަސީޙު ވަޑައިގަތުމުގެ ކުރިން މީސްތަކުން ތައުބާވެ އެބައިމީހުންގެ ހިތްތައް ސާފުކުރުމަށް ޔަޙުޔާގެފާނު މީސްތަކުންނަށް ގޮވާލެއްވިއެވެ. އަދި ޔަޙުޔާގެފާނު އެކަލޭގެފާނުގެ އަރިހަށް ހިނައިގަތުމަށް އައި މީސްތަކުން ތައުބާގެ ހިނެވުމުން ހިނެވީ އުރުދުން ކޯރުގެ އައްސޭރީގައެވެ. އަދި ހަމައެފަދައިން ތައުބާގެ ހިނެވުމަކީ މީހަކު އީސާގެފާނު ޤަބޫލުކޮށް އެކަލޭގެފާނުގެ ބަސްފުޅުތައް އަހާ އެބަސްފުޅުތަކާއި އެއްގޮތަށް އަމަލުކުރުމަށް ގަސްތުކޮށްފި ހިނދުމެ ހިނެވޭ ހިނެވުމެކެވެ. ”ޔަޙުޔާގެފާނު“ ބަލާ. ހިނައި ނުގަންނަންވީ ކީއްވެ؟“ 38 ދެން އޭނާ އެ އަސްގާޑިޔާ މަޑު ކުރުމަށް އެންގެވިއެވެ. ދެން ފިލިޕު އާއި އޭނާ އެ ފެންގަނޑުގެ ތެރެއަށް އެރުނެވެ. އަދި ފިލިޕު މި އިތިޔޯޕިޔާގެ ވަޒީރު ތައުބާގެ ހިނެވުމުން ހިނެވިއެވެ.\n39 އެމީހުން އެފެންގަނޑުން އެރި ހިނދު މާތްރޫޙުފުޅު ކުއްލިއަކަށް ފިލިޕު ގެންދެވިއެވެ. އަދި މި ވަޒީރާއި ފިލިޕު އާއި އޭގެ ފަހުން ދުވަހަކު ވެސް ބައްދަލެއްނުވެއެވެ. ނަމަވެސް އޭނާ ރަށަށް ދިއުމަށް ދަތުރުކޮށް ދިޔައީ ވަރަށް އުފާވެ ހިތްހަމަޖެހުމާއި އެކުގައެވެ. 40 އެހިނދު ފިލިޕު ވީ އަޒޯތުސް އޭ ކިޔުނު ރަށެއްގައެވެ. އޭނާ އީސާގެފާނާއި ބޭހޭ ޚަބަރުފުޅުތަކާ އެކަލޭގެފާނުގެ ބަސްފުޅުތައް މީސްތަކުންނަށް އަންގައިދެމުން ދަތުރުކޮށް އެއް ރަށުން އަނެއް ރަށަށް ދިޔައެވެ. މި ގޮތުގެމަތިން ދަތުރު ކުރަމުން ގޮސް އޭނާ ކައިސަރިޔާ އާއި ހަމައަށް ދިޔައެވެ.\n❖8:5 ސަމީރިއްޔާ: މިއީ ފަލަސްތީނުގެ ޖުދެއާ ސަރަހައްދާއި ގަލީލީ ސަރަހައްދުގެ ދެމެދުގައިވާ ސަރަހައްދެކެވެ. ނަމަވެސް ބަނީއިސްރާއީލުގެ މީހުން ސަމީރިއްޔާގެ މީހުންނަކީ ބަނީއިސްރާއީލުންގެ ތެރޭ ހިމެނޭ ބަޔަކު ކަމުގައިއެއް ނުދެކެއެވެ. އެއީ އެބައިމީހުން މާތްރަސްކަލާނގެ ކިބަފުޅަށް އަޅުކަންކުރާ ކުރުމުގައި ވެސް ބައެއް ކަންތަކުގައި ބަނީއިސްރާއީލުގެ މީހުންނާއި ތަފާތު ވުމާއި އެކުގައެވެ. އޭގެތެރެއިން އެންމެ ޚާއްސަ ކަމަކީ ސަމީރިއްޔާ މީހުން ޖެރޫސަލަމުގައި ވާ ބައިތުލް މަޤްދިސް އަށް މާތްރަސްކަލާނގެ ކިބަފުޅަށް އަޅުކަމެއްގެ ގޮތުން ކުރަންވާ ޤުރުބާންތައް ކުރުމަށް ނައުމެވެ. އޭގެބަދަލުގައި އެމީހުން އެޤުރުބާންތައް ކުރަނީ ސަމީރިއްޔާގައިވާ ފަރުބަދައެއްގެ މަތީގައެވެ. މިއީ މޫސާގެފާނު އަންގަވައިފައިވާ އެންގެވުންތަކާއި ޚިލާފު ކަމެކެވެ. މިތަފާތުތައް ހުންނާތީ ބަނީއިސްރާއީލުގެ މީހުން ސަމީރިއްޔާގެ މީހުން ދެކެ ނަފްރަތު ކޮށް އެމީހުނާ ދުރުހެލިވިއެވެ. އަދި އެމީހުންނަކީ މާތްރަސްކަލާނގެ ރުހިވޮޑިގެން ނުވާ ބަޔަކު ކަމުގައާއި އެމީހުންނަކީ ނަސްލީގޮތުން ވެސް ފުރިހަމަ ބަނީއިސްރާއީލު މީހުން ނޫން ކަމުގައިވެސް ދެކެ އުޅުނެވެ.\n❖8:12 ތައުބާގެ ހިނެވުން: މި ހިނެވުމަކީ މީހަކު ފާފައިން ދުރުވެ އެމީހާގެ ފާފަވެރި ނަފުސު މަރުވެ އަލުން އާ ސާފު ތޯހިރު ނަފުސެއް އުފަން ވެއްޖެކަން ރަމްޒުކޮށްދިނުމަށް ހިނައިގަނެވޭ ހިނައިގަތުމެކެވެ. މި ހިނެވުން މީހަކު ހިނެވޭ ގޮތަކީ ފެން އެމީހެއްގެ ބޮލަށް އަޅާ ހަށިގަނޑުން ލައިގެން ފައިބައިގެން ދާ ގޮތަށް ނުވަތަ އެމީހާ ފެން އެއްޗެއްގެ އަޑިއަށް ލާފައި ނެގުމުންނެވެ. މާތްރަސްކަލާނގެ ޚާއްސަކުރައްވާ ފޮނުއްވާނެ އަލްމަސީޙު ވަޑައިގަތުމުގެ ކުރިން މީސްތަކުން ތައުބާވެ އެބައިމީހުންގެ ހިތްތައް ސާފުކުރުމަށް ޔަޙުޔާގެފާނު މީސްތަކުންނަށް ގޮވާލެއްވިއެވެ. އަދި ޔަޙުޔާގެފާނު އެކަލޭގެފާނުގެ އަރިހަށް ހިނައިގަތުމަށް އައި މީސްތަކުން ތައުބާގެ ހިނެވުމުން ހިނެވީ އުރުދުން ކޯރުގެ އައްސޭރީގައެވެ. އަދި ހަމައެފަދައިން ތައުބާގެ ހިނެވުމަކީ މީހަކު އީސާގެފާނު ޤަބޫލުކޮށް އެކަލޭގެފާނުގެ ބަސްފުޅުތައް އަހާ އެބަސްފުޅުތަކާއި އެއްގޮތަށް އަމަލުކުރުމަށް ގަސްތުކޮށްފި ހިނދުމެ ހިނެވޭ ހިނެވުމެކެވެ. ”ޔަޙުޔާގެފާނު“ ބަލާ.\n❖8:16 މާތްރޫޙުފުޅު: މާތްރޫޙުފުޅަކީ މާތްރަސްކަލާނގެ ރޫޙުފުޅެވެ. މިރޫޙުފުޅަކީ މާތްރަސްކަލާނގެ ޚާއްސަ ކުރައްވާ ފޮނުއްވި އަލްމަސީޙު ކަމުގައިވާ އީސާގެފާނު ޤަބޫލުކުރާ މީހުންނަށް މާތްރަސްކަލާނގެ ދެއްވާ ހަދިޔާއެކެވެ. އެކަލޭގެފާނުގެ ބަސްފުޅުތަކުގެ އަޑުއަހާ އެބަސްފުޅުތަކަށް ކިޔަމަންވާ މީހުންނަށް މާތްރޫޙުފުގެ އެހީތެރިކަން ލިބޭނެއެވެ. އަދި އީސާގެފާނު މެދުވެރިކޮށް ދެއްވި ދިންނަވާނޭ މަގުން އުޅުމަށް ވެސް މާތްރޫޙުފުޅު މީސްތަކުންނަށް އެހީތެރިވެދެއްވާނެއެވެ. މާތްރޫޙުފުޅުގެ ސަބަބުން އެރޫޙުފުޅު އެމީހަކާއި އެކުގައިވާ މީހަކަށް ފާފައިން ދުރުވެގެން އުޅުމަށް ބާރުލިބޭނެއެވެ.\n❖8:27 ހޯޖާ: މިއީ ޖިންސީގުނަވަން ބުރިކުރެވިފައިވާ ފިރިހެނުންނެވެ. އާދަވެގެން މިފަދަ މީހުންނަކީ މަތީ ވަޒީރުންނާއި ރަސްރަސްކަލުންގެ ގަނޑުވަރުތަކުގެ ހަދިމުންނެވެ. މިފަދަ މީހުންނަށް ރަސްރަސްކަލުންނާ ރަނިރަނިކަނބަލުން ވަރަށްބޮޑަށް އިތުބާރުކޮށް އުޅުނެވެ.\n❖8:36-37 ތައުބާގެ ހިނެވުން: މި ހިނެވުމަކީ މީހަކު ފާފައިން ދުރުވެ އެމީހާގެ ފާފަވެރި ނަފުސު މަރުވެ އަލުން އާ ސާފު ތޯހިރު ނަފުސެއް އުފަން ވެއްޖެކަން ރަމްޒުކޮށްދިނުމަށް ހިނައިގަނެވޭ ހިނައިގަތުމެކެވެ. މި ހިނެވުން މީހަކު ހިނެވޭ ގޮތަކީ ފެން އެމީހެއްގެ ބޮލަށް އަޅާ ހަށިގަނޑުން ލައިގެން ފައިބައިގެން ދާ ގޮތަށް ނުވަތަ އެމީހާ ފެން އެއްޗެއްގެ އަޑިއަށް ލާފައި ނެގުމުންނެވެ. މާތްރަސްކަލާނގެ ޚާއްސަކުރައްވާ ފޮނުއްވާނެ އަލްމަސީޙު ވަޑައިގަތުމުގެ ކުރިން މީސްތަކުން ތައުބާވެ އެބައިމީހުންގެ ހިތްތައް ސާފުކުރުމަށް ޔަޙުޔާގެފާނު މީސްތަކުންނަށް ގޮވާލެއްވިއެވެ. އަދި ޔަޙުޔާގެފާނު އެކަލޭގެފާނުގެ އަރިހަށް ހިނައިގަތުމަށް އައި މީސްތަކުން ތައުބާގެ ހިނެވުމުން ހިނެވީ އުރުދުން ކޯރުގެ އައްސޭރީގައެވެ. އަދި ހަމައެފަދައިން ތައުބާގެ ހިނެވުމަކީ މީހަކު އީސާގެފާނު ޤަބޫލުކޮށް އެކަލޭގެފާނުގެ ބަސްފުޅުތައް އަހާ އެބަސްފުޅުތަކާއި އެއްގޮތަށް އަމަލުކުރުމަށް ގަސްތުކޮށްފި ހިނދުމެ ހިނެވޭ ހިނެވުމެކެވެ. ”ޔަޙުޔާގެފާނު“ ބަލާ.


Maruvi kamah bune freezarakahli meehaku salaamayikohfi\nމަރުވި ކަމަށް ބުނެ ފްރީޒަރަކަށްލި މީހަކު ސަލާމަތްކޮށްފި\nއިންޑިޔާގެ ސްޓޭޓެއް ކަމަށްވާ ޓެމިލް ނާޑޫގެ ސާލީމްގައި ދިރިއުޅޭ ބާލަސުބްރަމަނިއާ ކުމާރު 74، މަރުވީ ކަމަށް ނިންމައި އޭނާގެ ކޮއްކޮ ވަނީ އެ މީހާގެ ހަށީގަނޑު ފްރީޒަރަކަށް ލާފަ އެވެ.\nފުލުހުންނަށް މި ޚަބަރު ލިބިގެން އައިސް އެމީހާ އެ ފްރީޒަރުން ނަގައިގެން ހޮސްޕިޓަލަށް ގެންގޮސް މިހާރު ދަނީ ފަރުވާ ދެމުންނެވެ.\nއިންޑިޔާގެ ނޫސްތަކުން ބުނެފައިވާ ގޮތުގައި ކުމާރު ދިރި އުޅެނީ އޭނާގެ ކޮއްކޮ ސަރްވަނަން އާއެކުގަ އެވެ. އޮކްޓޯބަރު 12 ވަނަ ދުވަހު ސަރްވަނަން ކުންފުންޏަކަށް ގުޅައި ގަބުރުލާ ފްރީޒާ ބޮކްސް އެއް ކުއްޔަށް ހިފާފަ އެވެ. އޭނާގެ ބޭބެ މަރުވި ކަމަށް ނިންމާފަ އެވެ. ފްރީޒާ ބޮކްސް އެ ގެއަށް ގެނައުމުން އާއިލާގެ އެހެން މީހުން ވެސް ބައިވެރި ވެގެން ސަރްވަނަން ވަނީ އޭނާގެ ބޭބެ އެ ފްރީޒާ ބޮކްސް އަށް ލައި އޭނާ މަރުވެއްޖެ ކަމަށް ހުރިހާ އެންމެންނަށް އަންގާފަ އެވެ.\nމިކަން ފަޅާ އެރީ ފްރީޒާ ބޮކްސް ކުއްޔަށް ދިން ކުންފުނީގެ މީހުން އެ ފޮށި ބަލާ އަނެއް ދުވަހު އެ ގެއަށް އައުމުންނެވެ. އެ މީހުން އައިސް ފޮށި ހުޅުވިއިރު އޭގެ ތެރޭގައި އޮތް މީހާ ނޭވާ ލާކަން އެނގިގެން އަވަށްޓެރިންނާއި ކަމާ ބެހޭ އޮފިޝަލުންނަށް އެންގީ އެވެ. ކުރީ ރޭއްސުރެ ފެށިގެން އެމީހާ އޮތީ އެ ފްރީޒާ ބޮކްސް ތެރޭގަ އެވެ. އެ ވަރުން ވެސް އޭނާ މަރުނުވެ ވަނީ ސަލާމަތް ވެފަ އެވެ.\nއެވަރުން ވެސް ސަރްވަނަން ގޮތެއް ދުލެއް ނުކުރެ އެވެ. އޭނާ ބުނަނީ ބޭބެ އޮތީ މަރުވެފައި ކަމަށެވެ.\nފުލުހުން ފަހުން ބުނެފައިވަނީ ކުމާރުގެ އާއިލާއިން އޭނާގެ މަރުވޭތޯ އިންތިޒާރުކުރާތާ ވަރަށް ގިނަ ދުވަސް ވެއްޖެ ކަމަށެވެ.\nމިހާރު ސަރްވަނަން ފުލުހަށް ހާޒިރުކޮށް މި މައްސަލަ ވަނީ ބަލަން ފަށާފަ އެވެ. ގަސްތުގައި އިންސާނަކަށް ގެއްލުމެއް ދިނުމަށް މަސައްކަތް ކުރި މީހަކަށް އަންނަ ހުކުމް މީނާގެ މައްޗަށް އަންނާނެ ކަމަށް ބެލެވެ އެވެ.\nކޮރޯނާވައިރަހާ ހަނގުރާމައަށް ނޭފަތަށް ޖަހާ ވެކްސިނެއް


އެމް.ޑީ.ޕީގެ ފަރާތުން މިއަދު މާލޭގައި ކުރެވުނު ބޮޑު މުޒާހަރާގެ ތެރެއިން – Maldivian Democratic Party\nއެމް.ޑީ.ޕީގެ ފަރާތުން މިއަދު މާލޭގައި ކުރެވުނު ބޮޑު މުޒާހަރާގެ ތެރެއިން\nކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދާއި، ކުރީގެ ޑިފެންސް މިނިސްޓަރު މުހައްމަދު ނާޒިމާއި، ޝެއިހް އިމްރާން އަބުދުﷲ މިނިވަން ކުރުމަށް ގޮވާލާ ދިވެހި ރައްޔިތުންގެ ޑިމޮކްރެޓިކް ޕާޓީން މިއަދު މާލޭއާއި ރާއްޖޭގެ އެކިއެކި ކަންކޮޅުތަކުގައި މުޒާހަރާކޮށްފިއެވެ.\nއެމް.ޑީ.ޕީ އަދި އަދާލަތު ޕާޓީގެ ވެސް ގިނަ އިސްވެރިންނާއި މަޖިލީހުގެ ބައެއް މެންބަރުން ބައިވެރިވެވަޑައިގެންނެވި މި މުޒާހަރާގެ ބައިވެރިންނާއި މުހާތަބުކޮށް އެކި ބޭފުޅުން ވަނީ ވާހަކަ ދައްކަވާފައެވެ. އގޮތުން ހުރިހަ ބައިވެރިންގެ ވެސް ގޮވުމަކީ އ.ދ ގެ ވޯކިން ގުރޫޕުގެ ނިންމުމާ އެއްގޮތަށް ރައީސް ނަޝީދު ދޫކޮށްނުލައިފިނަމަ ރާއްޖެއަށް ލިބިދާނެ ގެއްލުމަކާ މެދު ކަންބޮޑުވުން ފާޅުކޮށްފައެވެ. އަދި ރައީސް ޔާމީނާއި ސަރުކާރަށް ވަރަށް ބޮޑަށް ފާޑު ކިޔާފައެވެ.\nއާޓިފިޝަލް ބީޗު ކުރިމަތީގައި ހުންނަ ހަރުގެ ކައިރިން ފެށި މި މުޒާހަރާ ނިންމާލާފައިވަނީ މާލޭގެ ބައެއް މަގުތަކުގައި ހިނގުމަށްފަހު މަޖީދީ މަގާއި އަލިކިލެގެފާނު މަގާއި ގުޅުނު ކަންމަތިންނެވެ. މުޒާހަރާ ނިންމާލާފައިވަނީ ރައީސް ނަޝީދައި އެހެނިހެން ކުށްވެރިން މިނިވަން ކުރެއްވުން އެދި ކުރި ހާއްސަ ދުއާއަކަށްފަހުއެވެ.